text:
政情:申訴署踩場 監警會反彈
如果市民不滿被警方老屈或無禮對待,可以向警方轄下嘅投訴警察課投訴,再由獨立監察警方處理投訴委員會(監警會)覆檢結果,但如果市民不滿監警會嘅覆檢進度同決定,就只能夠向番監警會投訴,無權搵申訴專員公署(申訴署)調查處理.據聞港府有意將監警會納入申訴署嘅監管範圍,進一步保障市民權益,但係就遭到監警會內部強烈反對,掀起一輪內部爭拗.
申訴專員公署係一個獨立法定機構,專責處理市民對政府部門或公營機構嘅行政失當投訴,但原來目前只有約八十個機構受到申訴署監管.政府同申訴署每隔幾年都會進行檢討,研究應否擴大申訴署嘅監管權力同範圍,例如早幾年就將新成立嘅西九文化區管理局同競爭事務委員會,喺合併改組後改埋名嘅通訊事務管理局辦公室,以及一直無納入監管範圍嘅醫療輔助隊,加入《申訴專員條例》附表,令申訴署有權處理市民針對有關機構嘅投訴.
警務處亦不受公署監管
有監警會委員透露,申訴專員黎年早前要求政府,將監警會納入申訴署嘅監管範圍,原因其他同監警會類似嘅獨立法定機構,好似平等機會委員會咁,現時都受到申訴署監管,無理由唯獨監警會可以豁免.不過,有唔少監警會委員都唔贊成有關建議,一來監警會只負責覆檢投訴警察課處理嘅投訴個案,唔似平機會咁有權直接收投訴同與投訴人接觸;二來依家受到監警會監管嘅警務處,本身亦不受申訴署監管,點解反而監警會要受監管呢?
對於支持建議嘅人指出,申訴署僅有權處理針對行政失當嘅投訴,例如監警會覆檢個案歎慢板,冇交帶,程序有甩漏等,唔會干涉監警會對個別個案嘅具體決定,監警會毋須過分擔心.但有監警會委員反駁,難保有啲投訴人會將自己對警方同投訴警察課嘅不滿,轉為向監警會吹毛求疵,繼而向申訴署投訴洩憤,就算有關投訴最後獲證實無事實根據,都會浪費監警會一輪時間同工夫.監警會反對受監管嘅聲音咁強烈,唔知監警會主席翟紹唐有乜辦法拆彈呢?
贊助商:


c: text/html

text:
如果巴士鬧人事件發生響各星座身上會點做呢?(已閱至#1)
本文來自:☆夜玥論壇ק★http://ds-hk.net
★ 轉帖請註明出處! 發貼者:*牙珊.. 您是第825個瀏覽者
如果巴士鬧人事件發生響各星座身上會點做呢?
白羊座
基本上,白羊座人的反應應該係會同巴士阿叔一模一樣!佢衝動,反應大,永遠係人家唔著佢著晒,但係鬧完之後又會打正旗號同你講道理.
金牛座
出名溫文的金牛,畀人話佢一定會反省一下自己有冇錯,所以佢反應通常會係講句對唔住,話晒大庭廣眾喎!除非當日佢心情差到爆!
雙子座
如果係雙子座畀人話,佢第一個反應通常係講句對住唔,然後索性唔講電話,但係就響袋度拎部PSP出來玩,發出另一D噪音再煩過你!
巨蟹座
性格較關心人同低調的巨蟹,畀人話完佢一定會細聲晒,不過佢會響調轉臉之後暗暗咀咒你,返到屋企再同阿媽呻.
獅子座
你梗係以為以佢咁霸道的性格就梗係會好似阿叔咁媽媽聲,咁你就錯,獅子座雖然係要面,但係又出奇地講道理,仲會講句唔好意思添!
處女座
咁多個星座之中,以佢的反應係最難估,嬲就係肯定,不過會唔會發爛渣就真係睇情況,不過無論點佢都一定會四圍同人唱你有幾賤咁!
天秤座
天生天秤座就係和平主義者,如果佢真係知自己錯,佢畀你話就梗係會即刻同你道歉兼收線唔再講,而且再會響落車前同你道多一次歉添!
天蠍座
天蠍座係一個天生鍾意報仇同要面的星座,你響全巴士人面前話佢,就算佢唔即時教訓你,佢都會馬上暗暗盤算點樣整蠱返你!小心!
人馬座
呢位老友反應可能會係最難頂,首先佢會嬲你亂掂佢,唔細返聲不突止仲會專登同電話另一邊的人講話你攪事!仲要畀晒全車人知係你衰咋!
山羊座
其實如果個細路係有禮貌咁「麻煩」佢靜D,一般山羊座都係會識做,不過如果唔係咁客氣,山羊係會發脾氣,不過總算會收斂過阿叔.
水瓶座
佢最鍾意講道理,就算你態度係點樣,佢都會好有修養咁同你解釋並且希望你會接受佢意見,只不過佢心目中會覺得地球人真係薄淺!
雙魚座
咪睇表面咁和善,其實雙魚都會係先發爛渣,跟住睇見勢色唔對,佢會好醒咁一邊鬧一邊離開事發現場!甚至落埋車!
[ 本帖最後由 雨子.oo. 於 2012-9-27 01:41 編輯 ]

robotstxt: allowed

filter: keep


text:
中環出更:金刀梁忙裏偷閒買書睇
外號「金刀梁」嘅泌尿科聖手梁智鴻,除咗擔任行政會議成員外,又係安老事務委員會主席,工作排到密麻麻,莫講話去行灣仔書展,連去行書店都好少,難怪每次去親書店都會行勻全場,盡量掃多幾本書.上周六書展舉行期間,卓妮就喺中環太子大廈間BOOKAZINE書店入面見到金刀梁一支公喺度閒逛,佢聚精會神咁揀書,最後搵到幾本心頭好.
行勻書店角落
周末嘅中環人流唔多,當日卓妮喺BOOKAZINE見到金刀梁嗰陣,已經係下晝五點鐘,人流更少,見金刀梁差唔多行勻大部分角落,包括雜誌架又好,書籍架又好,幾乎都唔放過,佢抽過《SnowFlowersandtheSecretFan》,《AsiaSpaMagazine》嚟睇,但睇得最耐嘅係講述香港歷史嘅《TheGreatFireofHongKong》,最後佢揀咗幾本書到櫃面畀錢,然後快手放入公事篋離開.
金刀梁同卓妮講,星期六都要開工,見收工得閒就抽時間貢去書店睇吓書,事關平時無乜時間行書店,所以一場嚟到咩書都睇吓,唔怪得一睇就睇足二十分鐘.金刀梁嚟緊會同太太遠赴英國領取第十九個院士銜頭,呢次係英國皇家醫學院頒發內科榮譽院士畀佢,唔通佢買定啲書上機睇?
卓妮對上一次見到金刀梁,係佢參加DHL創辦人鍾普洋喺灣仔天地圖書舉行嘅新書簽名會,當時佢提過自己好鍾意睇書,仲即場買咗兩本有關孔子嘅儒家哲學精讀本.
卓妮
贊助商:


text:
政情:張建宗借王國興放箭
現任勞工及福利局局長張建宗上任前受到廣大勞工界代表歡迎,大家話佢係一個真正關心基層同打工仔嘅官,喺工聯會「票后」陳婉嫻同職工盟劉千石等重量級人物大力舉薦下,終於喺○七成功做到局長.所謂得人因果千年記,張局長近幾年同工聯會都叫有傾有講,尋日出席工聯會立法會議員王國興地區辦事處開幕禮時大派高帽畀工聯會,仲趁機諷刺有議員「無的放矢」,唔知佢暗踩緊邊個呢?
張局長尋日行色匆匆,喺開幕禮場地逗留唔夠半粒鐘就即閃,不過唔好以為佢唔畀面工聯會喎,實質係佢之後另有工作,不過為咗畀面工聯會,即使幾咁趕時間都要去坐一坐.張建宗致辭時堆砌咗一大堆客套話,話王國興佢哋努力喺立法會發聲,反映市民意見同聲音,令到下情可以上達,所以佢自己好重視工聯會意見.本來呢啲笠高帽式嘅對白,大家理應唔使太過關心,反正去得開幕禮,都一定係讚㗎啦,唔通會話你做得唔好,叫大家唔好支持你咩!
不過聽真啲,原來張建宗話中有話,佢竟然爆咗句話王國興表達意見時絕非「無的放矢」,又話佢發言理據,背景同訴求兼備,係政府重視嘅聲音咁話.嗱,呢句就可圈可點喇,話王國興唔係無的放矢,即係話立法會裏面有人對政府官員無的放矢啦,到底張建宗想話邊個先!
我哋唔知張建宗內心點樣定義無的放矢,但如果諗深一層,做官唔係應該正反意見都要聽嘅咩?理論上唔應該偏聽㗎喎,唔通以前喺勞工界心目中係好官嘅張局長已經受到煲呔曾「親疏有別」嗰一套同化?如果真係咁,就真係打工仔悲歌喇.
曾畀長毛掟膠樽
張建宗係甩漏較多嘅局長,較久遠有外傭稅事件,早幾個月就有交通津貼,佢仲因為交津做得不得民心,喺立法會畀「長毛」梁國雄掟膠樽添.「長毛」掟膠樽都唔係無的放矢,佢嘅「的」咪就係要表達張建宗做交津做得唔好囉.做人最緊要識自省,唔自省而搵機會踩人,對自己有乜好處?
贊助商:


text:
qq姐妹超拽霸气头像
- qq三姐妹超拽霸气头像 个性网女生腹肌头像,qq女生超拽霸气头像qq姐妹头像霸气超拽...
- 2013闺蜜超拽霸气头像 超拽霸气头像女生冷淡,qq气质女生头像qq姐妹超拽霸气头像...
- qq三闺蜜超拽霸气头像 女生qq个超拽霸气头像,qq潮流女生头像qq姐妹超拽霸气头像...
- qq超拽霸气头像一个字 女生头像卡通抱吉他,qq女生超拽霸气头像qq三姐妹超拽霸气头像...
- 2014男生超拽霸气头像 带文字的超拽霸气头像qq姐妹超拽霸气头像...
- 超拽霸气头像 qq个性超拽霸气头像qq三姐妹超拽霸气头像...
- 2014女生超拽霸气头像 女生狂野超拽霸气头像qq姐妹头像霸气超拽...
- qq带字超拽霸气头像 扣扣女生超拽霸气头像qq姐妹超拽霸气头像...
- qq超拽霸气头像不带字 女生qq个超拽霸气头像qq三姐妹超拽霸气头像...
- 超拽霸气头像不带字 90后女生超拽霸气头像qq三姐妹超拽霸气头像...
- qq姐妹超拽霸气头像 百度搜索量很大的90后情侣超拽霸气头像图片 qq情侣闪动头像 虽不多但精选qq姐妹头像霸气超拽...
- 非主流超拽霸气头像 很时尚拽拽的样子 紫色女生头像 有点霸气的感觉,女生清新超拽霸气头像qq三姐妹超拽霸气头像...
- q友乐园超拽霸气头像 女生的最爱 帅气动漫男生头像 人气很高,牛气又帅气的90后男生超拽霸气头像qq姐妹头像霸气超拽...
- 90后情侣超拽霸气头像 清新系90后男生超拽霸气头像图片 qq头像男生可爱 沉默和孤独的男生qq姐妹超拽霸气头像...
- qq超拽霸气头像男生 qq头像霸气不带人 qq女生超拽霸气头像qq姐妹头像霸气超拽...
- qq超拽霸气头像女生 霸气qq头像彩色头发 qq女生超拽霸气头像qq三姐妹超拽霸气头像...
- 超拽霸气头像女生带字 qq篮球霸气头像 qq女生超拽霸气头像qq姐妹超拽霸气头像...
- 2014超拽霸气头像 qq皮肤超拽霸气头像 情侣霸气头像qq三姐妹超拽霸气头像...
- 唯美超拽霸气头像 霸气纹身qq qq女生超拽霸气头像 头像qq姐妹超拽霸气头像...
- 阿宝色超拽霸气头像 yy公会头像霸气闪图 qq女生超拽霸气头像qq姐妹超拽霸气头像...
- 2013男生超拽霸气头像 狠点霸气的头像 qq女生超拽霸气头像qq姐妹头像霸气超拽...
- qq女生超拽霸气头像 男头霸气头像背影 qq女生超拽霸气头像qq姐妹超拽霸气头像...
- 唯美超拽霸气头像 霸气龙头像 qq女生超拽霸气头像qq姐妹头像霸气超拽...
- 阿宝色超拽霸气头像 纹身霸气头像 qq女生超拽霸气头像qq姐妹超拽霸气头像...
- 2013男生超拽霸气头像 qq炫舞群头像霸气 qq女生超拽霸气头像qq姐妹超拽霸气头像...
- qq女生超拽霸气头像 qq头像男女合照霸气 qq女生超拽霸气头像qq姐妹头像霸气超拽...
- qq三姐妹超拽霸气头像 qq头像女头霸气带帽子 qq女生超拽霸气头像qq三姐妹超拽霸气头像...
- 2013闺蜜超拽霸气头像 2014q超拽霸气头像 个性网霸气女生头像qq姐妹超拽霸气头像...
- qq三闺蜜超拽霸气头像 霸气字母头像 qq女生超拽霸气头像qq姐妹头像霸气超拽...
- qq超拽霸气头像一个字 q友乐园超拽霸气头像 霸气头像 男生qq姐妹头像霸气超拽...
- 2014男生超拽霸气头像 qq权志龙超拽霸气头像 霸气女生qq头像qq三姐妹超拽霸气头像...
- 超拽霸气头像 qq穿校服超拽霸气头像 霸气的qq头像qq姐妹超拽霸气头像...
- 2014女生超拽霸气头像 海贼王霸气qq头像 qq女生超拽霸气头像qq三姐妹超拽霸气头像...
- qq带字超拽霸气头像 非常霸气的qq头像 qq女生超拽霸气头像qq姐妹头像霸气超拽...
- qq超拽霸气头像不带字 社会霸气超拽qq头像 qq女生超拽霸气头像qq姐妹超拽霸气头像...
- 超拽霸气头像不带字 2013超拽霸气头像 欧美男生霸气拽头像qq姐妹头像霸气超拽...
- qq姐妹超拽霸气头像 qq超拽霸气头像小孩子 霸气纹身头像qq姐妹超拽霸气头像...
- 非主流超拽霸气头像 qq霸气喝酒头像 qq女生超拽霸气头像qq姐妹超拽霸气头像...
- q友乐园超拽霸气头像 yy霸气头像设计 qq女生超拽霸气头像qq姐妹头像霸气超拽...
- 90后情侣超拽霸气头像 qq头像外国霸气女 qq女生超拽霸气头像qq姐妹头像霸气超拽...
- qq超拽霸气头像女生 qq头像半身控霸气 qq女生超拽霸气头像qq姐妹头像霸气超拽...
- 超拽霸气头像女生带字 qq家族霸气皇冠头像 qq女生超拽霸气头像qq姐妹超拽霸气头像...
- 2014超拽霸气头像 qq头像性感霸气范儿 qq女生超拽霸气头像qq姐妹头像霸气超拽...
- 唯美超拽霸气头像 qq男神霸气酷头像 qq女生超拽霸气头像qq姐妹超拽霸气头像...
- 阿宝色超拽霸气头像 男子汉霸气冷酷qq头像 qq女生超拽霸气头像qq姐妹头像霸气超拽...
- 2013男生超拽霸气头像 qq情路超拽霸气头像 超拽女生霸气头像qq三姐妹超拽霸气头像...
- qq女生超拽霸气头像 qq最拽最霸气头像nv qq女生超拽霸气头像qq三姐妹超拽霸气头像...
- 六姐妹霸气超拽qq头像 戴眼镜男孩霸气头像 qq女生超拽霸气头像qq姐妹头像霸气超拽...
- qq头像姐妹霸气超拽 带墨镜超拽霸气头像男 非主流男生qq姐妹头像霸气超拽...
- 5姐妹霸气超拽qq头像 90后超拽霸气头像女 qq女生霸气头像qq姐妹头像霸气超拽...
- 五姐妹霸气超拽qq头像 友乐园qq头像霸气 qq女生超拽霸气头像qq三姐妹超拽霸气头像...
- 六姐妹霸气超拽qq头像 qq头像亲嘴霸气 qq女生超拽霸气头像qq姐妹头像霸气超拽...
- qq头像姐妹霸气超拽 三人兄弟超拽霸气头像 霸气的头像女生qq三姐妹超拽霸气头像...
- 5姐妹霸气超拽qq头像 爷们霸气男人头像 qq女生超拽霸气头像qq三姐妹超拽霸气头像...
- 五姐妹霸气超拽qq头像 霸气漫画 qq女生超拽霸气头像 头像qq三姐妹超拽霸气头像...
- qq姐妹霸气头像一对 超拽霸气头像 霸气女生带字头像qq姐妹头像霸气超拽...
- 个性网姐妹霸气头像 纹身拿枪霸气男头像 qq女生超拽霸气头像qq姐妹头像霸气超拽...
- qq姐妹霸气头像 霸气一点的qq头像 qq女生超拽霸气头像qq姐妹超拽霸气头像...
- 2014姐妹霸气头像一对 超拽霸气女王范头像 qq女生超拽霸气头像qq姐妹超拽霸气头像...
- qq姐妹霸气头像2张 2014qq女神霸气头像 qq女生超拽霸气头像qq姐妹头像霸气超拽...
- qq姐妹霸气头像大全 qq阿宝色超拽霸气头像 qq霸气头像女生带字qq三姐妹超拽霸气头像...
- 姐妹霸气头像 梅西霸气高清头像 qq女生超拽霸气头像qq姐妹超拽霸气头像...
- 超拽姐妹霸气头像 霸气点的qq头像 qq女生超拽霸气头像qq姐妹超拽霸气头像...
- qq四姐妹霸气头像 篮球球星霸气头像 qq女生超拽霸气头像qq姐妹超拽霸气头像...
- 四姐妹霸气头像大全 林书豪超拽霸气头像 霸气qq头像女生qq姐妹头像霸气超拽...
- 四姐妹霸气头像 权志龙超拽霸气头像 qq霸气头像情侣qq三姐妹超拽霸气头像...
- qq三姐妹霸气头像 qq2014霸气头像 qq女生超拽霸气头像qq三姐妹超拽霸气头像...
- qq姐妹霸气头像一对 社会霸气男头像 qq女生超拽霸气头像qq姐妹超拽霸气头像...
- 个性网姐妹霸气头像 qq2014超拽霸气头像 情侣霸气头像qq三姐妹超拽霸气头像...
- qq姐妹霸气头像 犀利哥霸气头像 qq女生超拽霸气头像qq姐妹头像霸气超拽...
- 2014姐妹霸气头像一对 qq头像 qq女生超拽霸气头像 霸气qq三姐妹超拽霸气头像...
- qq姐妹霸气头像2张 吾王saber霸气头像 qq女生超拽霸气头像qq姐妹超拽霸气头像...
- qq姐妹霸气头像大全 成熟霸气头像 qq女生超拽霸气头像qq三姐妹超拽霸气头像...
- 姐妹霸气头像 qq超拽霸气背影头像 qq女生超拽霸气头像qq三姐妹超拽霸气头像...
- 超拽姐妹霸气头像 霸气小伙头像 qq女生超拽霸气头像qq三姐妹超拽霸气头像...
- qq四姐妹霸气头像 qq超拽霸气头像 霸气侧漏头像qq三姐妹超拽霸气头像...
- 四姐妹霸气头像大全 90后超拽霸气头像 qq霸气头像女生带字qq姐妹超拽霸气头像...
- 四姐妹霸气头像 qq恩典超拽霸气头像 霸气男生头像qq姐妹超拽霸气头像...
- qq三姐妹霸气头像 qq霸气半身头像 qq女生超拽霸气头像qq三姐妹超拽霸气头像...
- 古风霸气男头像 qq女生超拽霸气头像qq姐妹头像霸气超拽...
- qq头像4姐妹超拽霸气 霸气男人头像 qq女生超拽霸气头像qq姐妹超拽霸气头像...
- qq头像姐妹超拽霸气 阿宝色超拽霸气头像 欧美霸气男头像qq三姐妹超拽霸气头像...
- 二次元霸气妹子头像 qq女生超拽霸气头像qq姐妹超拽霸气头像...
- 霸气古风头像 qq女生超拽霸气头像qq姐妹头像霸气超拽...
- qq头像4姐妹超拽霸气 型男霸气 qq女生超拽霸气头像 头像qq三姐妹超拽霸气头像...
- qq头像姐妹超拽霸气 英伦 qq女生超拽霸气头像 霸气头像qq姐妹超拽霸气头像...
- 2014qq超拽霸气头像 霸气的男生头像qq姐妹头像霸气超拽...
- 姐妹超拽头像女生霸气 qq男士超拽霸气头像 qq情侣霸气头像qq姐妹超拽霸气头像...
- qq姐妹超拽头像个性网 带墨镜超拽霸气头像 欧美霸气男头像qq三姐妹超拽霸气头像...
- 非主流3姐妹超拽头像 霸气军人头像 qq女生超拽霸气头像qq姐妹头像霸气超拽...
- qq3姐妹超拽头像 抽烟小孩霸气拽头像 qq女生超拽霸气头像qq姐妹超拽霸气头像...
- qq三姐妹超拽头像 2014年超拽霸气头像 qq霸气头像带字qq三姐妹超拽霸气头像...
- qq姐妹超拽头像 四人 墨镜女孩霸气拽头像 qq女生超拽霸气头像qq三姐妹超拽霸气头像...
- 姐妹超拽头像一对 2014超拽霸气头像 霸气拽女生时尚头像qq三姐妹超拽霸气头像...
- 四姐妹超拽头像 qq群超拽霸气头像 qq霸气女头像qq三姐妹超拽霸气头像...
- 姐妹超拽头像女生霸气 超拽会员头像,女生超拽霸气头像qq姐妹超拽霸气头像...
- qq姐妹超拽头像个性网 qq头像超拽萌戴帽子,qq超拽霸气头像qq三姐妹超拽霸气头像...
- 非主流3姐妹超拽头像 qq头像外国男人超拽,超拽霸气头像qq姐妹超拽霸气头像...
- qq3姐妹超拽头像 闺密三人超拽头像,超拽霸气头像qq姐妹超拽霸气头像...
- qq三姐妹超拽头像 qq群头像闪图超拽,女生超拽霸气头像qq姐妹超拽霸气头像...
qq姐妹超拽霸气头像,qq姐妹头像霸气超拽,qq三姐妹超拽霸气头像
共1页/37条记录
热门排行


text:
今 日 係 我 同 老 豬 拍 拖 十 一 周 年 同 結 婚 嘅 大 日 子 呀
我 哋 正 式 結 婚 嘞 !! 竟 然 聽 律 師 講 嗰 段 咁 行 嘅 嘢 我 都 有 啲 眼 濕 濕,哈
好 簡 單 嘅 儀 式 完 咗 就 去 大 都 淮 揚 嚕
我 真 係 好 怕 麻 煩 ... 斟 茶 我 都 覺 得 好 煩,不 過 睇 返 片 又 覺 得 幾 搞 笑
完 成 晒 就 正 式 食 飯 嘞
青 花 圖 真 係 好 精 緻 呀 !! 不 過 冇 一 樣 嘢 係 我 食 架
涼 伴 乾 絲,田 園 磨 菇 包,灌 湯 小 籠 包,四 喜 烤 夫
松 露 素 鵝,隻 碟 超 靚 !! 樣 樣 都 又 靚 又 好 味
我 最 期 待 之 一 ─ 天 鵝 眉 毛 酥
烤 北 京 填 鴨,三 娘 春 段,雲 南 野 菌 浸 翡 翠,淮 揚 拾 景 炒 飯
淮 揚 紅 燒 肉
元 貝 鴨 絲 羹,個 個 一 路 食 一 路 讚 師 傅 嘅 刀 功
佢 哋 覺 得 呢 餐 好 好 呀,我 都 放 心 啲 !! 因 為 揀 廣 東 菜 以 外 嘅 嘢 都 幾 驚 佢 哋 唔 啱 食
食 完 又 影 吓 合 照,哈 !! 呢 個 係 有 咗 吳 咩 咩 六 個 月 嘅 我 呀
呢 圍 嘅 甜 品 係 驢 打 滾 同 碗 荳 皇,之 前 有 打 嚟 想 轉 我 想 要 嘅 熊 貓 青 竹
不 過 價 錢 貴 太 多 太 多
點 知 經 理 見 我 結 婚 送 比 我 呀,嘻 !! 好 鍾 意 好 鍾 意 !! 呢 碟 仲 要 係 專 登 為 我 哋 而 設 架
另 外 普 通 款 我 就 唔 擺 相 嘞,原 本 嘅 甜 品 都 一 樣 有,真 係 好 感 動
食 完 咪 同 媽 咪 ( 好 唔 慣 呀 ... 唔 知 點 叫,哈 ) 同 家 姐 一 齊 過 咗 嚟 我 哋 度
原 本 想 同 老 豬 二 人 世 界 都 冇 嚕,夜 晚 再 一 齊 去 釣 魚 翁 食 飯
丫 !! 老 豬 話 會 補 返 個 27 號 比 我 架
P.S 自 拍 花 絮,Benson 個 樣 好 搞 笑
第 一 次 化 韓 妝,原 來 個 樣 真 係 會 好 無 辜 辜 架


text:
炭疽桿菌
炭疽桿菌(粵拼:taan3 zeoi1 gon3 kwan2;學名:Bacillus anthracis)係一種好似條棍噉嘅革蘭氏陽性菌,佢嘅特性係成日用內生孢子嘅樣出現喺啲泥度,重藉住呢個機會生幾十年都得,如估俾牲畜食咗佢,啲芽孢就識喺動物入面猛咁複製出嚟,最後搞到死咗都有.喺動物死咗之後,芽孢重識繼續繁殖,直到細菌將宿主嘅養分用嗮為止.
喺恐怖分子可能用到嘅潛在生化武器入面,呢樣嘢係最有可能攞到嘅.因為呢種細菌喺人類史入面出現咗好耐,甚至重有廣泛嘅科研成果.加上佢嘅生產成本比較低兼有比較易嘅生產技術.
史[編輯]
喺1870年,有位嗌羅拔確嘅德國醫生先分出咗炭疽熱嘅細菌.而呢項研究喺19世紀嘅後期嗰時第一次證明咗生物都識得搞到有病嘅嘢.佢喺一系列嘅開發性實驗入面發掘咗炭疽桿菌嘅生活史同傳播途徑,既將醫學方面搞清楚炭疽係乜,又話清楚微生物喺疾病入面扮乜東東.喺嗰時嘅科學界就話生命嘅出處嗰方面,其中自然發生論同細胞理論呢兩個成日有得拗.而羅拔確就進一步研究咗其他疾病係點出嘅嘢,就喺1905年因為研究咗結核桿菌而攞咗諾貝爾生理學或醫學獎,搞到而家嘅同生物有關嘅細菌學嗰方面,成日都話到羅拔確呢條友.
出面網頁[編輯]
- Bacillus anthracis(炭疽桿菌)
- Bacillus anthracis genomes and related information at PATRIC, a Bioinformatics Resource Center funded by NIAID
- Hazards in Animal Research Database - Bacillus anthracis
- Pathema-Bacillus Resource


text:
高登真係好低質 成班loser戴得帽多你到害樓主
樓主唔係多人講就真理黎既
你睇下佢地冇人解答到我疑點
你諗下如果佢同條仔真係有路
仲有冇咁撚厚面皮問你要袋
你地緊係可以話佢覺得樓主好恰
可以昆多個袋
我夠話佢可以問下d fd都知樓主懷疑自己戴帽
我就確信樓主冇戴帽既
樓主你要知道只有確實的證據先可信
你應該先質問你女朋友再搵私家偵探查佢
純粹想幫樓主你 可惜樓主比怒火蒙蔽雙眼 唔願睇唔岩嘴型既留言
先唔理condom...但咁夜仲走上男仔屋企
真係好難信,莫過夜晚,日頭都唔掂啦.
你估成班人開party咩
唔係話拍拖唔識得異性朋友,不論你係男定係女拍緊拖就同其他異性理應有避忌啦,有時關係太close都好理應退一退. 更何況上埋人地屋企?
我可以同你講,我之前個識左多年既好好女兄弟就係上左我屋企,傾計,傾埋sex,仲一時失控上埋床,果陣仲係日頭
Between men and women there is no friendship possible. There is passion, enmity, worship, love, but no friendship.
男女之間冇友情哩句野我覺得其實係錯...
友情係有,但友情最容易成為毒藥.
正因為男女認為大家唔會擦出愛火,當曬大家係同性咁,尤其女仔好容易冇左對異性果種警覺性,去到某個地步一撻著左果把火就會收唔番.
係性黎講,男人既定力相對差唔在講,女人既定力表面上係好,難撻著,但一撻著左就會出事.
幾年前我同女兄弟發生左事,佢係個感情專一既女仔,我同佢不嬲friend開,以前佢都上過我幾次屋企,以為唔會發生事.
係我屋企到,由傾閒計,到講sex野,又教點幫佢條仔出之類,去到教體位就出事.
體位講極都唔明,梳發又唔夠位,所以叫佢入我房,正正因為我地太兄弟,佢完全冇介意就係我張床到同我試位.
佢就叫我訓低,一野背向訓上黎,條腿又滑,比佢個屎忽壓住,仲見到佢個粉紅bra,仲有34d定36d既波,仲問我舒唔舒服,咁樣同佢條仔既話佢條仔鐘唔鐘意,面對咁既場面想唔扯都難.佢仲係笑住咁試緊,似係玩緊我.
之後試體位,仲叫我扮同佢做,我就照做,條野係咁頂到佢個西.如是者玩左足足半個鐘有多,果陣仲係無知,冇留意到佢既狀態.
直到玩坐蓮,佢真係失曬控,係咁用佢個西磨我條野.我都比佢搞到失埋控,我除佢衫,佢都冇反抗.完事後,一齊攤係張床,我地先發覺自己做錯野.佢似乎唔想同我講野


text:
多蒙特半和「斯」空見慣
歐聯16強次回合,多蒙特將和祖雲達斯決出最後一個8強席位,祖雲達斯首回合贏2:1,但戰情上明顯係多蒙特佔優,所以次回合呢一戰大部份人都睇好多蒙特可反勝晉級,只係多蒙特控制力有餘,把握力的確麻麻,球隊近兩場聯賽全交白卷,當馬高列奧斯狀態一差球隊攻力消失於無形,「老婦人」祖雲達斯向來擅守,未必會太早失波,今場先買半場和,再買「和主」加多蒙特晉級望贏到盡.(周三16,有線62,202台周四3:45am直播)
祖雲達斯都有個別名俾你叫老婦人,佢哋只要有優勢在手,就一定唔會主動搶攻,對上兩場聯賽,都係打到下半場尾段至小勝對手1:0,今場賽事佢哋仍然有派路受傷,就更加會以守為先,如果憑反擊攞到作客入球最好,冇嘅話守住0:0都冇壞.
蜜蜂兵團把握力欠佳
多蒙特早幾年一度被評為歐洲進攻速度最快嘅球隊,同「老婦人」祖雲達斯真係大相徑庭,不過快又唔一定比慢好,因為快得嚟都要實際至得架.今季多蒙特冇咗利雲度夫斯基,最大敗筆就係冇補充一個具級數箭頭,現時嘅恩莫比利,阿祖安拉莫斯已經證明唔上得大枱,奧巴美揚就表現飄忽,列奧斯亦打兩場傷兩場,多蒙特連續兩戰聯賽和波踢成0:0,差唔多已確定佢哋緣盡下季歐戰,所以歐聯肯定係佢哋現時唯一生機,但前線入球能力唔解決,都好難行多幾步.
多蒙特今場前線都算齊人,就算攻力唔算太好,但踢到下半場都應該有斬獲,當然佢哋取得1:0已可出線,但睇嚟祖雲落後下都有力反撲,呢場都幾有可能以加時決勝,所以盤口上呢場可博半和及和主,90分鐘收錢後再買祖雲達斯晉級,真係打足120分鐘,梗係信後生啲嘅多仔啦!


text:
生猛踢波安仔落到場鬼咁生猛,追到個波實一實. 47歲,睇唔出呀呵!
媽咪姐
Keep fit唔靠 Sammi 安仔個唱加場買 160萬新車
Ads by Google
近排天氣潮濕,翳翳焗焗咁,搞到平日唔願郁嘅媽咪姐,更加唔想做運動.不過唔係個個好似我咁諸多藉口嘅,早幾日就撞到許志安喺九龍灣,同明星足球隊一齊練波.佢先同華哥吹水,再慢跑 warm up,一啲都唔 hea㗎.
係人都知,安仔有個「運動精」老婆,婦唱夫隨就梗㗎啦.不過媽咪姐知道,安仔近排密密加操,原來係為咗 5月嘅「 Come On許志安演唱會」.安仔近年多數夾住 Big Four開騷,難得今次搞個人演唱會,梗係加多兩錢肉緊!尤其前排農曆新年,佢自爆食咗四底蘿蔔糕肥咗好多,家下唔勤啲操又點得呀!
據講老婆 Sammi專登醒咗條獨門減肥餐單俾安仔,唔係烚雞肉就係烚蛋,齋聽都覺得口寡寡.嗰日安仔講起都大呻辛苦:「平日做運動,健身,踢足球……想死㗎,做運動好寂寞㗎!」咦,乜 Sammi冇陪你咩?原來呢位體貼人夫知道嬌妻腳患在身,所以暫時冇叫佢一齊跑步. Keep fit呢個重任,惟有靠自己先啦.其實安仔都不愁寂寞嘅,事關媽咪姐當日𥄫到佢揸新車. Benz靚車, S400新款,車價仲要成 160萬!啱嘅,操得咁辛苦;安仔仲率先話俾媽咪姐聽,演唱會會加場㖭,梗係要買架車賀賀佢!
演唱會前操肌是常識吧! 2011年嘅個人演唱會上,安仔大晒靚肌.據講今次佢想超越自己,再操得犀利啲.大家拭目以待呀!
自爆食咗四底蘿蔔糕嘅安仔早前大晒巨型朱古力,加上平日老婆又咁鍾意下廚,鬼唔肥咩!
同華哥吹水未正式同明星足球隊練波之前,安仔同黃日華吹下水,交流下波經.
慢跑熱身踢波前梗係做足準備工夫,熱下身先.
練波後做 gym安仔之後上樓做咗兩個鐘頭 gym,務求喺演唱會以最佳狀態示人.
開心晒「新歡」翌日,出發去新蒲崗錄音.安仔之前揸開嘅 Benz C63都幾靚仔㗎,不過企喺新車 S400隔籬,個樣甜絲絲,對呢位「新歡」似乎好滿意咁噃.
Sammi精神支持
12月舉行完演唱會嘅 Sammi本可陪老公跑步,但受腳患影響而唔做得劇烈運動住.不過身為人妻嘅佢都有監督老公飲食,自己則 po美食相,實行以另類手法,精神支持安仔.
Sammi早前傷腳,所以唔可以好似昔日咁,同老公跑步.
向來鍾意美食嘅 Sammi,呢期少咗 8公里相,但 po多咗美食相.早兩日同杜 sir食飯,仲大讚子薑雞好味,你話老公安仔睇完有咩感受?


text:
上一篇寫左關於人壽基金同埋傳統單既特色 (特色呢個字眼係咪好正面呢?) 其實我唔係大家想像之中咁負面架, 聰明既朋友應該知道點樣利用呢d plan既特色, 好簡單,如果你想買定期人壽, 又想投資基金, 買人壽基金咪勁抵羅, 只要你係60歲前cut單, 你就可以享受到好平既人壽之餘仲可以玩下基金咁(我遇過一d好醒目既客真係咁玩), 至於傳統單, 其實你計過條數, 識買d年期短而又自己負擔到既, 都係好架, 定期人壽適合一D投資高手,慳多d現金自己投資好過, 至於有仔女既朋友, 睇完呢篇識點做啦, 梗係拿拿臨趁佢仲細幫佢買番份啦, 如果唔係佢第日大個怨你唔幫佢買呀~(呢番說話我真係真心話, 我唔會不負責任叫大家唔好買, 總之你要買得精明, 知道自己買緊咩, 要適合自己)
呢行狗係狗在d agent亂sell之嘛, 睇佣賣單個客咪多數會lost羅, 希望大家唔好睇左我之前既post就覺得呢行負面,以後唔想做或唔買保險, 呢個唔係我爆料既目的, 我只係想大家做一個醒目既買家者, 最好緊係可以避開d無良agent啦, 除左監管agent,其實教育客人關於保險既知識都好重要, 希望大家明白我晚晚捱更抵夜既苦心啦
大家真係唔好抱住睇戲既心態黎睇, 我真係寫得好辛苦架, 之前個d有心人不停人身攻擊我係因為佢地驚者, 其實只要你行得正企得正, 唔好千人買單或者昆人入行, 根本咩都唔駛怕, 如果唔講真話, 到最後咪愈黎愈多誤解,我地呢行俾人既形象咪愈黎愈差羅, 真正係有心入行既人先會做得好, 或者係有心買單既客, 先至唔會有投訴 (你當我諗得理想啦,我始終唔覺得講事實會影響到, 反而你收收埋埋話者吹得太大d野, 先至個結果係最差既)
好, 發表完偉論, 又係要寫野既時間, 原本想寫多d關於基金投資既野, 但有網友話想知多d關於sell warm call點做, 咁不如又等我同大家分享下啦
錯誤觀念八
做保險sell warm call 一定要呃客先sell到 ?
我發覺好多人係呢個forum都怨氣沖天, 無他既, 好多agent急功近利, 或者功力未夠, 咪要出狗招羅, 其實sell 保險(product) 只係一個最低既層次, sell野分三個層次 (唔單止保險, sell咩都係咁), 最低層次係sell product,呢個係好多新入行既agent犯既錯誤, 我稱之為解plan員, 即係話佢地剩係識解plan, 完全無諗過你既需要, 呢類sales銀行好多
第二個層次係sell 關係 (relationship), 人係感性既動物, 對件死物對得耐都有感情啦, 何況係人,有好多客係心甘情願幫個agent買, 就好似我老死咁, 佢係我第一個客, 佢同我講, 就算我呃佢, 份基金d錢輸晒都唔會怪我 (我當時超感動)
我見過有好多agent真係有好多朋友係心甘情願幫佢買 (唔係呃呃氹氹個d, 陣間再講), 最高境界係sell concept,即係俾一個買既理由佢, 通常個d叫sales idea或者講故仔, 大家要知道購物係一種衝動, 係一種唔理性既行為, 所以我地呢行有句格言係理性開case, 感性close case就係咁解
希望大家唔好睇到呢度我仲未講衰野你地就好失望, 我而家係同大家分享緊sell野既知識, 係有用既
講番先, 通常呃人既agent絕大部份都係停留係sell product既境界, 因為如果可以進階到sell 關係個d, 已經係高手之中既高手, 即係話我就算同你講個agent呃你, 你都未必信, 就算信, 你都會同我講你係心甘情願既 (問你死未)
至於sell concept既高手, 你更加係有充分既理由相信你買緊既野, 我講咩都好大機會聽唔入耳
所以大家就算覺得呢行昆人都好, 只係個sales道行未夠者 (講笑)
講番正題, sell product大家見唔少, 通常佢地好長氣, 搏命解個plan, 無耐性既買家會覺得個agent好煩, 當然dplan多數都好複雜, 要好扼要咁講重點真係考個sales既功力, 但解plan俾natural聽絕大部份人都識, 呢個唔駛多講(連plan都解唔掂個d, 完全抵打啦)
重點想講係sell關係, 其實我都見過有心地善良既agent, 如果大家有玩過九型人格, 會知道咩叫2號仔同9號仔, 呢度唔多解釋,佢入行前已經好肯幫朋友, 佢d朋友入阮, 佢未做agent個陣已經有探開佢地, 買下果籃既習慣, 同埋佢性格溫和, 好多人都當佢係交心既對象,我見佢一入行, 佢d客自動搵佢買單, 仲話信佢唔會呃朋友, 佢同我講有個朋友真係咩都買晒, 佢都無野好sell, 但佢個朋友同佢講唔緊要,話只係想幫下佢, 買咩都無所謂, agent話買咩就買咩啦 (呢d真係佢做人咁多年積番黎既, 無既行家唔駛恨)
咁我都講番d我sell 關係既經歷先啦, 其實做得warm call, 個客某程度上對你有基本信任, 理論上唔會好似cold call咁挑機(之前講過, 挑機個d唔係你朋友, 而係你既敵人), 通常你會發現, sell 朋友個陣, 你花最多時間唔係sell, 亦唔係解plan,而係陪佢傾計, 你試諗下, 佢地出黎打工點會唔受氣丫, 同事又唔呻得 (好易俾人篤背脊), 屋企人又未必想聽, 身為朋友既你,自然會成為佢地傾心事既對象, 呢個位唔係叫你呃佢, 而係你要用心聆聽(你唔駛俾意見, 不停認同得架喇), 好多人, 其實都只不過想搵人聽佢講野, 呻下之嘛, 你俾佢呻番你三,五,七個鐘(我個次好似有5-6個鐘度), 之後佢順左條氣, 你再簡略重點式解plan (連解連簽半粒鐘度啦), 最緊要唔好sell到好鬼,亦唔好存心呃人 (我唔明點解有d人朋友都呃得落手, 唔驚以後無朋友做咩), 好快可以簽單, 就算佢今次唔簽, 你俾佢呻多你幾次,梗有一次會俾你攪掂
當然, 無良agent都可以聽完之後呃個客, 我諗warm call呃人既方法, 呢度有好多朋友都係已經俾個d老千well train左,我夠膽講如果開多個post, 叫大家一齊貢獻下d sales既呃人方法, 大家隨時都寫到十個八個出黎, 所以我唔駛寫啦(不過我下一篇寫基金我會爆最常見既呃人方法, 大家放心)
至於最高境界sell concept, 呢個係最難, 多數用係個natural出objection或者死拖難拖唔肯買個陣, salesidea真係有好多, 但你要講得中一個可以hit中佢既心就好難, (好似超級巨聲咁, 你唱歌唱到聽眾都好有feel, 陪你喊, 你估咁易架)
講故仔呢家野要講天份, 同埋你個人夠唔夠感性, 太理性係唔得既 (有好多sales剩係識理性分析, 無用架, 愈理性討論愈唔會買)
有行家可能會覺得, 你講個d野係人都知啦, 呢d係基本功, 係大方向既野, 如果連基本野都攪唔掂, 好難進軍d高階野
有兩本書可以俾行家參考下, 有助你sell natural既, 一本係人性的弱點, 另一本係冷讀術, 大家多多鑽研下啦
講完d咁宏觀既野, 梗係要講番d實際既sell skill啦, 通常agent會用既不外乎幾招, 其中一招咪叫RDRC, 即係RELAX,DISTRUB, RELAX, CLOSING, 一開波見面梗係要大家RELAX下先, 多數係RELAX時段, 都係探下個客既口風,例如有無投資呀, 工作穩唔穩定呀咁, 如果係醒既AGENT, 其實係傾計既時候已經摸左個客好多料, 跟住第二步就係DISTRUB,即係話突然間好不經意咁將個話題帶去保險度, 呢個位好重要, 技巧唔好既SALES會俾人覺得反感, 覺得佢終於露出狐狸尾巴,跟住就會勁俾OBJECTION你, 如果俾你好有技巧咁帶到保險話題, 你就要俾一個購買需要佢
例如係女性既話, 梗係FOCUS係安全感啦, 全世界最儲得錢既係咩人? 之唔係女人羅, 女人係好需要安全感既動物,你要同佢講多D靠男人既壞處, 例如某某包二奶, 或者離左婚無人無物, 最緊要係無錢傍身, 生活好徬徨呀個D咁, 佢梗係問你點算啦, 咪買基金/ 傳統單羅 (達成目的), 之後唔好咁急簽單, 反而講下反話, 好言相勸話佢諗多左 (呢個就係下一個RELAX喇), 到最後佢愈黎愈不安,最後簽單 (即臨尾個腳, CLOSING), 當然簽單個陣梗係唔好白痴咁問個客係咪買啦, 你只需要FEEL到佢有衝動個下,好自然咁拎份FORM出黎, 同佢講話好多朋友都好似佢咁架, 跟住猛咁填資料 (呢個位佢講咩都老虎唔好回應), 份FORM填到咁上下,問佢想用咩過數會方便D, 當然, 如果你想條數大D, 你夠薑既話, 係你收左佢張CREDIT CARD之後你可以再SELL多佢一野,試下SELL大D個銀碼 (CARD都係你手上, 仲有得走嗎?), 之後填晒FORM先叫佢一野簽晒所有FORM, 最好簽左之後,同佢講呢D係私己錢, 記住唔好俾老公或屋企人或朋友知, 咁你俾人斷單既機會就細好多 (補充, 大家可能會問, 如果你DISTRUB完佢之後,RELAX期間佢突然間清醒左, 勁俾OBJECTION咁點算呀, 咁你咪再DISTRUB佢羅, 之後又RELAX佢羅, 總之要兇佢,兇完再MO (MOTIVATE) 佢, MO完又兇, 兇完再MO, 不停循環直至佢簽為止)
其實成個過程最重要既技巧就係你控制既節奏, 每一個位都要過得好順, 氣氛要係一個良好既環境底下進行, 成功率就會大好多, 當然頭先講既只係其中一個例子 (COLD CALL唔駛咁煩, 明買明賣, 一野SELL落去就OK)
其實講黎講去, 咪又係人性的弱點本書裏面講既自重感, 只要你俾到自重感你個朋友, 佢就會好自然對你有好感或認同你, 就係咁簡單
咁當然, SELL SKILL既野可以好廣泛, 無一本天書用到老, 有好多方法, 想UPGRADE下自己SELLSKILL既我建議學下九型人格同埋MBTI, 呢D心理學既知識, 係你SELL 客個陣, 即係打緊心理戰個陣, 可以掌握到主動權,企係有利位置, 勝算點都高D
做NATURAL我之所以話易, 係因為你對該朋友已經有一定既認識, 你知佢性格, 自然會判斷到講咩佢先會BUY, COLD CALL難就難在初次見面, 你要係極短時間內掌握個客既性格真係好講經驗
記住, D客買野係需要理由, 睇下你可唔可以刺激到佢個下衝動 (需要), 我頭先講個D方法未必係最好, 但我自己覺得幾有效, 當然,我成個過程都無呃過個客D咩, 根本唔需要用幾多幾多回報, 講到隻基金天下無敵, 或者自己係呢行做左幾耐幾耐, 搵幾多幾多錢等去氹個客買
我自問陪朋友傾計, 俾佢呻下唔算呃丫, 俾個理由佢買, 刺激下佢購買意欲, 講下D感人故事感動下佢, 都唔算昆人者, 我自問每次賣基金單都一定講收費, 賣傳統紅利單都係賣3年或5年居多 (所以D佣咪少羅)
我相信要令個朋友買單, 可以有好多方法, 唔駛下下要昆人先賣到, 我第一個客, 即係我老死, 我同佢講話我第一個客呢個位係留番俾佢,對我黎講佢就係我兄弟, 我想佢支持我, 就係呢句說話, 滿足左佢既自重感 (第一個客佢覺得好有意義), 佢就幫我買, 但我真係無昆佢喎(我今次篇野唔知算唔算正面左, 我無改變立場既意欲, 但SELL SKILL既分享係咁上下, 我教新人TRAINING個陣都係咁講, 當然,REAL CASE既例子會多D)
今期唔知會唔會令大家失望, 只不過有網友話想我分享下, 所以我就寫出黎, 呢D都係真實野, 希望大家唔好覺得悶
下一篇, 我想講下D基金先, 等大家多個認識, 市面上唔係剩係得AA單架, 仲有其他, 包括前期收費, 後期收費, 仲有LUMP SUM, 會同大家拆解點先算抵玩, 點買先精明, 仲有基金最常見昆人既方法係咩


text:
發表時間:2013-12-03 21:17:50
明明阿叻講既只係好合理既推測, 背後踩到蘋果同主場新聞條尾就比人拎住"可以睇戲"既事而抽水抽到同件事無哂關係.台慶多唔多人睇, 背後反唔反映TVB係咪無人睇無人關心, 多人想睇既係跪返屋企呢件事, 而家仲要周圍搵果八百戶黎技術層面上達陣.得出黎既結果係乜野? 真係搵到出黎而改變調查結果的話, 亦係勝之不武; 如果捉棋讓雙車去令自己去處住不敗之地, 咁你地諗下你地而家做緊既野係乜? 收視好=唔夠號召, 收視差=人為左右調查結果; 無錯, 係令自己處於"必敗之地"....又講多次, 阿叻只係陳述緊幾無可能會出現兩三點收視既台慶, 講下呢個罷睇行動有幾唔可行.佢講既唔係事實咩? 而家你地就心急到要直接影響調查結果黎令到成事, 你地唔覺得做哂蘋果主場佢地既工具咩? 我覺得主場同蘋果推呢樣野唔單止救唔到國, 仲係令訴求失焦, 個個人都掛住睇阿叻跪, 佢reasoning 左啲乜野? 無錯, 係錯在無考慮到調查結果係可以比你地搵果八百戶出黎改變到, 亦錯在唔知呢個行動係蘋果諗出黎, 大把fans 會係facebook 度幫手.希望到最後你地仲記得係要爭取乜野? 無錯, 係發牌.同立場的唔一定可以成為朋友, 蘋果和主場新聞背後果班人, 講出黎既野已經完全係為立場服務, 而且程度已經差唔多同大公文匯轉法輪既一樣啦...


text:
東京迪士尼樂園
東京迪士尼樂園(英文Tokyo Disneyland;日文東京ディズニーランド,拼音Tōkyō Dizunīrando)喺日本千葉縣,就近東京.佢係東京迪士尼渡假區裏面,兩個主題樂園之一.樂園響1983年11月15號開幕,係美國以外,第一個迪士尼樂園.樂園分做七個主題園區,風格各有不同,分別係世界市集,探險樂園,西部樂園,明日樂園,卡通城,動物天地同埋夢幻樂園.東京迪士尼曾經係全世界遊客最多嘅主題樂園.
佢雖然以東京命名,但實際響隔籬嘅千葉縣.東京迪士尼樂園並唔屬於Walt Disney,係由東京政府自己起.
開放時間[編輯]
東京迪士尼樂園營業時間唔固定,會跟季節同禮拜幾而唔同,去之前都要睇官方網站行事曆.之不過,大部分時間,都係朝早九點開,若果撞啱假期或者旺季,會開早啲到八點半,甚至八點開.而閂門時間,九成九都都響夜晚十點,但特殊節日,好似西曆大除夕同聖誕夜咁,就會延長.
園區休息日都係唔定,要睇官方網站.
門票[編輯]
東京迪士尼有好多種飛,若果單去一個樂園,通常買一日票,單日票券只限玩一個樂園.若果重要去海洋迪士尼,多數買兩日或多日飛(護照)比較化算.另外,樂園亦有星光票,比一般票券平約莫1100日圓,但一定要響下晝三點後先可以入場,若果要玩晒成個樂園,時間好緊迫.重有隻假日唔玩得嘅夜間票券,要俟晚6點後入場,同埋冬季夜間護照,要俟晚五點後入場,有特定日子先用得.東京迪士尼,四歲以下係免費嘅.
出面網頁[編輯]
- 東京迪士尼樂園(英文)


text:
超級英雄
超級英雄(Superhero)係幻想出嚟嘅英雄角色.唔少地方都有佢哋嘅超級英雄,但因為文化唔同,所以超級英雄分成幾種地區嘅類別.
美國[編輯]
美國嘅超級英雄多數都着緊身衣,以凸顯肌肉,好似超人,美國隊長等,但都有啲唔着緊身衣嘅,好似變形俠醫,雷神奇俠等.女嘅就多數着短袖嘅緊身衣,以凸顯身材,好似She-hulk同Wonder Woman等,亦都有啲會好似Spider-woman同Scarlet Witch咁樣着長袖嘅.
美國嘅超級英雄分三類:
多數超級英雄都係後天超能力者,而冇超能力者就多數用高科技裝備或後天訓練彌補先天不足.用高科技裝備嘅超級英雄嘅例子有鐵甲奇俠,佢發明唔同嘅裝甲嚟對付唔同嘅敵人,例如發明過Hulkbuster嚟對付變形俠醫同Thorbuster嚟對付過雷神奇俠.而後天訓練嘅超級英雄就如鷹眼,透過訓練箭術同武術成為超級英雄.又用高科技裝備同後天訓練嘅超級英雄就例如蝙蝠俠,用高科技裝備同靈巧嘅身手成為超級英雄.
美國嘅超級英雄多數住喺同一個世界,例如驚奇漫畫嘅正統世界係Earth-616.
美國嘅超級英雄鍾意講力量,例如超人至少有1,000,000噸嘅力量.
日本[編輯]
日本嘅超級英雄多數都係靠「變身」獲得超能力,好似幪面超人或戰隊之類.
有啲日本嘅超級英雄都鍾意講力量,好似幪面超人嘅拳擊力係3噸咁.


text:
原來地點係“西貢萬宜水庫西壩”,隔離係創興水上活動中心,果然如導遊所講,好山卡啦,除左行嚟,只可以搭的士,最近都要搭$4x,你話平時點會嚟點會嚟~
既然人地免費車我嚟,點都要介紹下,現場有幾件觀星儀器,有方便你瞓低睇星嘅座椅,同埋大量腳架,比你自携望遠鏡時set上去....
睇左一陣,悶呀~
突然見到隻怪蟲,即刻離隊,影佢九條街,原來佢隻翼爛左呀,唔怪得之剩係行唔飛啦!因為想截停佢影,用對鞋截佢去路,點知佢爬上我隻鞋,輕輕帶返佢落地之際,聽到隔離有個約十歲仔weewa鬼叫,問:你唔驚咩?跟住仲驚到走埋,而家D細路係咪咁屎呀;我就唔驚兼覺得非常靚啦!
話時話,呢隻係咪蜂嚟架呢?有無人識呀?
既然離左隊,就一去無回頭啦,見到個靚草地,走去影啦;原來美麗嘅背後係左左右右都係牛屎
有牛屎就即係有牛啦,行左一陣,見到啦,好大群,有幾十隻,牛就真係有D驚喎,離遠影啦,但得枝wide angle影唔到,胆粗粗行埋D;現場好多白鷺,如果有長鏡影白鷺企喺牛背就好啦,就係咁,我決定買番枝長鏡
盡量走近D無角嘅細牛嚟影,點知有隻突然走過嚟,似乎係想玩,但反而嚇左我一野
原來牛同人一樣,有D離群孤令令一隻嘅孤獨精,呢隻黑牛,不停食食食,見佢過馬路,去邊呢?我梗係跟啦,原來係去湖邊飲水呀
喺香港,我諗都好難有第二片呢D牛間靜土呀,呢度人唔犯佢,佢又無阻人,又一大片草地加個湖,牛間天堂啦~
睇下,係萬宜水庫西壩頂望番落去,環境幾正
ps:出去時明明好天,去到變左陰天,激死呀


text:
宇多田 光(日文:宇多田ヒカル,拼音:うただ ヒカル / Utada Hikaru;1983年1月19號—)喺美國紐約出世,身高158厘米,日本流行女歌手.阿媽藤圭子係歌手,阿爸宇多田照實係個音樂總監,宇多田一家名為U3喺1993年發表大碟「THE STAR」,事務所名為U3 Music.宇多田光喺2002年結婚,老公紀里谷和明係一個導演,曾經為宇多田光拍攝多首歌嘅V.所屬唱片公司係EMI Music Japan Inc.(前身係東芝EMI)(宇多田ヒカル)同環球唱片旗下嘅Island Records(Utada).佢嘅出道大碟「First Love」係日本音樂歷史上最高銷量大碟,其後嘅「Distance」同「DEEP RIVER」亦打入日本銷量最高銷量大碟十大位置,所有日文原創專輯全球銷量都過百萬張.英文大碟喺日本嘅銷量亦都破百萬.年紀輕輕已經成為廿一世紀日本樂壇天后級歌姬.
喺2001年3月28日「Distance」推出同日,另一個日本頂尖歌姬女皇濱崎步同步推出精選大碟「A BEST」引發日本樂壇史無前例嘅歌姬銷量戰,史稱「328唱片大戰」.
2007年3月3日宇多田光突然喺個人部落格上宣布離婚.佢話同前夫紀里谷和明喺呢四年半都成長咗唔少,亦都慢慢咁改變.兩人喺未來理想同夫妻關係上開始有分歧,經過懇談後決定離婚.佢哋喺3月2日辦好手續.佢最後重祝福前夫繼續活躍工作.


text:
而家講起補習,差唔多由幼稚園到預科o既細佬個個都要去補習,唔係去補習社就係搵人上門補,成效有幾多真係冇人知,只係人有我有,唔好執輸.
死鬼佬我幫得go2tutor寫下稿,當然唔會話補習唔掂啦,講真呢樣o野係各取所需,補習事實上真係唔係個個都需要,而且補習前一定要先了解自己強項弱項,然後先至搵合適o既補習社或者導師,先會有用呢.
據政府統計,香港人每月花費o係補習o既錢有成三億,業界估計更遠遠高於五億,但最大市場大家都知道係中四至中七,幾間叫做什麼「乜乜物物教育」o既補習社,用o既市場策略都係做就多o的名師出o黎,令佢o地成為學生o既偶像,進而爭取多o的學生,再開埋視像授課,實行有幾多水就納幾多.
本來補習商品化唔應該被視為負面o既,因為商品化亦有助提昇服務質素,成效係點就同配套有關,只要配套做得好,商品化不單為補習社帶來商機,亦可以令教育質素提昇,補充正規教育o既不足.不過,我又好想講俾大家聽,而家補習商品化並非如我上面所講咁簡單,佢背後o既理念係帶出功利主義,間接提倡用錢去買貼士同埋好成績.
我睇到好多中四至中七生,因為讀得唔掂所以去o個幾間「乜乜物物教育」,佢o地唔係想去補習,而係一心等o個o的所謂名師o既tips!結果,眼見好多去補習o既學生,公開考試都係得幾分,之後又屣一年重讀,重要係讀埋呢o的「乜乜物物教育」o既日校,學費貴到死,我見到都真係搖晒頭.唉!再叻o既名師,都冇可能會知道考試局出乜o野題目,要考得好唔單止要熟習考試形式同技巧,最重要都係你本身o既料,因為題目千變萬化,就算有名師俾o左幾條類似題目你,到考試時你都係要用番自己語言去寫出o黎,先至會攞到高分嫁!
又等我講下私人補習.搵上門補習導師其實亦都一樣,如果你一心以為搵個科科A導師上o黎教你or你個仔,就可以考到好成績,咁你一樣係屣錢囉!一個導師自己可以考科科A,未必代表佢識得教到你一樣考到咁好,所以一個導師無論考乜o野成績,但如果佢可以教得其所,懂得用生動o既方法令你個仔明白課文,反而更有用!希望大家唔好再咁膚淺,唔好成日諗住走捷徑,因為分分鐘仲就多o左冤枉路,交更多學費嫁!


text:
由於hohoyee的回應, 令我睇番d舊文, 才發現我有好多"有機會再詳談"的東西都冇左下文, 所以趁有機會我就詳談一些先.
先 講"財演", 此行業由蔡東豪冠名, 依家已成專業, 由10年前d人打死唔肯出鏡到今時今日聽講d人爭住出鏡, 身份同地位好似高左好多. 我有一位朋友連某電視台座談會主持都照殺, 但求有得出鏡, 而佢本身(一個月前)係head一隻中型fund...我問佢搏咩? 佢話佢上開bloomberg, CNBC Asia, 覺得好威但可惜冇乜街坊睇, 所以想上local 台, 俾個靚樣大家睇下, 遲d可能轉行做藝人, 佢唔係吹水, 佢依家報讀緊"演藝"課程. 所以我估未來"財演"好可能會正式進身成為專業演員.
經 我多年上網觀察的結果, 網上"有識之士"大都唔信財演, 有d財演更俾人當股海明燈咁用, 大部份上財經版既網民寧願信d仲無厘頭既blogger或網友都不屑信d財演. 財演係咪真係咁癈? 我看法是他們當中9成9係經紀角色, 理論上同我地散戶冇乜分別, 只係有d日日咁吹水法, 想準確預測短期市況根本冇可能, 而且佢地出鏡時間又有限, 唔同我呢d 網友, 沽完貨, 但個市繼續大升, 我即刻可以拿幾篇舊文同大家解釋自己一早話左升市莫估頂, 一早預左仲有得升, 不幸講完個市又即散, 咁又可以話俾大家知我一早沽左貨, 再順手讚下自己有幾靚仔. 財演冇我地咁既優勢, 所以好多俾人當係癈柴, 其實佢地只係同你我一樣, 都係冇預知未來能力既普通人....
講下以前有咩人可以上鏡吹水. 由於上local台既財演99%係來自本地經紀行或一d細行, 所以佢地點推舉d人上台我唔知, 而電台日日講warrant攻略d外資行代表, 佢地多數係sales我唔計佢地, 只講我以前幾間公司既情形. 基本上除左local d電視台, 其實仲有好多國際傳媒係香港日日call d人問野或上鏡接受訪問, cnbc, bloomberg, reuters, Dow jones Telerate 等等...日日有人找上門, 公司一向規矩係邊個得閒邊個去"應酬". 有d咩人咁得閒? 多數都係d公司可有可無既的同事又或者要當日要離台"冷靜"的人. 可有可無既人多數叻極有限, 要"冷靜"下既人好多時已迷失方向, 自己都唔知自己講緊乜.
蔡東 豪話陸東係超班財演, 係有真材實料.... 我承認以陸東身份絕對超班, 至少佢當年係外資大行研究部head, 好少咁既人肯得閒就出鏡吹下水, 逢請必到咁過癮. 但我都曾問過人, 陸東係咪咁"堅", 那人答我" 佢好presentable....d客好仲意聽佢講野....所以公司推佢上去....多左好多客...." 我只記得呢幾句, 印像中冇蔡東豪講得咁勁, 而我相信那人一定比蔡東豪更了解陸東.
講咁多, 只係想話俾大家知, 市埸冇專家, 只有贏家和輸家. 無論你覺得財演係咪真係尃家都好, 佢地一定係贏家, 因為今時今日佢地憑知名度多左好多收入, 例如開班授課, 開下講座, 出下書寫下專欄又或者好彩有fans支持更可以開個fund用opm炒下等等.....
或 者你會問咁d係大形投行做0個d唔係財經專家係咩? 佢地係財務專家, 亦係贏錢專家, 前者要有d專業知識, 要識財技, 後者就基本上乜人都可以做, 你同我只要身在其位都可以翻手雲雨, 唔需要有特別技倆, 就正如賭埸既荷官, 佢羸你唔代表佢係賭術尃家, 大家要明白呢種分別, 唔好見到d人做金融就以為係專家可以預知個市上定落.


text:
改賽制鼓吹進攻足球
打咗咁多日美職季後賽,終於輪到常規賽盟主西雅圖海灣者出場,佢哋會喺西岸4強首回合作客FC達拉斯,海灣者呢隊波踢法有前冇後,前面入波依絲執,後面失波就慌失失,再加上今年季後賽加咗作客入球優惠條例,更有理由相信海灣者會全力搶攻,贏唔到都會爭取多啲作客入球,大家唔使諗咁多嘞,一於捧大啦!
(TVB 302周一早上10時直播)
以往美職季後賽嘅主客兩回合制係唔計作客入球優惠,踢完兩回合打和會加時30分鐘,再和就互射12碼決勝負,不過今年賽會跟足歐洲嘅盃賽賽制,兩回合打和就睇邊隊入得多啲作客入球,再一樣先加時分勝負.賽會加入呢條條例嘅原意就係想客隊更加大膽進攻,唔好作客就玩龜縮死守,等球迷可以睇到一場場充滿娛樂性嘅入球騷.
兩軍主攻防守麻麻
有咗呢條新例,為取得更多作客入球增加晉級機會,崇尚進攻兼擁有馬田斯同丹普西兩大超班射手嘅海灣者更加肆無忌憚搶攻,唔使縛手縛腳要等次回合返主場先踢進攻足球.再者海灣者貴為常規賽一哥,攻力自然有番咁上下,總共入咗65球,只係比次席嘅洛杉磯銀河少,但同時佢哋嘅失波亦係頭七隊中最多,證明呢隊波真係有前冇後.
FC達拉斯其實都係攻強守弱嘅球隊,只計常規賽主場入波甚至仲多過海灣者,17場主場賽事入咗33球,遇着掛住進攻而搞到後防空虛嘅海灣者,兩隊波入波機會相信會多的是.


text:
港鐵發財不立品 年年加價惹民怨
年年賺大錢,年年照加價,已成為港鐵慣例.呢,今年又嚟喇,港鐵飛擒大咬,市民肉在砧板,除咗任人宰割之外,仲有乜辦法呢!
舊年盈利達到一百三十億元嘅港鐵,宣布下月底起平均加價百分之三點六,今次係連續第五年加價,加幅仲係五年來第二高添.當然喇,港鐵有可加可減機制作為擋箭牌,加價一向振振有詞,問題係,佢哋究竟有冇諗過市民感受呢?又知唔知乜嘢叫社會責任呢?
唔好唔記得,港鐵雖然係上市公司,但同時亦係全港最主要公共交通機構,而且港府仲係大股東,同基層市民日常生活息息相關,點能夠唯利是圖.冇錯,港鐵為咗掩人耳目,每次加價都提供所謂優惠,今次亦唔例外,既有「港鐵都會票」,又有早晨折扣優惠,仲話可以折上折添,可惜姿勢大過實際,呢啲所謂優惠左度右度,虛有其名,根本口惠實不至.講多無謂,食多會滯,如果港鐵真係為市民着想,喺年年賺大錢嘅情況下,唔止唔應該加價,反而應該減價,就算唔減價,最低限度都應該凍結票價喇,係咪!
最離譜嘅係,港鐵年年加價,而服務水平就每況愈下,搞到事故頻頻.以舊年為例,港鐵向當局提交咗六百七十幾宗事故調查報告,其中六十幾宗係機件故障及人為因素造成.淨係東鐵線咋,過去一年就發生三宗導致列車服務延誤超過半小時嘅機件故障,尤其係月前發生嘅訊號故障導致全線停駛半小時,港鐵事發後二十分鐘至通知傳媒,嚴重違反當局規定要喺八分鐘內知會運輸署嘅規定.港鐵話就話因為呢三宗故障合共被罰款四百萬元,但相對於每年百幾億元盈利,簡直係九牛一毛,而且被罰嘅係公司,管理層關人個關,完全無阻嚇作用.
除咗事故頻頻,港鐵負責嘅高鐵等多項鐵路工程幾乎無一不延誤,無一不超支,最近仲爆出與政府合謀隱瞞市民嘅大醜聞,而港鐵行政總裁韋達誠唔單止冇被問責,仲可以做到明年八月,袋埋約滿酬金至走,你話係咪離晒大譜吖?
正所謂,發財立品,一個人發咗達,就要識得做善事幫助有需要嘅人,一間公司年年賺大錢,更加要負起社會責任.而港鐵就啱啱相反,賺錢愈多,加價愈狠,搞到交通費不斷上漲,基層市民百上加斤.最怕港鐵加價引起骨牌效應,其他公共事業機構有樣學樣,新一輪加價潮一觸即發.有團體建議政府回購港鐵,降低交通費,其實計功夫茶話齋,政府本身就係港鐵大股東,就算唔回購,都應該負起監管責任喇.講到底,港鐵之所以好似無王管咁,對市民予取予求,咪就係因為政府失職囉!
贊助商:


text:
對CF格蘭納達畀主力抖陣
完成歐聯16強首回合賽事後,巴塞今晚又要趕返西甲造訪CF格蘭納達.由於佢哋喺上輪聯賽意外輸畀馬拉加全失3分,搞到聯賽再次落後榜首皇馬4分,想爭標已經再冇失分空間.雖然話佢哋戰意鮮明贏波冇難度,之不過巴塞近期賽程頻密,今仗未必去盡炒起對手,「-2」讓球和有3.95倍咁好分頭值得一試.
(now632台周六晚11:00直播)
「地上最強」喺周三歐聯16強首回合作客曼城,憑住「哨牙蘇」蘇亞雷斯加盟後首次梅開二度險勝2:1.雖然該仗美斯喺比賽尾段12碼宴客,但佢成場波勁誇張咁錄得12次突破扭波10次成功嘅紀錄,1個人已經搞到曼城守將疲於奔命,難怪賽後主帥安歷基仍然對美斯投下信心一票.
之不過安歷基亦意識到球隊近期要3線作戰,今晚有幾個位會輪換下,攞到領先優勢仲隨時換走美斯,恩尼斯達等主力休息.何況巴塞「齋搓唔攻」嘅能力一向出色過人,贏住2粒隨時玩馬騮搶波搓完場都唔奇.
首循環巴塞炒6粒
另邊廂CF格蘭納達暫列聯賽尾二,佢哋由上年9月尾到依家聯賽只係贏過1場咁大把,加上佢哋喺首循環作客魯營球場吞咗6隻光蛋,想班波爆冷擊敗巴塞真係天方夜譚.好在今晚CF格蘭納達有地利,有望拉近同「地上最強」嘅距離.話晒佢哋今次喺自己地頭比賽,梗係要喺班鄉親父老面前踢得好好睇睇,就算輸都唔好再喪吞蛋咁樣衰吖.


text:
近兩年Sony嘢硬係覺得反應慢人幾步, 或者可以講……差唔多俾人牽住鼻子走, 不過今次香港發佈呢部HDR-MV1, 感覺佢啲神勇返返嚟! 睇樣佢係一部Action CAM, 不過睇規格冇話佢防水防撞喎! 不過更搶眼係佢鏡頭下面嘅120度X-Y立體聲麥克風, 據稱佢拍片時, 最高規格可以去到 1080+Linear PCM : 約17.6Mbps!!! 唔拍片時佢仲係一部專業級錄音機, 而且我極有理由相信, 佢亦會係一部幾好聲嘅Player, 另外佢仲大Sell可以用佢拍MV或Making of, 估計佢喺明星堆度, 應該有機會彈得起, 留意12月到貨, 但未有價錢.
至於拍片功能方面, 佢都有全高清畫質, 感光元件採用1/2.3 吋背照式 Exmor R CMOS搭BIONZ影像處理器, 鏡頭亦起用Carl Zeiss Tessar蔡司靚鏡, 有F2.8大光圈配120°視角!
老實! 係咪真係咁多人踩板,跳海,玩X-Game先? 畫質嚟計, 佢就點都唔輸俾住何Action CAM, ,但係佢收音一定贏晒一街所有機, 斯文玩! 唔係諗住吓吓主觀鏡拍攝, 我覺得呢部嘢其實更有賣點, 不過當然要睇價錢啦! 一部OK過得去,同HDR-MV1差唔多收音質素嘅數碼錄音機, 都係千零二千蚊貨仔; 聲,畫分開拍, 返屋企用電腦剪返埋又唔係難事, 所以呢部嘢贏定輸? 真係睇價位喇!
Sony音樂影片攝錄機 HDR-MV1的產品規格:
Comments
comments


text:
金池桑拿 超級豪華淫賤Party
早幾日有個老友CALL左去金池, 本身我自己未去過呢間場, 有機會梗係要試試喇. 而且重有老友請, 梗係捨命賠君子.
下午4點幾, 收到電話即刻飛車去到. 入到去換衫沖涼. 個場裝修唔算太靚, 冇物特別, 沖涼要自己沖, 不過有間房見到有條女幫人擦背. 唔知使唔使另外收錢. 不過我老友已經一早開定間VIP房等緊我, 求其沖左就入房喇.
一入到房, 嘩….5條肉蟲係到… 我個FAN叫左4條女, 其中3條女已經除清光, 剩係包住條毛巾, 剩底一件冇除清話怕凍, 不過件衫同冇著係冇分別. 我見到咁嘅情形, 即刻鳩都硬埋. 跟住我老友叫兩條女埋梨服侍我, 又倒酒, 又搓梅. 4條女, 8個波, 鐘意摣邊個就摣邊個, 真係未試過咁淫蕩.
間VIP房約莫200尺, 有張曲尺形SOFA, 前面就有張圓茶几, 上面有枝鐵管, 原來可以跳鋼管舞. 叫條女上去跳番隻舞, 除清光跳, 視覺享受一流.
飲下飲下兩個鐘頭, 我見時候都唔早, 就叫我老友不如開波喇. 咁我老友就拉左兩條女出去, 留底兩件服侍我. 呢兩條女嘅質素都非常好. 其中一件比較高大, 係PR, 起碼有1米75, 不過略嫌肥小小. 另一件就中等身型, 1米65到 (好似叫雙雙). 不過對波真係冇得頂, 35D左右, pink 的, 口感同手感都一流.
首先梗係沖涼喇, 入到浴室, 地方略嫌細D, 有張好似沙灘椅可以斜斜地瞓底, 兩條女幫我沖涼, BODY, 沖乾淨上床再做全身BODY, 一個錫LIN, 一個錫袋, 吹左10分鐘左右我頂唔順就上馬, 兩條女輪住做, 唔夠15分鐘比佢地KO左.
咁完事出番去大廳見到我老友已經係到休息緊, 以為佢玩夠走喇, 點知原來我老友話重未夠喉, 再入房玩過. OK, 你出錢, 我出命囉. 再入番房, 又叫過兩條女, 再來一打啤酒再飲. 點知我老友真係勁, 飲左兩三罐之後就拉住條女係咁錫佢個波, 跟住係我面前就帶套開工. 我難得有真人show 睇, 咁梗係唔好哂喇, 坐係sofa 到一路飲酒, 一路摣波, 一路睇真人表演, 我老友可能飲得酒多, 做下吹下都玩成半粒鐘有多. 其間我條女都冇偷懶, 見到隔離咁刺激, 佢又埋梨錫我lin頭, 跟住幫我吹番硬, 小弟都唔算後生, 岩岩激戰完兩條女, 點都要d時間回氣. 咁吹左幾分鐘之後先至起到機. 不過真係年紀大機器壞, 都唔想點鬱, 就叫條女吹爆算數. 今次都算係成世人第1次1日之內搞3條女. 都算係經典.
由入房到埋單, 總共6條女, 玩左4粒幾鐘. 出來的時候腳步浮浮, 差D行唔到出來. 你估下埋單幾銀:
14000蚊冇得找.
以上情節全屬吹水. 如有雷同實屬考合.


text:
老婆大人提出一條問題:「你寫乜鬼愛情電影?人哋叫『言情電影』呀!」其實筆者認為,「愛情電影」同「言情電影」係有小小分別嘅.「言情電影」純粹描寫男女關係兜兜轉轉,浮沉於幻得幻失之間.而「愛情電影」就會加入其它元素,只要大橋係以愛情為主就可以,所以好多時侯同其它片種嘅分界變得矇糊.但係無所謂,因為重點永遠都係套戲好睇就得喇!
其實筆者年輕時都係愛情電影嘅粉絲.不過就有一個幾奇怪嘅偏好,就係鍾意睇悲劇.最好結局仲係陰陽分隔,慘到無倫.如果計埋以前嘅港產片,筆者首選電影一定係林嶺東導演,譚詠麟主演嘅《陰陽錯》!好多人列佢入恐怖片系列,但筆者絕對覺得呢部係愛情片.人鬼戀做主線,到最後仲要打到隻女鬼魂飛魄散,再塞番個八婆女朋友俾你過世,呢下真係寧願魂飛魄散嗰個係自己.
其實當年譚詠麟仲主演咗唔少愛情片,好似《君子好逑》,《花仔多情》……一直去到《用愛捉伊人》同《雙城故事》,睇落都幾多,但係點都好似唔夠經典.論到經典,大家一定記得《新不了情》.一個失意音樂人劉青雲,鍾意咗個身患绝症嘅女仔袁詠儀,又浪漫又慘情,當年好多觀眾睇到喊唔停.再數落去要數到陳可辛導演嘅《金枝玉葉》,男女性別錯摸嘅愛情故事,説穿咗其實只不過係《梁祝》現代版,最大分別都不過係有個Happy Ending.仲有數唔完咁多佳作,一次講唔晒.
到2000年,杜琪峯同埋韋家輝拍左一部由劉德華,鄭秀文主演嘅《孤男寡女》.用都市辦公室男女關係,拍出一部富香港都市現代感嘅愛情喜劇,可以堪稱為另一經典.
跟著杜,韋二人再沿用兩位演員拍出《瘦身男女》,綽頭係取材於城市熱話──「減肥熱」.到了2002年,有鄭秀文同劉青雲主演嘅《我左眼見到鬼》,雖然錯摸玩到見鬼咁誇張,但係到最後穿橋一刻就真係非常窩心.再下一城嘅有2003年賀歲電影《百年好合》(鄭秀文,古天樂),呢套戲睇到古天樂嘅喜劇感.市場上又靚仔又會演喜劇嘅唔多,古生絕對可以同梁朝偉一鬥.同年杜,韋二人改編插畫家幾米嘅書拍出《向左走.向右走》,由金城武加梁詠琪主演,劇情將緣份,錯摸,浪漫地提升到另一境界.杜,韋二人當年真是令人驚喜不斷,之後兩人開始減少合作,再出擊應該係2011年嘅《單身男女》(Don’t Go Breaking My Heart).
筆者記得睇完呢套戲後,「回塘」呢兩個字不斷喺腦海裡面浮現!雖然套戲唔可以話好差,但係都稱唔上係好!古天樂,高圓圓,吳彥祖,兩男一女加埋等於得個「嬲」字.戲裡面既三角關係唔吸引,古天樂痴心得黎但係又控製唔到對其他女性既渴求;吳彦祖專一得黎但係溝女既橋明顯又低古天樂幾班,最慘係唔明高圓圓有咩咁值得呢兩個男人死命咁追?雖然戀愛鬥爭場地由辦公室進化到大廈既玻璃幕牆.可惜感人場面去得唔夠盡.例如古天樂同高圓圓表白嗰場戲:古用手機播出以前偷拍高圓圓既片段,跟著同高講其實鍾意咗佢好耐,點知一班性感女郎突然係古天樂面前出現,古天樂鼻血直噴,高圓圓嬲到立刻走人.本來浪漫完攪笑係幾好,但係整場戲節奏太快,令到力位去咗噴鼻血度,浪漫感覺瞬即大減.另外古天樂「書裡藏戒子」條橋雖然好正,筆者睇既時候都有點感動.點知結局高圓圓揀咗吳彥祖,攪到之前既鋪排好既嘢好似突然間無曬方向.最後雖然有好多女性觀眾都大讚結局,覺得揀個穩陣既,點都好過揀個花心既,但係筆者始終覺得睇完個Ending之後好唔舒服.
後來,杜,韋二人製作咗古天樂,鄭秀文主演既《高海拔之戀2》,筆者睇完之後無咩詳細印象,只係記得腦裡響起過四個字:「回忍晒塘!」.到左2014年,杜,韋二人推出《單身男女2》(Don’t Go Breaking My Heart 2),講真,睇之前筆者真係有少少「拗底」,上集都唔係咁吸引,仲拍下集?唔係回磄回到咁呀?會唔會悶爆!?
點知,睇完真係要拍手掌!
韋家輝既無敵編劇手法返晒黎,恨恨地將喺第一集裡面建立既角色關係徹底顛覆,感覺就好似睇完當年韋生喺無記拍既經典劇集《大時代》,再立刻睇韋生喺亞記拍既《世紀之戰》咁.上,下兩集角色關係完全逆轉,古天樂雖然表面花心,但內裡卻痴情到極點;上集決絕下嫁吳彥祖既高圓圓原來內裡重係心大心細既,到咗結婚嗰日再黎個誇爆搶親.頂!搞到支持上集班穩陣派既女人小聲四起,但筆者絕對支持,起碼夠膽夠癲!仲有今集用咗上集唔起眼既劇情,超級浪漫!其中有段講到古天樂不斷失眠,惟有一次又一次爬水渠上去高圓圓既舊居,將當日偷拍高圓圓既片段重播又重播,睇完先至瞓到.如果觀眾對第一集印象唔深既話,必定立刻搵出黎重溫.
不過《單身男女2》都有敗筆之處,唔知係唔係因為要計算市場需要,所以加入楊千嬅同周渝民,搞到套戲有啲亂.如果呢個篇幅描寫加返落古天樂同高圓圓身上,應該會立體好多.最後睇完《單身男女2》既總結:杜生,韋生,唔再回塘喇!如果佢哋可以放開對商業上面既期望,必定可以再俾更多驚喜觀眾,繼續沙膽繼續癲!
原文刊於映畫手民


text:
廣州三元宮
三元宮(粵讀:saam1 jyun4 gung1)係中國廣東省廣州市嘅其中一間道觀,喺越秀區嘅越秀山南邊,應元路嗰頭.
全體佈局[編輯]
正對住山門嘅三元殿嚟做中心,坐北向南;到神殿之前有條拜廊響度,佢同鐘鼓樓接埋一齊,而殿後面就係老君殿;兩邊從南向北嚟睇:東邊係舊祖堂,齋堂,客堂,呂祖殿;西邊係缽堂,新祖堂,鮑姑殿等建築.而各個殿堂建築嘅總面積有差唔多2000平方米到.而三元宮嘅主殿——三元殿有20.27米闊,深16.85米,都起喺北邊高一級嘅石台基上面,同鐘,鼓樓,拜廊連埋一齊.而門兩邊有句「三元古觀 百粵名山」嘅楷書對聯響度.而大殿前有石級同天井響度,而天井周圍都係客堂,齋堂,祖堂,缽堂.而三元宮嘅主殿——三元殿就係成個宮嘅主體建築,其中殿入面有天官(堯),地官(舜)同水官(禹)呢三官大帝嘅神像響度.
來歷[編輯]
其實呢間廟係東晉時期嘅南海太守——鮑靚所起嘅一間越崗院.而鮑靚有個女嗌鮑姑,佢就嫁咗畀晉朝最出名嘅醫學家——葛洪,結果佢喺間越崗院入面話咗煉丹10幾年就變成仙.而三元宮入面有個鮑姑井,之前話呢個井係個仙井,可以包醫百病.嗰度重出咗崔煒同鮑姑嘅古怪古仔.
古仔[編輯]
有年農曆七月十五號嘅中元節,廣州城入面啲老百姓就帶埋細路同老坑去咗三元宮度睇戲,嗰度啲人鬼咁多,重多過廣州火車站排長龍買門飛噉(嗰時係冇火車站㗎).有位嗌「崔煒」嘅讀書人成日嚟三元宮度玩嘅,結果佢睇到有位老太婆乞丐俾人撞咗下就打爛咗廟會入面賣酒嘅酒壇,而酒就漏到成噼嘢噉.而賣酒佬就摱住位老太婆乞丐就係都要打𨳍佢先至得.而崔煒就即刻擋住賣酒佬嘅手嚟幫老太婆求饒,話可以賠返個酒壇返嚟.最後老太婆就甩咗身,粒聲都唔出噉走咗喇.嗰時崔煒都出咗名下,但係佢都唔掛住呢單嘢.
過咗幾日,嗰位打爛咗酒壇嘅老太婆突然搵返崔煒嚟送返把艾絨畀佢,重話呢個係越王崗嘅艾絨,可以包醫百病嘅嘢.如估攞去醫人嘅話,一世都唔使咁掛住點算就SWOOFF聲走咗喇.
而崔偉就懵盛盛噉,都唔知信唔信佢好.後嚟有日去咗海幢寺嗰邊玩嗰陣,睇到位老和尚嘅耳仔生咗嚿好似茶杯咁大嘅嗎瘡嚟撳住嗮成塊面,而呢位老和尚成日都竵住條頸嚟行,好似好唔舒服噉.結果崔偉就用咗老太婆送嘅所謂艾絨,話願意幫老和尚嚟醫返呢個病.而佢就攞咗艾絨出嚟灸咗下,結果就得咗.而老和尚嘅嗎瘡就好似嚿成熟咗嘅木瓜噉跌咗落嚟.就係呢一灸,結果好返嗮.
而老和尚就多謝嗮崔偉嘅超級神灸,佢就話畀崔偉知,喺寺嘅隔籬有位任氏施主,而佢嘅耳仔邊都係生咗嚿好大嘅嗎瘡響度.而崔偉就應承咗呢件事,即刻就去醫佢喇.而嗰位任氏施主係一位大財主,見到崔偉一灸就好返嗮,後嚟財主就攞100000貫錢嚟送畀崔偉,而崔偉就唔應承喇.財主就想繼續挽留崔偉落去,話要好好招待佢.崔偉呢一去就大𨳊鑊喇.
原嚟任氏施主係位佛面獸心之徒,屋企入面養咗個獨腳神,而嗰個獨腳神係每隔3年就用人頭拜祭佢.而嗰日咁啱得咁橋就係拜祭日,財主就諗住用崔偉嘅人頭嚟拜祭鬼神.結果呢單嘢俾任氏財主嘅女穿咗煲,而任氏財主嘅女喺二更嗰陣靜鷄鷄噉嗌醒咗崔偉,話要佢快啲走佬.
而崔偉聽到呢單嘢之後就即刻爬墻走咗出去,重走得鬼咁快.佢走緊嗰陣聽到後面有人話要斬佢,原嚟嗰時追兵已經殺到埋嚟,而崔偉就覺得好驚,加上佢又唔識路,結果一腳踩空就跌咗落枯井入面.而崔偉醒返嗰陣就發現枯井離地面成百幾丈(至少33333米到),咁深嘅井點出返嚟啊?後嚟崔偉醒返之後就睇到條白龍喺度轉下轉下,佢就驚都騰騰震喇.即刻猛咁向白龍去叩頭話:「龍王!!我俾班惡人追斬,唔小心跌咗落個寶地入面,唔該龍王開恩.」而白龍聽到噉嘅嘢之後就飲咗喺井入面滴落啲水,冇傷害崔偉噉解,而崔偉就渴到鬼噉,都好大膽同白龍一齊飲水,而呢滴井水就搞到崔偉飽嗮.而嗰時崔偉發現咗白龍嘅嘴嗰邊都有嚿嗎瘡響度,就諗住用艾絨搞掂佢,點知井底邊有火啊?結果佢諗咗好耐,發現窿口有嚿鬼火慢慢噉飄咗落嚟,而崔偉就即刻點着咗艾絨嚟幫白龍醫返呢個百年之病.
而白龍就多謝嗮崔偉,佢就喺個口度嘔咗嚿寶珠畀佢.點知崔偉就唔要寶珠,而係嗌佢快啲救返佢出去枯井嘅出面.點知白龍就應承咗,佢就鉆到崔偉嘅兩個大肶之間嘅位,之後崔偉就騎住條龍,一飛就飛咗上去.眨下眼,佢就出咗井口.而崔偉到咗地面嗰陣,白龍就唔見咗喇.
而崔偉睇返轉頭,原嚟呢度就係三元宮嘅鮑姑井,後嚟佢都諗咗好耐都唔知點解走咗嚟三元宮嗰度.結果有位老人就話因為攞咗艾絨之後叫人傳話,就係多啲幫人醫病,之後就指住個井就走咗喇.而崔偉就睇咗下個井先知原嚟係鮑姑喺度教化佢.就係噉,崔偉就開始行學醫嗰行喇.成日幫啲冇錢嘅人去醫病,最後就變咗個名醫.
史[編輯]
呢間廟喺南越國時期唔係嗌「三元宮」嘅名,而係嗌「北廟」.不過到咗南越國滅咗亡之後,間廟就慢慢噉荒廢咗.到咗公元319年,有位南海太守——鮑靚就幫佢嘅女——鮑姑,就喺呢度整咗間行醫館,嗰時係嗌「越崗院」.但係到咗唐朝就變成「悟性寺」嘅名一直去到宋朝嗰陣先至改返之前「北廟」嘅名.到咗明朝洪武年間,由於廣州話整大個北城,嚟開發咗象崗嗰度起咗個北門,由於嗰時北廟咁啱喺門樓嗰邊先至將間廟搬咗嚟而家呢度.喺萬曆年間都改造咗下,重恢復返道教性質,之後就改咗名嗌「三元宮」重一直用到而家.而所謂「三元宮」嘅名就係「道教以天,地,人嘅三元為主」噉解.到咗明朝崇禎年間,由於話要整大個大殿,結果殿入面整嘅三元大帝就變咗姑祠喇.
由於廣州喺1700年發生咗旱災,羅浮山沖虛觀嘅住持——杜陽棟,就嚟咗廣州嗰邊求雨,後嚟就留咗喺三元宮度搞住持.喺佢做緊住持嗰陣重新裝修同整大咗個三元宮,結果後嚟俾人話成係三元宮嘅開山祖師.
到咗1656年,有位廣東巡撫——李棲鳳就負責捐錢,重新裝修過三元殿同鐘鼓樓,嗰時嘅平南王尚可喜重捐咗個大鐘出嚟.之後經過咗康熙,乾隆,道光到同治呢幾百年嚟,有歷代官紳同住持喺度搞捐嘢同負責趕工期整大間宮,最後間宮觀都好大,而且香火都幾旺下.不過到咗中華民國時期就出現咗波動,先係1914~1916年嗰陣,越秀山同三元宮一帶都俾人劃咗入去軍事禁區.到咗1919年又重新搞過裝修.到咗陳濟棠做緊省長嗰陣(1929~1936),由於佢識佛教,結果三元宮又變返好旺.到咗1931年,由於廣州市教育局試下喺三元宮度搞美術學校,雖然話陳濟棠嘅岳母周旋都係堅持要返後山嘅八仙殿,棲霞洞,五老洞撥出,但係始終都係俾美術學校擊敗咗.不過好彩嘅係,1936年農曆元月十五嘅上元誕,都重有成100000幾位拜神嘅人嚟呢度參拜.到咗抗戰嗰陣,由於道侶都走嗮佬,呢度就得返好少人咋.
喺1945年,由於日本仔投咗降,三元宮就開始復興.喺1946年農曆十月十五日嘅下元誕,有好多參拜者甚至嚟咗呢度拜神,甚至連跪都冇埞跪.喺嗰年,政府諗住喺三元宮度起忠烈祠,但係為咗唔想俾道場同兩位住持嚟搞個中國道教會出嚟,而聘政界就搞咗啲人嚟出任宮入面嘅名譽職事.後嚟經過咗呢單活動之後,忠烈祠就搬走咗.
喺中華人民共和國成立咗之後嘅20世紀50年代,宮入面嘅4幅劉世安寫嘅字,1幅康有為寫嘅中堂字,1幅居廉畫嘅牡丹畫,1幅沈綿春大中堂竹畫,1幅竹禪大橫披石竹畫,1套道藏同1個平南王尚可喜送嘅大鐘都重喺度.到咗1965年9月,廣州市政府批准咗以三元宮入面嘅鐘鼓樓嚟做界,將前半部分場地邊成文娛場所,喺1966年——1976年嘅文化大革命嗰陣,由於成個宮殿都俾人霸咗,入面啲神像同文物,甚至係上面寫嗰啲嘢都唔知去嗮邊;嗰時連宗教活動都停埋.到1982年7月1號,由於政府收返大殿同部分場地,之前被逼離開咗大宮啲道友都返嗮嚟,將成宮重新裝修,之後就恢復咗開放.而場地方面一直到1990年先至全部收返嗮.喺1989年12月,呢度俾政府公佈咗係廣州市級文物保護單位.
宗教活動[編輯]
喺每年農曆正月初一,正月十五,七月十五,十月十五嗰陣,呢間嘢入面嘅香火最旺.因為從朝早到晚黑,都逼爆嗮嚟拜神嘅人.
附近嘅交通[編輯]
相關書籍[編輯]
- 《三元宫香火千年》 俗话广州 ISBN 7-80655-150-6/K·18 第152——154页
出面網頁[編輯]
座標: 23°8′16.20″N 113°15′28.59″E / 23.1378333°N 113.2579417°E


text:
http://www.homebloggerhk.com/?p=6495
入行做地產真係唔容易,我之前群埋班保險agent,到而家做左地產agent,係香港黎講,唔算係「高尚」之行業,除左成日周街跑之外,唔客易之處係要受人「白眼」.做保險係2008年經過雷曼之後,個客見份單有咩唔合佢心意又話你誤導,做地產仲大鑊! 九成以上生意都係一個agent代表哂買賣雙方,咁即係買賣雙方是但一個會賣平左或買貴左啦! 衰到註定要比是但一邊鬧添.但我睇過諗樣網,知道專才庸才通才之道,明白世間九成既人都可列入以上三個類別,作為一個朝氣勃勃80後之香港仔,我不甘於做庸才,亦讀唔成書做專才,而家把心一橫,將自己訓練做通才.
專才與否其實廿二歲前都知,因為人既思考同吸收能力係該歲數之後走下坡,我知本人學識不多所以好決定不向專才之路進發.當然唔排除我晚有所成,到幾十歲學懂易經之術數做番風水師傅,成為專才而利用兩者知識不對稱而賺錢.
相反通才利用頭腦靈活,找出世界需和求去賺錢.專才可是有人走上門比生意佢做的,通才者有如老闆,政客,政府官員,都係靠自己代表雙方利益而從中搵食的! 我而家搵份(sales)銷售工作,就想試下訓練自己可成通才與否.其實香港十幾年既教育係「零考核」一個人之通才能力的,所以大家無講讀唔讀得成書,都可以奮鬥試做通才. 既然要表雙方利益去搵食,訓練梗係由做sales開始啦! 講句野都唔掂點可令人乖乖地將手上既錢交比你?
超市老闆介紹我去佢御用地產鋪學野,同maria cordero似到twins咁既肥嬸,就係我開山師傅.師傅即係師傅,返工第一日就帶我去買樓.肥嬸知道有間唐樓可租可賣,見我生面口去扮宅男買樓.我同agent行入業主門口前,肥嬸打比我話家陣係角色扮演,佢做阿媽我做仔,一路睇一路傾計.
業主係一個咩都唔識既阿婆,同埋個樣似「元氣sushi」logo咁炆既阿伯.我行入去經紀當然唔比我同業主講野啦.佢驚老人家唔醒目講漏風聲.我上黎之前已同肥嬸熟讀背景: 一個單親家庭長大既後生仔,想自己一個搬出黎住但又冇錢,唯有睇唐樓仲要頂樓冇lift ! 我行入去,終於知識點解香港仲有一百萬既樓,原來間樓細到得個房同廁所,廚房係極之開放的,就係屋中唯一既窗邊有罐石油氣加個爐.
講到呢度,同九十後之年青人講,如果你唔知咩係石油氣,請番睇劉華既「天若有情」,曾幾何時,石油氣同電單車呢兩樣無關係既野,係劉華「響朵」既象徵.
講返買樓,我為左墮入角色,好天真咁問agent點解間屋咁x細? Agent哥哥話呢間係拆契樓,即係原本一個單位但已將契改做ABC,每個unit可獨立買賣,就因咁所以你仲搵到一百萬以下既盤.Well,肥嬸叫我只要扮有興趣買,跟手出門口同agent講好想間但唔夠錢,天真嬌咁問佢有咩辦法.我當然照做啦,而agent哥哥心裡一句:「x !!唔買就梗係租架啦!」之後好sincere咁同我講:「你可以租住先架! 還掂大家行左六層樓,無謂令我空手而回啦.」我用左肥嬸比我既12張冇mark number既一千蚊港紙,遞左比agent,簽個名之後,Deal!
相知肥嬸有咩部署,請看下回分解.


text:
中環出更一:劉詩昆high tea保鏢傍實
鋼琴大師劉詩昆好快又有演出,下個月會喺紅館舉行《殿堂巨星音樂演唱會——劉詩昆和他的朋友們》,同谷村新司,費玉清,莫華倫,仲有佢個學生鋼琴公主孫穎一齊同台演出.劉大師早幾日偷得浮生,同朋友去中環置地LandmarkCafe飲下午茶,唔知點解身邊多咗三個保鏢跟住,場面大陣仗!
劉大師舊年年頭同太太有爭執,仲搞到有肢體碰撞要報警,其後二人辦理離婚手續,之前劉大師為音樂會舉行記招,話離婚手續基本辦完,但仲有法律問題,所以唔能夠多講,只強調官司無影響佢嘅工作.
不過對於自己嘅人身安全,劉大師就緊張好多.記得當日下午四點,卓妮見佢同位女士喺LandmarkCafe飲下午茶,身邊唔見鋼琴公主孫穎,反而門口有三個保鏢分散喺門口企開等佢.三位保鏢嘅警覺性仲好高,見到二樓有記者,即時用耳機互通消息.
品字形排開難埋身
等到劉大師埋完單出嚟,其中一個攞住膠袋嘅保鏢即時上前接過大師手上嘅文件套,然後三個保鏢「品」字形排開,一個喺前面開路,兩個一左一右殿後保護.落電梯時,殿後嘅保鏢仲特登行遠幾個身位,莫講話人,真係連蒼蠅都埋唔到大師身.
卓妮八到,出動保鏢護駕,通常一個team有五個人,前後左右四個人包圍住老闆,再加一個殿後IC(指揮),負責睇住大圍環境.
喺香港做保鏢,現時唔少都曾經做過G4,受過正統嘅保護要人訓練,呢類高質素保鏢,起薪點通常都有三萬五千蚊一個月.
換言之,大師係咁意出嚟飲餐茶,每月起碼都要帶住十萬蚊同行,認真唔講得笑.不過大師昂藏七尺,突然咁高調要搵保鏢保護,唔知係嫌香港唔夠安全,還是離演出日子日近,恐防有不速之客呢?
贊助商:


text:
http://www.property.hk/article_c ... _TML&id=22660#68459
網絡遊戲的樓價
一直都想講下我係網絡遊戲的樓價得到的經驗,不過呢個禮拜真係忙到痴左線,去到今日先有機會坐低係個梳化度享受下寧願的思考,呢種感覺突然變得好狗奢侈.
講起網絡遊戲,我諗好多人或者會即刻想離開我個blog跳去睇其他野,如果你係咁諗的話,可能你就會錯過左一個真實而又有人實際參與的模擬樓市實驗.
我玩的網絡遊戲都係十年幾年前了,果時都算係第一代(或者第一個)同時在線的多人遊戲.係遊戲當中,玩家可以選擇做唔同的野,比如戰士,魔法師,弓箭手,以至工匠,栽縫,馴獸師....etc....每個職業都可以有搵錢的途徑,而我初時亦係老老實實咁玩,每日如果打下怪獸,一日賺幾千蚊遊戲幣都係一件幾吃力的事,事關有時一死左,又要買番D劍啊護甲啊咁,所以儲到的錢唔多.
而呢隻game最勁的地方係佢有一個好大的地圖,只要你搵到空地的話,就可以以定價係上面起樓,呢样野同香港今日的社會係好鬼似.我仲記得,係game入面起一間細屋要44K,大D的villa就120K,高樓就要450K...etc.其實由於我玩的時候已經係隻game開左兩三年,故此,個地圖已經係其實比人起樓起到滿晒,所以新的玩家要起樓,基本上係唔可能,因為好多老玩家已經一個人起左好多樓.故此,我地呢D新玩家就要同人地買樓先可以係隻game有自己的居所.
當然,隻game入面同現實一样,人地賣樓比你一定唔係用成本賣比你,我果時好記得我其實係好幸運地搵到塊空地,起左間44K的屋,之後玩左一個月,已經可以200k賣比人.不過,44K的樓始終係上車盤,好多人自自然然當然越玩得耐就越想起大屋,但無奈隻game收客就越來越多人,但係土地就永無增加,樓的升值能力係隻game入面一直都好強,亦令到好多新買家強烈不滿.
咁作為呢隻game的營運商,賺錢緊係第一啦,而當佢地見到咁多新玩家起唔到樓,要係game入面同其他人買樓咁鬼貴,如是者佢地就出左個政策,就係一個玩家如果超過五層樓就唔可以再起樓,如果起左的話,其他樓就會係一個星期內自動刪除,而如果賣左的話,再買樓入黎,都會自動刪除其他樓,呢個政策一出,好多玩家即時唔再賣樓,樓價即時又升,真係諗番都好鬼似而家香港的情況.
亦因為咁样,隻game的上車盤都變到大約300K左右(好睇近唔近城市,越近就越值錢),而由於仲有大量玩家買唔到樓,於是個營運商就決定推出另一個世界,擁有同样版面地圖的世界,等d玩家可以重新起樓.由出版圖果日,成個樓市即係靜晒,而係新版圖亦唔駛一個星期已經比人起樓起到插針都插唔入,上車盤就完全無人要,因為太易搵地起啦係呢個星期,反而城堡果D就有人摩貨,因為一個server入面可能得十幾二十個城堡,起到果d,成本係1M,但係就叫價10M,但果時打怪獸都係幾千蚊一日(真實世界一日),所以10M絕對唔係一個細數.
雖然話呢家好多玩家上左車,但係樓價就由小型單位唔值錢,去到推左上d中價樓好值錢,因為D人有左上車盤就覺得無乜特別,反而去下D高樓啊,城堡就好咸,所以中價樓以致豪宅市道非常吃得香.
其實當時我玩呢隻game的原因,亦係為左賺生活費,可能你會覺得奇怪,但係果時我靠打機炒賣寶物樓房,放上ebay就可以執2000-3000美金一個月(不過都係做左一年),所以對於隻game的物價我好有影響我的現實生活,亦係因為咁,我留意到呢隻game出現左一件事,令到成個game改變左好多,呢件事就係--- QE.
事原係早期的時候,每1M的遊戲金幣可以賣20蚊美金,當然個遊戲世界係無政府話印幾錢出黎,所有的錢都係打怪獸由隻game每日24小時由玩家打出黎,但如果老老實實咁去玩,通漲就一定有,但應該係穏定上打先岩,故此由20蚊美金1M,到19蚊,18蚊,一直到15蚊1M,都係井然有序.不過突然有一日,我見到係ebay上面有條友大量賣金幣,由15蚊1m每個server都開20+ post以上,到14蚊,13蚊,以致10蚊1M,前後唔駛2個星期,由於去得太快,好多人以為自己執左平錢,但都發現自己唔夠幾日又買貴左野,D錢源源不絕咁供應出黎,令到我坐左的金幣都賣唔出要割價散貨.
幸運的係,我一般都係楂寶物楂樓房的資產比較多(實物),D錢唔知係邊度出黎的情況下,已經將果D城堡由10M推到上50M,平均物價亦大幅上揚.作為一個商家,我當然一直留意究竟發生咩事,到後來發現,原來有個玩家發現左一個bug,然後用20部電腦日以繼夜係度自己run個bug去制造game金錢,所以佢差唔多一個人引發左一個1QE出黎.你可能會話,超,打機姐,有乜咁巴閉?不過你話唔巴閉就有知,到呢個bug比個營運商發現左,到到佢地修复番,呢個玩家傳聞已經係ebay賣左超過USD500K(即大約3.8M港幣),你話打機無用?果時2001-2002年應該夠full pay一層樓.
到QE呢個bug比人修复後,物價慢慢穏定落黎,但係我果時層城堡,已經由50M --> 120M,升左1.4倍,你都咪話唔勁.當然,由於隻game的設定,每日隻game 24小時咁run,打下怪獸就有錢生出黎,所以物價上升係必然的.
可能你會話,超,遊戲黎ga姐,關現實咩事,咁多野唔同?不過,從另一個角度睇,果時一個server有2萬至3萬人玩,每日有咁多唔同的商業活動係隻game發生,其實隻game係利用緊呢2萬至3萬個真人,某程度咁係度模擬現實生活的情況,亦因為有果次game的QE,我睇到經過咁多人的模擬情況下,有人睇好有人睇唔好,到最尾D樓都係要大升.你話兒戲又好,你話當佢係一個2-3萬人參與超過十年的模擬生活遊戲都好,我相信某部份的法則,同現實生活都好類似,亦或者可以從小朋友的遊戲,引導出現實世界的結果.


text:
女神無啦啦打嚟 我都吃一驚 唔知咩事呢
所以我拿拿林聽個電話
我:
女神:
:喂 咩事?
:今日我調咗去第二間鋪幫人頂假
個到啲人好衰
:吓 點衰法??
:個人勁惡囉 個廚房佬仲用粗口話我
搞到我lunch自己係到喊
:咁你lunch唔打比我??
女神:個陣我打咗比阿nick
因為係公司啲嘢 同佢講會易明啲
而且我個陣得返半個鐘時候 我真係好需要有人比我發洩
:哦 咁跟住呢...
其實聽到哩part 我又開始妒火上腦
咁樣係咪意思即係阿nick優先過我
當我都無爆出嚟 因為我係劣勢
我唔可以再搞咁多嘢出嚟 但係心入面已經好唔舒服
:之後阿nick就無啦啦嚟咗我鋪頭搵我
:唔係呀麻
(Hi 我心諗 洗唔洗搏到咁盡呀死狗公)
:我都估唔到 不過佢都係嚟咗之後坐低食嘢
我地咩都無做過o架
:咁你依家好啲未?
:依家仲係好唔開心 無啦啦比人咁樣用粗口話我…
:唔好咁啦 都係頂人地一日假姐 唔會再返去個間做o架啦
自從哩件事 我就更加覺得 阿nick係一個好大嘅威脅
女神一同佢出街 我就會係咁wtapp女神 要佢一定要應我
如果佢應遲少少 我就會炸佢幾吓wtapp
但對一個人放鬆得好緊要 又突然收到咁緊
個個人又點會頂得順 特別係關係已經出現裂痕.......
ps:好快就會進入新篇節 負能量會爆登
同埋應成咗證明係真嘅證據 好快就會有


text:
非消費性則剛剛相反 係有儲蓄成份嘅保險
簡單講 就係一份單裏面包含左定期存款同保險
呢種保險嘅特點係:
保費相對效高
如果你供夠一定年份(金額) 佢裏面嘅定期存款利息就足夠比以後嘅保費
只要冇中途大病 保費不變
供夠就保成世 而且總保費基本上(除非你老到80歲先開始買)一定低過保額
中途如果唔供(斷單) 之後就冇左份保險 本都拎唔番曬 (因為你未斷單之前佢的確有保到你 而定期存款你未夠期佢當然會罰錢)
越早買保費越平 因為保險公司 assume你年輕中招機率低 所以啲錢會有大部份用作定期存款(投資) 多幾年投資 賺多啲 自然可以少啲錢就夠供斷保費
如果每期保費一樣 如果年期越短(設每年供額不變)你總共比少左錢保額會細左
但如果你預左一筆錢(say 500k)分期供 年期越短 的確平啲(公司多錢滾在先) 而且佣會高啲
呢種單係現今最普遍嘅保險形式 保險公司不再同你對賭 而係計你幾時會中招 佢可以喺嗰段時間之內賺到幾多投資回報
優勢好明顯:
你一定唔會蝕比保險公司
因為佢總有一日會賠比你
供完等下 佢仲隨時有利息派 基本上保險公司嘅利息一定高過銀行 (因為鎖得長 而且保險公司基本上一定大過銀行 信用額高過銀行)
如果買成世會平啲
劣勢都好簡單:
每期保費高左 保額細左 雖然一定賺保險公司 不過如果買得平 少保費 保額細 有個萬一就賠出黎都未必夠用
咁呢種保險適合乜野人
基本上所有非低收入人仕
因為你賺硬保險公司
而且就算你冇買保險 你都一定會有儲蓄以防萬一
呢啲咪叫self insured囉
但係你 self insured 嘅話就唔會夠膽將啲錢拎去投資(因為risk 同liquidity) 只會一直蝕通漲 反而你拎去保險公司 佢個pool大就可以拎去投資 完美嘅win win situation
但有必要時亦需要term去加保 為家人作更全面嘅保障
如果你上有高堂下有妻兒 工作壓力大 賺唔到幾多 儲蓄無從談起 一旦出事就冚家剷嘅話 喺你責任(工作壽命/仔女出社會工作養家) 完結之前每年買一份大額term 係一份愛意 一份責任 有個萬一 都有保險公司包底
2: 加保用
同上面差唔多 不過係指 如果你想在有(工作壽命)時再加保 以確保子女未來生活嘅 用作短期加保亦無不可


text:
南昌站 (香港)
南昌站係港鐵西鐵綫同東涌綫嘅轉車站.個站喺香港西九龍填海區,屬深水埗區;近深旺道,欽州街同東京街西.個站喺規劃期間曾經叫做欽州街站(英文:Yen Chow Street Station)[1].
個站喺地鐵同九鐵合併前係佢哋唯一夾份用嘅站;由九廣鐵路負責土木工程,地鐵負責機電工程.
南昌站嘅路軌同月台喺地面但唔通出去;大堂就喺地底;有4個側式月台,全部有幕門.色係黃同白.機場快綫就喺中間穿過.
目錄
名
南昌站個南昌,同附近嘅深水埗南昌邨同南昌街有關.南昌個名,來自舊時深水埗富商陳南昌[2].
車站結構
車站樓層
車站大堂
南昌站車站大堂嘅收費區內設有車站商店及洗手間.
車站月台
車站出口
南昌站喺西九龍填海區內,西九龍公路架空路段下面,隔離係深旺道,欽州街西同埋東京街西.呢度原本係深水埗碼頭,因鄰近公共屋邨南昌邨而得名,但最近呢個站嘅公共屋邨係富昌邨.
- A - 富昌邨
- B - 副食品批發市場
- C - 連翔道北
- 連翔道北,海輝道,海帆道
- D - 南昌邨
鄰接車站
車站周邊
接駁交通
- 九巴:
- 新巴:
- 城巴:
- A21 - 機場 ↔ 紅磡站
- 過海隧道巴士:
- 九龍專線小巴:
利用狀況
由於呢個站嘅位置偏離原有已發展地帶,而鄰近嘅大多係住宅區,所以自開幕以來都倚靠接駁交通前往各區.雖然呢個站以前設有免費接駁巴士K16號前往尖沙咀,但西鐵綫車費好乸利,好少乘客使用南昌站轉車,搞到初期人流好少.
之後九廣鐵路推出西鐵節日通(西鐵自悠通)同埋西鐵全月通等平過巴士嘅車飛,吸引乘客搭西鐵.喺2004年8月22號開始,新巴路線701同埋702同西鐵提供免費轉乘優惠,由於701及702線巴士分別直達旺角同深水埗市中心,因此能夠吸引乘客改用西鐵經本站出入市區,使本站人流大幅上升.不過呢個轉乘優惠已經喺2007年12月1號起取消.
適用喺西鐵綫自悠通嘅新巴路線轉乘優惠先喺2007年1月1日取消;兩鐵合併後,港鐵公司維持月票同埋日票計劃,但月票喺2007年12月1日開始取消新巴路線轉乘優惠,再加上港鐵喺2008年9月28日將本站,美孚,九龍塘站嘅收費區統一,去九龍市區嘅乘客改經美孚站轉車,本站人流稍為回落.2009年九龍南綫通車後,東涌綫乘客可以轉西鐵綫出尖沙咀同紅磡,經本站轉車嘅乘客有所回升.
車站歷史
南昌站於2000年10月5日動工,由九廣鐵路公司起,車站嘅土木工程(建築工程)由九廣鐵路負責,而機電工程就由地鐵負責.
南昌站喺2003年12月16日配合九廣西鐵試搭日而率先試用,並喺2003年12月20號九廣西鐵全線通車時正式啟用.車站啟用初期由九廣鐵路同埋地鐵共同營運.
由於車站係首個九廣鐵路同地鐵共用嘅鐵路車站,為咗方便乘客由九廣西鐵轉東涌綫前往香港島及大嶼山,因此車站售票及轉乘設施都同其他兩鐵轉車站唔同.南昌站中間有幾部轉車閘機同埋牆(現已停用或拆咗),用嚟分隔兩鐵嘅管理範圍.而持有八達通乘客可以於轉車閘機直接往返兩間公司嘅收費區,唔使自其中一個收費區出閘然後再入閘.
- 兩鐵合併
2007年12月2號,由於兩鐵合併,南昌站統一由港鐵管理,九廣西鐵改名為西鐵綫.由當日起,乘客利用八達通轉乘西鐵綫或東涌綫轉車,可減收轉車錢.
港鐵公司為咗統一形象,喺兩鐵合併前後喺西鐵綫範圍內更改有關指示牌同埋清走九廣鐵路字眼.
隨住兩鐵合併,港鐵已於2008年9月28號簡化西鐵綫同埋東涌綫之間嘅轉乘設施,包括拆除南昌站大堂嘅轉車閘機同埋喺1號及4號月台間嘅牆開設轉車通道,畀東涌綫往香港方向嘅乘客,橫過月台轉乘西鐵綫往屯門方向嘅列車.
- 九龍南綫
2009年8月16號,九龍南綫通車,西鐵綫延長去紅磡站,南昌站改做西鐵綫中途站.


text:
真係未見過有公司咁樣 launch website 嘅,原本個 website run 得好地地,為咗推新 service,將成個 site 換咗佢,結果係搞到好多俾咗錢聽 archive 嘅人聽唔到,特別係一眾 Mac user 同非 Windows user.嗰個新推出嘅 Toolbar 又唔 support OS X,又唔 support Firefox 3.原本嗰 site 都仲有得俾 user 揀用 RealPlayer 定係 Windows Media Player (Microsoft ASF format) 來收聽 realtime 廣播同 archive,但係個新 website 淨係 serve ASF 同埋用佢個 P2P toolbar.香港公司搞 website,已經無眼睇好耐.宜家咩年代啊,做 website 竟然仲唔注意係唔係 cross-platform.雖然 Real Audio 同 ASF 都係 proprietary,但係點計 RealPlayer 嘅 cross-platform support 都好過 ASF 好多,Mac 有 client,Linux 又有,連 Unix 都有.宜家商台竟然仲廢埋 Real Audio,有無搞錯.其實商台真係好天真好傻,將個 site outsource 俾大陸公司做,大陸公司做 website 出名 IE-only,商台自己嘅 project management 又好有問題,無做好 testing 唔駛講,個 site 宜家俾人媽到飛起,俾咗錢嘅用唔到應有服務,咁都仲唔 rollback 番個舊 site 出來,又或者同時間放番個舊 site 出來一齊行,咁係咪即係話根本無諗過任何 fallback plan,無 contingency plan 嘅呢?前幾日入去商台個 website,赫然發現個 domain name 變咗 beta.881903.com,心諗,唔係唔記得改番 DNS 吓嘛,邊有人用咁嘅 domain name 架,後來先發現原來商台係認真嘅,仲喺埋個 logo 寫住 beta,懶係 web 2.0 咁,真係膠到無朋友.人哋啲 website 寫住 beta,好似 gmail 咁,alpha, beta, gamma 都無問題,因為第一,佢就算係 beta 都仍然好 stable,第二,佢無收我錢.但係商台呢個 case 唔係咁,我真係唔信竟然有人 launch beta service 俾 paid service 嘅 user 咁樣搵香蕉皮自己踩.
好,鬧完,既然俾咗錢,唯有自救,用 XCode + Applescript + shell script 寫咗個 application 俾 Mac OS 10.5 嘅 user 用(唔知 10.4 得唔得,得嘅話通知聲),可以聽得番 archive,呢度 download.Download 完記得睇 README 點樣用!為咗獲得最佳效果,請同時下載 Real Player & Flip4Mac,得閒可以順手裝埋 Perian.
更新 2/7/2008 6:25pm: 如果你安裝咗 Flip4Mac,你要先響 System Preferences 度打開 Flip4Mac,make sure “Use Filp4Mac WMV Browser Plug-in” 選項無被揀中.


text: >>按此看問題 其實驗樓時發現問題已太遲,因賣方只承擔將舊樓之應有原狀賣比你.除非真係好走樣否則你好難踢走單買賣.所以睇樓時就要睇清楚.要注意漏水及嘈吵之鄰居.詳情要另開文再講 家居保險有三大種.火險,家居保及最新出之租務保障(即防租霸保險).通常都係比一年保費保一年,亦可月繳.火險唔係防火,主要係理賠因該物業之結構損壞而作出賠償.你做得按揭就一定要買.當然有不少讀者係上左會但都唔知咩係火險啦,原因係你幢大廈已有BLOCK POLICY/MASTER POLICY,即管理處幫手買左,銀行CHECK到就唔駛係上會時雙重買.但有銀行係唔承認部份公司提供之coverage的,咁就冇計,焗住比多幾百蚊買多一份. 而家居保範疇為保障購買者所住居所內之財物損失,所引致之法律責任及保障.例如意外水浸引致損毀,跌左隻窗落街,間屋水浸暫時住唔到而要另覓居所當中支出.集合各人問題而注意點為: 滲水唔算,要因意外而爆喉先有得陪 手提電話大部份電子產品都唔包,包既話我個個月都換電話啦 裝修時係冇保障既 有部份保險公司話搬屋時都有保障,但留意係要搵合資格搬屋公司做 好似2012年咁十號風球係天災,大部份保險都係爆哂窗都唔包.就算有得賠都只可用撫恤金形式 至於防租霸保險係新出,每年千餘元保費.買都值得既.但留意係有銀行出租consent未. 保障範圍有 1. 法律支出上之賠償,最高十萬元 2. 物業損毀加上所失租金賠償,最高十萬元 當然防範好過買保險,小心點睇清楚問下個租客.好似有個case,個租客好豪咁交哂一年租,之後業主成年都搵唔到租客.問返緣來此人在另一個單位已攪過事,呢算一年租既錢好可能係上手業主賠比佢既安家費.所以唔好見錢開眼,邊有咁筍既野呀…


text:
Be A Real Man- 黃曜民
學界最矚目嘅賽事,除咗田徑同游泳賽,就要數到九龍區男子組嘅籃球賽,除咗因為勁旅雲集,最有睇頭,就係落得場嘅幾乎個個有六呎高,身材超fit,「籃神」同「男神」都唔難發現!今個星期,就有嚟自英華書院嘅黃曜民,唔止昂藏六尺,個樣仲同佢個名一樣咁Man!
阿民喺英華由小學讀到上中學,對學校非常之有感情,亦以波衫上印有”英華”兩個字為榮,所以喺接受訪問嘅時候,佢都堅持着住校服,以示對母校嘅尊重.
除咗打籃球,阿民平時都鍾意聽吓歌同唱吓K,亞洲天王周杰倫就係佢偶像喇! 喺影相嗰陣,我哋成班工作人員都覺得,阿民有啲角度,都同周董幾似樣架喎!!!
阿民今年16歲,佢話有膊頭嘅男人最重要就係有誠信,要講得出做得到至可以俾到信心人,唔知佢女朋友係咪就係鍾意佢呢樣嘢呢?
拍攝當日,阿民嘅女朋友全程都陪伴左右,換衫擺pose樣樣都照顧得非常周到,仲有啲老夫老妻feel啦,睇嚟佢哋嘅感情真係好好呀!
好快阿民個女朋友就去外國讀書, 雖然係會見少咗,不過阿民話完全唔擔心要Long D喎!佢仲話會將全副精神集中去讀書同打波,總之大家互相信任,就已經足夠架喇!
呢張相一影咗出嚟,全場人都覺得相入面嗰個根本就係周杰倫啦!
想睇多啲? 去片!
嚟到2015年,「學界男女神」都要增值吓,唔止要睇盡中學界靚人,仲要殺入大專界!
所以無論你係讀緊中學定大專,只要你認為自己或者身邊嘅同學仔有呢個資格,都可以自薦或推薦俾我哋! 由今期開始,成功自薦或推薦嘅話,仲有嘢送!
參加方法好簡單,只要將想推薦嘅同學,或者自薦勇士嘅facebook ,tag喺下面 “Comment”嘅位置;再將參加者及提名人嘅姓名,年齡,就讀學校,個人專長,聯絡電話,仲有一個月內影嘅近照兩張(全身及正面),喺Sunday Kiss facebook專頁 inbox或電郵到[email protected]俾我哋;如果成功通過編輯部審核,成為「學界男女神」,自薦或推薦者就可以得到由遵理學校送出嘅「$300課程現金券」.
「學界男女神」,等緊你嚟挑戰!
撰文: Joanne
攝影: Clay Lam
攝錄及剪接: 豪
Hair:Willson@KINGS Makeup
Makeup: Ida@KINGS Makeup
鳴謝: Vintage Maze提供場地及部份服飾
及


text:
政情:公專聯組黨 飛起公文袋
公共專業聯盟自○七年成立至今,一直被認為係公民黨嘅衞星組織,因為公文袋副主席黎廣德一直係該聯盟主席,經常以聯盟名義發表言論.不過,隨住黎廣德夠鐘卸任,新任主席莫乃光即刻發威,喺選委會選舉成為資訊科技界(IT界)票王,副主席梁繼昌亦帶領會計界全取九席,成績亮麗.兩大誘因下,聯盟內部已醞釀自立門戶,有人建議索性飛起公民黨,成立一個主攻功能組別嘅泛民主派政黨,變成泛民版嘅經濟動力.
黎廣德以往公開發言時,通常都唔止用公民黨一個身份,仲會用埋公共專業聯盟個名,因而被批評「黨政不分」,引起唔少聯盟成員不滿.有聯盟成員仲話黎廣德唔鍾意聽人意見,處事手法亦唔夠圓滑,所以上次聯盟換屆選舉,已進行「去公民黨化」,踢走黎廣德,連副主席都唔畀佢做.
有聯盟核心人士透露,聯盟現時大部分成員都有泛民背景,無黨派嘅專業人士,各個重要職位中,只有郭榮鏗仲係公民黨黨員,反映「去公民黨化」已經做得七七八八,所以聯盟內好多人一早萌生自立門戶嘅念頭,費事畀外界認為聯盟仲係公民黨嘅衞星組織,難以繼續發展,簡單啲講即係擔心會被公民黨搭沉船.
原本佢哋都擔心單憑聯盟嘅實力,另組政黨會唔夠號召力,但經過選委會選舉一役後,成績有目共睹,令所有擔心一掃而空.
主攻功能界別
聯盟派出副主席梁繼昌合共九人出戰會計界,結果全數當選,成績較現任立法會議員陳茂波支持嘅隊伍「票在你手」仲好,足以證明聯盟喺會計界有一定支持度,仲有講法話,梁繼昌明年參選立法會越級挑戰陳茂波,未必無機會.
至於聯盟主席莫乃光,更加係IT界票王,但莫乃光最叻嘅地方,係唔只自己贏到,仲幫埋十九名隊友同時喺IT界勝出,今後有十九名堅實選委做樁腳,莫乃光明年立法會捲土重來撼贏建制派嘅譚偉豪,絕對唔係天方夜譚.如果呢個如意算盤打得響,聯盟組黨後,已經喺立法會有兩票,如果再搵到新人加入,實力不容忽視.
贊助商:


text:
我諗我知點解全球係咁忙忙忙嘅原因,其實仲差個人本主義;要集齊三種公平原則.其實成個世界可以好簡單,凱恩斯主義有條y=mx+c,人嘅基本需求係c,UBI (unconditional basic income) 姐係派錢就係針對依樣野,做左之後失業率根本唔重要,好多發達國家其實有條件做,但一個怕通脹嘅謬誤同QE等於刺激需求係唔好野影響左.
依家所謂QE,係政府通過弱貨幣迫銀行借錢,增加貨幣量,當連借貨都供過於求,就無意思,應該直接以人人平等嘅UBI派錢提高需求,依種需求係雪中送炭式,同谷泡沬益炒家嘅錦上添花唔同,唔可以用一條y=mx+c 概括定論.UBI會引發通脹,但依種通脹係良性.一般話通脹係唔好野,因為消費係人人平等方式,係人本主義,但通脹係資本主義,指數性造成貧富懸殊.UBI造成嘅通脹係人本主義嘅通脹,多多都得,係相反減低貧富懸殊,副作用係多左人唔做野,公司難請人,於是加薪,或者結業,失業率上升,但唔等於生活唔好,反而係啲人份工唔錯先繼續做,淘汰衰老細.失業率高,人工又加唔倒,就可以降低工時令失業率下跌,其實無問題.
喺全球化之下,強國因為貨幣強而失業率高,其實直接減薪降低工時就得;係啲人唔肯減薪,應該係QE弱貨幣加UBI谷良性通脹,數字上一樣,但其實係減左購買力.美國無得揀之下,減到零息同QE谷泡沬處理金融海嘯都啱,但我覺得谷到借貨供過於求就夠,依家歐洲負息係過左龍.QE+UBI其實可以做到好大,睇啲有錢佬嬲唔嬲益通街咁解,所以全球一齊做就無走雞.有永遠QE+UBI根本唔駛抽稅,好接近完美稅制又無逃稅,取代社會福利又唔駛入息審查同老人退体金,老人家早啲退休,年輕人可以快啲累積財富,先進國家發展成熟之後,因為浮動匯率所限,QE+UBI損害競爭力嘅程度相對細.
Like this:
Like Loading...
Fitch downgrade 左希臘國債去CCC ,咁我又去左睇希臘腰,發覺唔係好高,無之前四十幾厘息咁高,姐係話希臘踢出歐元區嘅沖擊無之前咁高,姐係話依舊同香港泛民一樣咁麻Q煩嘅野,被踢出嘅機會應該係高左先岩.
希臘申請借錢,歐洲央行博老命QE買垃圾債預防債務危機,唔知借唔借比佢好,同時德國又放寬引入移民,平衡歐元區失業情況.多國用埋同一貨幣攪到強國愈強,弱國愈弱,無法反揮各國浮動匯率嘅平衡作用;於是有啲人會提出歐元區解體嘅講法.
衰野被踢出當然開心興奮,但最完美始終係人永遠唔駛柯屎,達至無汚染新境界.我諗希臘同其他猪猪解決問題嘅治本方法,應該係同依家嘅治標方法相反先啱.我嘅理解係,歐元區內嘅國家唔可以印自己國家嘅銀紙去弱貨幣,但可以印負貨幣,姐係國債.但做法係,希臘想借錢,係歐洲央行大QE好似澳門咁按人口派錢,派到希臘想要嘅金額,唔駛還,歐元弱同時改善貧富懸殊,制做通漲.整個歐元區用同一貨幣,加上弱貨幣,對旅遊業同出口好有幫助.
QE嘅概念係新野,有個問題係一個國家買左另一個國家嘅國債,好似中國咁,傻猪猪買咁多美國傷風雲吞,跟住美國大QE就中灑計.所以我估中美關係同全球首領都聽奧巴巴點,暗啞底合作先無戰爭解決金融海嘯問題,一定有啲野諾貝爾評審委員會喺佢未上任一年就攞和平奬.如果係咁嘅話全球債務危機就唔同玩法.
首先,日本同美國渣左好多自己嘅國債,其實可以自動注銷先合理.因為科技強國會留左好多科研成就比後世,向未來直接攞番錢就得,唔駛向未來借錢.每個國家應該有權印自己嘅貨幣,情況同game 幣一樣.但負貨幣嘅國債應該係一舊屎咁,貼錢送比人都無人要先啱,又可以諗成汚染物,每個國家都會排放汚染,唔汚染其他國家,自己攪掂就無問題.
問題係美國包裝依啲汚染,美其名賣信用,債務危機其實係信用危機,依家各國互相持有其他人嘅信用,實在令人廢解.我諗解決方法其實係處理歐元區問題嘅全球版,應該係全球同步QE,一正一負抵消灑所有互相持有嘅國債就得.可以理解為叫啲人自己諗番欠左邊個錢,喺維持全球滙率穩定之下清除汚染物,唔好流出流入就得.
令外仲有個方法又係學澳門,以人人平等為原則,按人口全球派黃金,用相同價值注消國債.因為美元要變番做美國自己國家嘅貨幣先可以QE,喺全球化之下,美國有通縮無通漲,已經唔需要黃金.美國要大量沽金,周圍買番美元資產,交出美元霸權,改善全球貧富懸殊問題.
Like this:
Like Loading...
歐聯十六進八嘅結果另我感到非常意外,又上左一課叫”盡力放屁”嘅課.原本係第三熱門,英超榜首嘅吉列佬嘅車路士專登輸出局已經好意外,德甲第十果隊輸左比意甲第一果隊先令我最震驚.原本我諗左依家德甲由榜尾慢慢追番上第十,輸完第一回合勝出賠率係1:29果隊會爆大冷攞歐聯冠軍,好彩無講出黎如果唔係魚到爆.
我一直有睇德甲果隊唔知咩,舊年成條後防傷灑之下輸左比冠軍嘅皇馬,聯賽最少專登唔攞三十分,射手豆腐佬入少左一倍波,結果都係一樣,聯賽第二兼都係入波最多射手,再加多樣嚴重被人低估.德國足球運用大數據分析最成熟,但其實早年吉列佬已經用軟件用分析,到依家啲商界企業先引入大數據,比足球遲左好多年.而家足球已經唔係玩大數據咁落後,係玩”盡力放屁”,除左計過勝算唔高就早啲放棄唔好比人捉路之外,仲要付出最少,放”屁”,唔係囉友噴出果啲臭氣,係P字音,懶散兼放棄嘅意思但中文無果個字.
大數據時代,無知同運氣成份愈黎愈少,得唔得未踢自己已經知,唔駛叫啲球員喺球場上面踢到傷曬賭博.但我感到意外嘅係啲鬼佬唔係諗住走遠啲,入八強入四強,而只係為左冠軍,第二同第尾一樣無意思,只有冠軍件波衫先可以多粒星.香港教育由第一排到第尾,由細灌輸無第一第二都好啦嘅意識,或者一次比一次進步係教壞小朋友,唔得咁架!如果每次進步都有奬,聰明嘅小朋友下次會先考第尾衰一次,之後每年舒舒服服好一格就每年有奬,或者轉校轉間最屎嘅學校就可以年年第一有奬;係啲家長定個遊戲規則低能,聰明嘅小朋友識玩嘅一定係咁玩.所以要奬就只有大賽嘅第一,排名最多排一二三就算.
全級咁多學生,全球咁多球隊,冠軍只得一個,其他都係輸,爭餐死為咩呢?香港人就當然會覺得係為左錢啦,專登輸因為買左自己輸賺番筆,唔盡力踢波踢到斷腳姐係打假波,會比ICAC查,等於賣假貨裝假狗,係犯法架!一般球迷睇波當娛樂嘅唔會分倒真定假,要去到最頂級幾個首領,玩過大數據,之後先玩大放屁,要放到無聲,或者200Hz以下無向性嘅純低音,又唔可以趷起半個攞友比人知自己放屁,好高難度架.而放屁嘅目的係汚染,仲要盡力放到有咁勁得咁勁制做煙幕,將S/N ratio降低,就係大數據最大嘅黑星.
初初我以為古列佬係大數據鼻袓,野野要打真軍唔輸得;但原來唔係.要啲全球各地世界級國腳專登輸,都唔同首領嘈,又唔去ICAC舉報,個首領真係要得人心先得.因為我睇得多德國果隊唔知咩輸左成季輸到落榜尾當贏,又扇腳又射斜又射身射極都唔入,專登比人入想輸多粒都唔係射高就無力,假得黎又要真,所以慢慢我都分倒.好多弱隊都唔知,以為自己踢到超水準,入左波鬼死咁興奮.
新時代仲係停留喺表面上嘅贏輸,野野盡力贏場波,背後輸數據.又或者盡信大數據,介意打假波,野野要打真軍,先係真正嘅未打先輸.就算係強隊,為左維護強勢,唔想成為眾矢之的,隊隊專登買咩人部署為左打自己咁傻,贏得黎都係贏啲啲就放屁,賽後講贏出嘅心得都係求其放屁.正如唔了解嘅人,以為我講嘅放屁真係囉友噴果啲屁,信左照做都唔成功又唔知點解,就好似美國到處宣揚民主自由,同近年嘅創新就係成功要素咁,照字面解分析力不足,拒絶造假放屁就係輸.
Like this:
Like Loading...
屯門要同沙田競爭,爭取多啲自由行人流避啲,同埋多啲車流空氣差啲.睇住沙田果邊有四個窿穿獅子山,屯門就一個窿都無,條吐露港公路又粗過屯門公路,仲要起多條沙中鐵路;唔妒忌就其啦.就左幫屯門爭取自由同廢氣,我都唔想出街,因為屯門啲車點塞法我好清楚.日日最塞嘅時侯係返工時間屯門公路上鈄位,因為果段劃左做巴士專線.如果遲左搭巴士,巴士專線取消,巴士同其他車一齊塞,或者九龍果頭塞住個出口,返工一定塞到遲大到.另外每個月通常有幾劑炒車,返工或者放工是但一樣塞幾粒鐘.再加上條西鐵衰到貼地,屯門坐巴士返工返大陸仲方便過搭西鐵出九龍.日日苦練死忍大法幾粒鐘,所以屯門特別多無眼無鼻,成面花痕嘅死人頭掛喺欄杆,啲人都頂得順.
路政處正一唔係路,如果唔係我都唔駛玩鐵路大plan 做處長發洩啦,玩完鐵路依家又要發過,玩埋公路.雖然我分開左玩,但特餐姐係常餐,常餐係姐特餐,條線基本上係一樣.不過睇法好唔同,西部通道,欣澳/九龍,機場/澳門三點,可以簡化為一個三角形,屯門喺西部通道同欣澳之間,出九龍根本唔會先去大嶼山兜個圈出九龍,啲車實行番屯門公路.所以我就好反對果條去機場督督嘅唔知橋定隧道.
深圳西愈黎愈堅秋,西部通道啲車流只會愈黎愈多,應該一落橋就要分流,一邊經岸邊去機場,一邊穿屯門去大纜,起條大欣大橋 去欣澳出九龍,因為屯門公路之後果段好多彎又上斜落斜好唔耐,直頭用青馬大橋取代一大段屯門公路.最主要問題係兆康至大纜,如果其他因素不變,一條屯門公路一定頂唔順.
除左全港各區新市鎮起番大量辦公室改善職住比例之外,只要比對屯門同沙田嘅路,就知屯門嘅運輸基建量方面差左好多,淨係物流都未必夠用.所以唯一就係屯門公路同青山公路車流合併,大纜對出有兩條好笨嘅橋平行分開行,其實應該將其中一條轉做大欣大橋,而且仲要用通心過橋面線city升高,等啲車唔駛咁笨落到海面又上鈄過海.
青山公路因為有黃金海岸啲靚野,應該只夠一條高空通心單程路,另一條就用番屯門公路路面,但出九龍果邊可以分多啲.青山公路屯門口好窄,所以臨入屯門前又要轉番用屯門公路,整到碌架床咁唔落屯門,繼續高空,用slim city 喺下面攝辦公室,一邊東一邊西喺輕鐵軌上面過,廢氣兩份分,應該可以有四線咁闊,夠巴士停低上落客,去到兆康先合番埋.
Like this:
Like Loading...
頭先喺何褔堂見倒隻黑猫,真係估唔到猫黑色著住件老西咁死型,成隻XO咁,喺度飲地下啲水,整到啲猫穌濕灑;有啲似啲人用手指玩手機,或者講電話時比啲面毛掂倒個芒亂禁號碼,所以望左好耐.佢見我望住佢,仲捐過鐵欄同我親熱,又喵喵叫,我都係第一次得猫歡迎,一啲都唔似屯門公園裏面啲猫,好怕人嘅.
佢屋企附近係輕鐵條天橋,我發覺轉角位原來有分叉口,原來依條無咩人搭嘅614線原本諗住再起落去下面,依家無起得個窿,諗到啲野錯灑屎到秘.依樣野同隻黑猫無咩關係,只不過我覺得條鐵路同周圍環境襯唔起隻猫咁啫.成日都想揾啲野包住條欄鐵好睇啲,最重要係上面果條架空 750V 電線,就算咁低電壓喺濕氣重時都會電一電行人天橋啲人,雖然唔死得,但大部份橋都裝灑厚膠板擋電,再加埋啲電線柱,真係醜死怪.
我覺得鐵路應該有頂,主要係因為條電纜,唔駛灑又唔駛濕,條鐵可以磨滑啲,唔驚扇鐵,條路夠開揚嘅話連埋條車路遮灑最好,啲廢氣散倒就得.如果淨係遮一條鐵路,可以用岸線city 嘅窄身版,好似responsive layout 變型咁玩法.再加埋啲唔知幾多度嘅轉角三文治,窄窄地上面都可以有條單程車路,比雙程少一半廢氣同噪音.因為窄,所以唔會係過馬路嘅行人天橋,所以樓梯同鎳單邊靠行人路直落到地面就得.因為係單邊落地,之所以我點解咁鼓吹低地台輕鐵就係咁解,因為是但一邊落完車之後,只要唔封中間,可以就咁行過對面,唔會太有安全問題.
Like this:
Like Loading...
DAB 數碼電台同圖書館一樣,都係被人冷落嘅免費資源,而且多好人覺得會被internet完全取代.另外,絶大部份人都唔知香港除左名車多之外,幾廿萬一件,要買幾件再揾條幾皮野嘅綫駁埋果啲發燒音響,香港市場好大,我見過細細公屋裏面碌架床旁邊都有一套.其實只係想講,香港數碼電台啲音質好鬼差.
又有啲人會覺得免費野攪到咁好聲咪無人買CD,損害業界利益喎,所以應該古老啲,停留用FM.講到古老,我就唔明點解啲人仲用十幾蚊雞嘅閙鐘.因為我有唔知醒緊張症,以前開學同返新工第一日,我都要唔訓,怕唔知醒;所以我對鬧鐘嘅威力好著緊.我長期以黎都係用大隻字FM鬧鐘,每日到時到後就大大聲播電台,試過播足一個鐘我都唔知醒,更何況十幾蚊雞嘅鬧鐘通常只鬧兩分鐘呢.因為香港啲本地音樂水準低,聲到我打冷震,所以我嘅至愛係唔啱聽嘅古典音樂台,但因為佢每個鐘都特別大聲咁有鬼佬播新聞,結果唯有轉用更唔啱聽嘅新城財經台做鬧鐘;我覺得點都好過嘟嘟嘟.
Twilight DAB Digital and FM Clock Radio with Wake-up Light
我個大隻字飛利浦牌大隻字FM鬧鐘啲制壞灑,經常都想揾番個DAB鬧鐘,發覺揾黎揾去都無個啱心水,用木造靚聲啲果啲好似 ruark 果啲就識係識鬧嘟嘟嘟谷鬼氣.而且香港無得買,又貴,又未轉用未有得用嘅 usb-c 要插火牛.所以依家聽DAB最佳方法都係用電腦,我就唔知點解啲手機唔內置埋收DAB,反而有啲有FM.
除左用黎做鬧鐘之外,DAB真係無咩用.不過近年啲新商場同快餐店都開始播音樂,好似幾好,運用聲學嘅mask effect 可以收到降低嘈雜聲嘅效果,不過啲音樂重覆又重覆好鬼悶.我有個諗法,就係整番個DBC靚聲輕音樂台,千奇唔好每個鐘播新聞,千奇唔好多,一個就夠灑數,簡稱”輕音一台” 或者”輕台”,所有巴士鐵路商場食市,唔好播要頭岳岳望兼成個壞芒嘅路訊通,睇到頭暈,齋聲好過.
齊齊播同一個台,有音場廣闊嘅特別效果,而且internet audio broadcast做唔倒,因為有delay,只有電台廣播先做倒real time.至於營運費方面,因為無得落廣告,可以播無版權嘅古典音樂,或者叫政府贊助支持本地原創,播啲本地野再比版權費當出糧比音樂人,或者問商場收播放租.最好可以同internet結合,有個對應時間嘅playlist可以查番咩時候播過啲咩,啲人無啦啦喺某個時候某地點聽倒心水野都可以上網買番黎草.
Like this:
Like Loading...
我用左web design 嘅概念去諗起樓設計,其實都係一樣左擺右擺,一條長條咁scroll上scroll 落.我好滿意岸線city同埋通心過橋面線city 將車路放喺天台做 header,仲有navigation bar 嘅上又得下又得嘅輕鐵.喺responsive layout 嘅時代,最頭痛嘅問題係個 page 定幾闊呢,當然用貨櫃長度做單位啦.
有樣野我忽略左,就係新興嘅物聯網,物流業必定追求更高效率更低運輸成本,所以我覺得貨運鐵路好重要.如果兩條柱隔一個貨櫃咁闊就會頂住,拎唔倒出黎;所以要有番啲 spacing 隔闊啲.啲柱就用7×5嘅間距,一條infinite scroll 水蛇春咁長嘅貨運鐵路都可以停低比個大力鉗落貨.
而於sidebar方面,有一定要有升降機同樓梯,3-column設計,2-5-2排列,每層10伙一組用一條冷氣走廊同一部鎳.sidebar 要頂到上header 同落到footer,scroller係公住兩用,載客又運貨,要整靚啲,有透視感可以望倒外面,要smooth scroll effect,唔用疾Q逐層停嘅電梯.輕鐵月台每邊平均35m就有兩部鎳,就算太多人太避,一路沿住月台行一路有鎳,又有樓梯一定夠用;加番車未番先scroll top應該唔難,等啲人唔駛等鎳.
另外依家最時興嘅theme,外觀設計同code分開攪,又可以隨時換新裝.仲有可以將啲唔知咩水管就咁放喺外面,一野用個宇罩遮灑靚灑,有暗瘡都無人知,而且可以用咩色都得,最好比番啲曲線同金屬感有番啲貴氣,唔駛成日都係白紙或者牛皮紙板咁.
Like this:
Like Loading...
人有scope insensitivity 嘅問題,對於好大嘅天文數字失去感覺,缺乏指數增長嘅意識,數學唔係一套完美嘅文字.唔知幾時啲人公認採用十進制,我發覺十進制唔理想時,係因為排 gallery thumbnail 時,一頁十個唔靈活,最好係一打dozen ,一頁十二個,12346 column 都得.之後我就發覺十二進制比十進制同十六進制更好.如果要除得盡5,就要六十進制.
針對 scope insensitivity,應該愈大進制愈好,但因為阿拉伯數字得十個,所以盛行十進制.而Hex color 用十六進制,兩個位有256隻色,習慣左其實幾好用.我覺得英文文法上可以用全細草表示文字,大草留番黎做數字,咁就有三十六個苻號.例如用十二進制表示時間,十一點搭十個字,其實可以形容為 “B.A”.一年有365日分12個月,可以改叫 “AP號”,姐係十月廿五日.成句就係”AP號B.A”.
keyboard 所有符號,可以分做12×8,96個位啱啱好夠用.現今應該以寫programming language 快為優先,數字同大草根本唔常用,經過IDE輔助,唔駛打閂括號,所以一個從新設計嘅高效keyboard應該係12×4粒制就夠,而且係a-z順序排.另外仲可以好似鐘面咁每30度一隔,分12個方向,適合swipe touch,錶面咁細都打倒字;或者四隻手指就等於4X12.
12*12=16*9=144,16:9係現今嘅黃金比例,而A4紙比例係root2 =1.414,所以1.4或者144係一個唔錯嘅神奇數字,例如 768*432,864*486,1280*720,2K 嘅 2560*1440,4K 嘅 3840*2160;好過1366*768 除唔盡16:9.
運算時,因為人背加數同乘數表限於十進制,無啦啦改十二進制,唔識計9+A或者6*B,改唔倒.但用十二或者六十進制黎做分割就好好用,例如市區車速60km/h比依家嘅50好,因為車咪錶上面好多都20一格,無50.
Like this:
Like Loading...
港珠澳大橋,高鐵,機場,內地口岸四樣野係最貴最核心,應該先佢地高效連繫,順帶解決區內返工放工嘅交通問題.一齊諗嘅話,屯門個位就好關鍵,因為只得依個位唔駛穿獅子山.於是我將輕鐵線大解拆,變成澳門經機場至沙頭角成100公里長嘅鐵路線,有高鐵邊境站,因為要行車路又橋又隧道,所以要輕盈嘅輕鐵先得.另外,因為深圳西面有機場,可以去到五條跑道咁巴閉,香港應該做澳門同深圳東人流,所以澳沙線駁機場係最理想.
另外,仲有西部通道至迪士尼,依條先係真正舒緩屯門交通嘅線路.至於西鐵我覺得咪攪喇,佢同東鐵同馬鐵都係用25000Vac,手指掂一掂係變栗一燒,好危險架!相比起地鐵嘅1500Vdc,應該只會燒傷唔死得人.而且交流電架車要咩住個大火牛,交流轉直流再轉交流,唔夠鏗電,又唔係高鐵咁快要大馬力,我覺得應該依啲九廣鐵路留落嘅好野應該逐步淘汰先啱.
Like this:
Like Loading...
周時見倒啲書仲用 “衣食住行” 去衡量生活水平,我覺得依家已經唔係睇條啲女條裙有幾短去衡量經濟環境嘅時代,應該要有個新嘅四字詞語去形容,於是我諗左 “拗啲拗啲” 去取代.所謂 “拗啲拗啲”,姐係英文嘅 RDRD,Rest Design Research Development,衣食住行四樣野夾埋其實只係同 Rest 有關,應該儘量用最方便最唔浪費時間嘅方式生活,多啲時間休息為之好.
新加坡近幾年公認為世上最宜居城市,尤其是社會主義色彩嘅政府政策好多都值得學習;但我就對佢無咩好感,最主要係先天地點太熱,永遠夏天,啲鬼佬形容為一個感覺40度以上嘅火爐.另外,新加坡比香港更缺乏創意藝術,依家好多人都不斷提創新創新,但得個講字無從入手,一提到諗野就拗灑頭.
我就好反對盲目創新,依家有好多創新嘅都係無聊野,其實係一種浪費.問題係出在啲人唔夠時間去停低諗清楚,或者缺乏設計嘅意識,以解決問題嘅角度去揾問題同方法解決,世上真係揀無可揀先值得去創新.需要創新解決問題嘅事情其實唔多,需要好長時間去揾同去諗方法,會賺大錢嘅更加少.所以講創新不如講設計 Design ,但先決條件係 Rest,人停低左無生活壓力,有時間就會自然去諗野.
喺創新或者設計嘅過程,會發現有好多野唔識,唔知得唔得做唔做倒,於是就會帶動去學野,針對性研究一個課題,依種target-driven 嘅學習模式,花時間學嘅所有野都會有用,學完又即刻用番出黎,等同科研 R&D 嘅過程.但R&D同創新一樣,都係做左好多無聊無用,又脫離現實生活嘅野,所以最好係由設計概念帶動R&D.夾埋成套就係RDRD.
RDRD 拗倒啲野出黎之後,一定有啲成功有啲失敗,如果失敗比例過多,其實係設計時預測做得唔好造成浪費.另外將成功同失敗比例提高嘅最有效方法,就係將成功嘅野不斷重復;亦即係中國世界工廠嘅模式.重復次數愈多,成功比例愈高,換黎資金同時間.中國問題係前期嘅創新設計同後期嘅產品推廣不足,其實係中國人嘅優點又係缺點,太勤力…..用手,太少時間用腦諗野同主動學習提高效率,缺乏宏觀思維.
Like this:
Like Loading...


text:
睇下相先, 又係before & after呀 :
(有無發現我成日都wear黑色衫呢 )
我係去我平時去開個間salon整既 (我唔係幾鍾意自己係屋企染, 因為成日都有色差). 我揀色個時, 揀左ash brown, 因為我自己係健康膚色, 太令既brown放係我個頭上面, 我覺得有d "leung leung"地, 啡啡金金個d就比較襯我多d. 亞stylist哥哥問我漂唔漂個頭先染, 因為d色會出d, 多d野睇. 不過當然我唔漂啦, 我成日都話我個頭好乾, 仲漂真係遲d變道姑都似. 0甘佢都明白, 就幫我盡量整到似ash brown就算喇. 之後, 我做埋treatment (因為要等我個friend電髮), 亞stylist哥哥幫我前面剪翻個"劉海", 後面幫我再剪輕d. 0甘就以有限變無限喇. 我都幾滿意. 尋日返屋企食飯, 我mama一見到我就話, "嘩, 淺色左好好多!" haha! 整完頭髮成個人都開心sa!!
題外話, 頭先睇babi love beauty個blog一篇有關ELF Cosmetics既文章 (詳情), 見佢話d掃又平又好用, 我又睇左佢地個website原來無得ship黎香港. 不過如果我要買, 我有friend係美國佢會幫我ship過黎. 而家, 我諗緊好唔好搞團購呢, 因為大lot d, 叫佢ship過黎都抵d. 0甘呢期我又悶悶地想有d野搞下.


text:
anoouod把所有照片設定了只有自己或朋友才可觀看
anoouod的動態消息
-
- 兩年前, 因為阿囡話箍牙, 隔離屋個囝因為係王暉牙醫到箍, 又見箍得幾好, 跟進得都幾好, 所以就帶阿囡去箍啦, 因為阿囡爆牙都幾嚴重, 刷牙方面一有小小唔注重, 就蛀牙, 只淨係上次阿囡補牙都補咗我幾千蚊, 長痛不如短痛, 就帶阿囡去箍牙, 而且都是佢自己的意願, 在了解過程後, 王牙醫佢話自己箍牙已經有17年, 計番落佢學牙科到做淨係箍牙都17年, 就估佢應該有40-50歲, 但個樣仲好後生, 可能係皮膚好, 都幾靚仔, 係成熟有學識個種靚仔. 箍牙過程我長時間都陪住我個女入去, 有時就會係出面等, 有幾次都佢自己去搵王牙醫, 到依家都兩年後, 箍完好齊整, 阿囡都好滿意巧果, 亦都冇再俾同學笑佢箍牙婆, 立即充滿自信仲時時沾沾自喜, 影相都唔洗講, 一定係E起棚牙, 其實見到個女咁開心, 自己覺得俾得好值, 阿囡個case個時箍, 2萬8, 包剝4隻牙, 而阿囡剝4隻就可以, 而阿囡智慧牙就未出, 過程之中都冇影響, 唔需要話介開佢剝, 整體都好滿意, 王牙醫態度好好, 會每步都講俾阿囡知先會去做, 等阿囡都冇咁驚. 而痛唔痛, 我都有問過阿囡, 佢都話係接受到嘅痛, 我諗都係可以接受.


text:
相信每個會踢波嘅人,成長中都曾經幻想自己有躍升大舞台嘅機會,當然,踢英超,踢世界盃呢啲幻想係太搖遠,但年輕時你總會嘗試過一啲選拔,例如選校隊,選區隊,希望可以得到一啲提升自己嘅機會,又例如今次嘅NIKE MOST WANTED香港區足球選拔賽.
NIKE MOST WANTED總共有60名選手,分別由NIKE ETU訓練,NIKE早前舉辦嘅比賽,以及透過NIKE FOOTBALL APP入面挑選出嚟.一眾選手先喺上午接受速度,力量,敏捷度同反應等唔同範疇嘅評測,向評審展示個人技術.再喺下午分成4隊進行單循環對賽,賽會因應各球員於比賽中嘅表現作出評分,選出7位香港代表前往廣州,出席NIKE MOST WANTED大中華區決賽,同嚟自北京,上海及廣州嘅出線球員較技,再爭逐兩個NIKE MOST WANTED世界選拔賽嘅參賽名額.
由唔同地區,踢到香港代表,再爭大中華區代表資格,重有機會挑戰世界選拔賽,一步一步登上世界舞台,我敢講如果你真係鍾意足球,一定有幻想過自己得到呢啲機會,唔理到最後呢7位代表係咪可以躋身世界級球會,成為職業球員,呢次經歷都已經夠記一世,筆者如果後生返幾年都想博一博,而家只希望同呢7位代表講聲加油,好好享受.
text-Lok photo-Jacy


text:
蝠鼠
蝠鼠[1],又叫飛鼠[2],家陣科學上叫蝙蝠,係對翼手目動物嘅統稱,翼手目係哺乳動物中僅次於囓齒目動物嘅第二大種群,而加一共有 19 個科 185 個屬 962 個品種,除咗極地同海洋中一啲島嶼外,分佈遍全世界.翼手目動物嘅四肢同尾之間覆蓋着薄而堅韌嘅皮質膜,可以好似雀仔咁拍翼飛行,呢一點係其他任何哺乳動物都冇嘅,為咗適應飛行生活,翼手目動物進化出一啲其他種群所唔具備嘅特徵,呢啲特徵包括特化伸長嘅指骨同鏈接期間嘅皮質翼膜,前肢拇指同後肢各趾均具爪可以抓住啲嘢,發達嘅胸骨進化出類似雀仔嘅龍骨突,可以畀胸肌多啲位生大啲,同發達嘅聽覺等等.
特徵同習性[編輯]
夜間活動,通常為群體活動,可達百萬隻,有啲溫帶地區嘅種類響冬季前會有遷徒嘅行為,主要住響洞穴,樹窿,森林裏面,一年繁殖一次,懷胎大約 2 - 6 個月,一次生一胎.
分類[編輯]
翼手目可以分為兩個亞目:大蝙蝠亞目同小蝙蝠亞目.前者體形較大,多數以水果做嘢食,例如出名嘅狐蝙,翼展開可長達 90 厘米咁大;後者體形遠較前者細隻,多以昆蟲做嘢食.
大蝙蝠亞目嘅種類眼大,主要以花,果實做食物;小蝙蝠亞目體型同眼較大蝙蝠亞目細,以昆蟲,血,小動物,果實,花做食物.
蝙蝠科係小蝙蝠亞目下面嘅一科,約有 300 幾種.
中藥用[編輯]
夜明砂係中藥嘅一種,原名天鼠屎,生藥係蝙蝠屎,具有清肝熱,散瘀血嘅功效,可治夜盲症.
蝙蝠同雷達[編輯]
翼手目動物多響夜晚活動,佢哋主要依靠發出超聲波嘅回聲嚟定位,呢種定位機制係發明雷達嘅基礎.
蝙蝠同人類文化[編輯]
- 由於蝙蝠嘅(蝠)字同福氣嘅(福)字諧音,因此響中華文化度,蝙蝠係幸福,福氣嘅象徵,蝙蝠嘅造型亦經常出現喺好多中華傳統圖案中,例如「五福捧壽」就係五個藝術化嘅蝙蝠造型圍住一個「壽」字圖案.而當舖嘅招牌就有「蝠鼠吊金錢」嘅圖.
- 在西方文化中蝙蝠係邪惡嘅象徵,由於佢地醜樣,日頭匿埋,夜晚先出動,所以有人認為蝙蝠係吸血鬼嘅化身,進而有人認為蝙蝠都係以吸血為生嘅邪惡動物,但實際上蝙蝠大多食昆蟲,生果為生,只有極個別嘅物種靠吸血為生.


text:
香港仔郊野公園
香港仔郊野公園(英文:Aberdeen Country Park)係響香港香港仔嘅郊野公園,響1977年10月28號劃定,廣受本地人士歡迎,亦都吸引一啲外地遊客到訪.響香港郊野公園成立之前,呢處係郊野公園試點,當時叫做香港仔森林公園[1].
位置[編輯]
香港仔郊野公園響香港島嘅山嘅南面,向北伸到去灣仔峽,南面就係香港仔同黃竹坑,面積大約423公頃.佢環繞住香港仔水塘,分為香港仔上水塘同香港仔下水塘.
自然環境[編輯]
香港仔郊野公園有好多樹,主要係二戰後種嘅好多種闊葉類樹木,比較常見嘅有紅膠木,木荷,大頭茶,鴨腳木同崗捻.而常見嘅雀仔有麻鷹,毛雞,畫眉,喜鵲,了哥,釣魚郎等,間中亦都會見到穿山甲同松鼠行過.
好去處[編輯]
香港仔自然教育徑響香港仔下水塘東面,遊客可以睇住教育徑上嘅傳意牌加深對郊野嘅認識.
港島徑香港仔同黃竹坑段亦都響公園裏面,西面由貝璐道開始,東面去到布力徑,全長大約14公里.
郊野公園亦都提供唔同嘅康樂設施,包括燒烤爐,太極台,兒童遊樂設施,樹木研習徑同健身徑等,另外重有一條輪椅徑畀傷健人士用.而香港仔郊野公園遊客中心有查詢服務,同埋展出郊野公園資料.
交通[編輯]
由於香港仔郊野公園接近市區,交通算係方便,可以由香港仔經香港仔水塘道去到,由黃泥涌峽同灣仔峽就可以經布力徑,由山頂區同香港仔就可以經貝璐道.


text:
時間可以證明一切!
當日韋碧克(圖)嚟到阿仙奴嘅時候,好多球迷都認為佢實力一般,仲要因為佢踢過曼聯,所以認為佢嚟阿仙奴只係一場笑話.但係經過5場之後,佢話咁快已經為阿仙奴入咗4球,交出1個助攻,表現絕對出色.當然,你或者會話時間先可以證明一切,而家評價未免太早!
𠵱家世界速度咁快,慢少少都唔得.就好似韋碧克,好多球迷當初甚至未睇佢落場,就已經話佢只會係雲格嘅權宜之計,唔係plan A.諗諗吓,其實日常生活亦係一樣,好多時候根本未開始,就已經下定論話唔得;甚至會因為唔同身份,背景,相貌,一兩次對話就去判定一個人嘅能力同價值,其實唔係應該要畀多少時間佢哋去證明自己咩?每個球員都需要時間,就算再有天份,都需要足夠落場機會,教導先可以成材.我只係一個普通球迷,亦相信球會要成功,真係不急於一時,就算8年,9年又如何?只要係真心球迷,就應該相信同支持球隊,畀多啲空間同時間.
阿仙奴今周對車路士,阿仙奴嘅球員開始上力,周中歐聯贏加拉塔沙雷,奧斯爾同韋碧克終於有番表現,「韋帝」仲戴埋「帽」!而且哥林張伯斯,哥斯尼等後防都開始有默契.雖然車路士開季已全速前進,但始終好難保持長勝,我相信槍手今場一定可以打敗車仔,送今季第一場輸波畀對手!
LULU
不懂踢波愛睇波
時間可以證明一切!


text:
其實一直都好想講e.句話
"你很好 你值得更好的"
然後諗諗下就變成
"你很好 你值得最好的"
每次諗起某些人都會有這個念頭
最近都唔開心 今日落班前特別強烈
但係e.+唔開心嘅時候 似乎祇可以諗一下好朋友平復心情
所以我就諗啦 諗到佢哋 又諗到e.句話
覺得唔講出嚟 我會後悔
開始攞手機出嚟 打開微信 入去朋友圈
寫寫改改 寫一大段最後又刪了 最後最後 剩下幾句
其實刪掉嘅有(好啦 e.篇都有刪唔少)
我媽媽講過嘅難得我覺得啱嘅話係 可以同我玩咁耐嘅人一定好好脾氣
的確 我脾氣差 耐性差 自私 不得不承認呀
但係我從細到大 小學到大學 每個階段都有一直一齊玩嘅女仔
甚至大學 有可以固定一齊出嚟聚餐嘅朋友們
佢哋都係十分討人歡喜嘅人 而我十分相信物以類聚 人以群分
所以我一直都唔理解 點解佢哋會同我係好朋友
我有悄悄觀察佢哋嘅優點 向佢哋學習 不過壞脾氣仲係無改到
我都驚佢哋同其他人玩 唔理我 不過佢哋都無拋低過我
e.+漸漸有d.擔心 出嚟社會工作之後距離會更遠
突然對物以類聚 人以群分有其他想法
應該都指生活質素 見識 甚至工作 金錢吧
大家努力嘅同時 我都唔可以頹廢我唔想漸漸同大家疏遠
雖然努力衹系成功者嘅藉口 失敗者嘅安慰 但係我唯一嘅路
所以力量 其實係你哋畀我嘎
雖然我依然唔明白 點解我咁好彩 你哋會同我做朋友


text:
(純粹悼念條魚文章)
FB根本係一部「視覺跳樓機」……
FB對我黎講根本係一部流動版視覺跳樓機,你永遠都唔知,下一秒拉個news feed,係有咩彈出來?如果下一秒係忌廉哥或者最新款劉江華垃圾桶,當然係no problem啦.但朋友仔當中,一定有幾個係變態或者個期神經受到某D衝擊,有人會po幾千隻曱甴造成嘅頸鏈,亦有人share FearFactor睇人點鯨舌犀牛睪丸.每一個feed,都可以係一個「攞你命3千」武器.好彩我意志力尚算超卓,如果唔係我好可能成為首個睇FB嚇到喪生嘅人類.
FB自動播video,同坐跳樓機唔比攬安全帶係冇分別……
FB自動播video呢個function,係完全唔比你有準備嘅時間,你火箭升空都數10下呀.如果我睇左caption,自己click黎睇嚇到瀨屎,係我自己攞黎賤,只怪我唔打定底著「包大人」屎尿片.你自動播,我個心真係離一離.
星期六睇左段無人性煮魚片段,我發左兩晚惡夢……
段片嘅主角係一條魚,又如果重拍呢段片做成語動畫廊,個主題必定係「生不如死」.
- 片段一開始,個廚師冇扑暈條魚,就立即刮佢魚鱗,條魚喪掙扎.你想像下,唔好話生剝你層皮,如果有人用BBQ 個隻大箝,喪扯你加拿大D毛同頭髮.真係諗起都痛呀.
- 廚師隨即用刀劏開條魚嘅下半身,再拎哂D 內臟出來.你又想像下,偷腎集團生劏你,偷左你pair腎,係唔係憤怒了,最憤怒都莫過如比你知佢偷緊你pair腎.
- 重頭戲黎啦,個廚師好似差佬用黑布矇頭咁,包住條魚嘅上半身,放條魚嘅下半身係滾油炸.
我睇到呢到,我真係好困惑,你而家食魚姐,你使唔使食之前SM 條魚呀?邊個仆街食魚食到咁仆街呀?
我以為個成件事完左,真係估佢唔到,佢仲係條魚上面打左個芡.個條魚經歷左咁多,竟然仲未死得眼閉,上台比人一路夾D 肉,個咀一路開開合合…
我祝發明呢個煮法嘅個個人黎緊一百世都做魚生……
我見住條魚死得咁轟烈,我真係久久未能平伏.有冇人話我知咁樣SM條魚,係咪會好食左?我睇完真係好想為條魚打堂齋,我呢個月都唔食魚生.我祝個廚師以及咁樣食佢個D 人黎緊一百世都做魚生,次次都落係名將廚師嘅手中,同發臭的紅豆壽司相伴.
我發左兩晚惡夢,我相信係條魚冤魂索命……
我隔mon觀火,睇住條魚咁死法.我發左兩晚惡夢,夢見我pair腳比人炸左.我見到我熟左pair 腳好似煲湯D瘦肉咁.我一直都有個疑問,以前睇《天與地》,我好想知人肉到底係紅肉定白肉,人肉我冇食過,牙肉我有試過唔小心咬左忽出來,呢兩晚嘅惡夢令我相信我應該係紅肉黎架.
對上一次我嚇到瀨屎已經係大學時去澳洲參觀博物館,睇鴨咀獸標本.我見到個隻乾左嘅鴨咀獸好似成條臘鴨咁,我個晚成晚就夢見比隻鴨咀獸個仆街咀喪夾我隻腳.當時同學仔安慰我應該係訓覺壓住對腳.但今次條魚死得咁慘烈,我真係「忘不了」呀.
PS. 段片好嘔心,我只cap圖.我provide條link比想練膽嘅朋友仔自行訓練自己啦.有人話睇變態野就好似去譚仔食米線咁,可以步步進階,由10小辣開始食到變大辣.但我想講我受夠啦,比個清湯米線我洗滌下心靈啦.
再PS. 條魚你今晚真係唔好再搵我啦,我睇你點死架渣,我冇落order架.嗚呀,媽咪呀,好驚呀.
煮魚片段
文章原載於姐死姐還在Facebook專頁


text:
中環出更:黃志祥夫婦三千元掃靚生果
如果大家講起信和置業主席黃志祥,多數會諗起佢喺土地拍賣會舉牌投地,又或者到馬場拉頭馬,但佢平時嘅大孖沙生活就好少見.卓妮前日傍晚六點半鐘路過跑馬地成和道,離遠見到黃志祥企咗喺平治房車座駕旁邊,望住成和道三十九號一間「鏢記菓菜」生果舖,心諗唔通佢睇中個舖位?佢確係睇中個舖位,但只係睇中舖位內嘅新鮮靚生果咋!
最愛頂級榴槤大杧果
卓妮行過去生果舖睇吓,原來黃太喺舖頭內揀緊生果;雖然有司機喺度等佢哋,但卓妮見到黃志祥都企咗喺生果舖門外等候,睇吓老婆大人有咩要幫手.當時黃太已買到尾聲,正從手袋銀包中攞出一疊銀紙找數,黃太數錢期間,生果舖負責人就幫手搬咗幾箱生果出去車尾箱,其中兩箱係澳洲及泰國大杧果,另外仲有多款靚生果.據聞黃太今次好豪,一共買咗三千幾蚊.
卓妮上前同黃志祥打招呼,問佢係咪等太太買生果,佢就好有禮貌點頭,黃太亦報以微笑,然後一齊登上座駕離開.據聞黃志祥夫婦係呢間生果舖嘅熟客,每次入貨都指明要買最靚嘅生果,最鍾意食頂級嘅榴槤及泰國大杧果,買親都幾千元.黃志祥喺新加坡出生,父親為已故新加坡地產大亨黃廷方,所以黃志祥鍾意食榴槤同杧果呢啲東南亞生果,一啲都唔出奇.
不過,卓妮就打聽到黃志祥夫婦前日買咗雙份生果,據聞係準備攞去探望兒子黃永光夫婦及孫仔黃家寶.家寶本月底就一歲生日,莫非做爺爺嘅黃志祥,打算去同乖孫慶祝生日?不過,杧果食得多會濕熱,小朋友都係唔適宜食咁多,榴槤就更加唔好食嘞!
卓妮目送黃志祥夫婦座駕離去後,生果舖隔籬間「合隆麵家」負責人就行出嚟打牙骹,透露黃志祥夫婦好鍾意食佢哋啲魚蛋,仲話買生果前幫襯佢哋買咗兩斤魚蛋同魚片,盛惠百多元.咁識幫自己省招牌,真係識做生意.
卓妮
贊助商:


text:
中環出更:各界浴佛化解社會戾氣
近排香港負能量爆燈,尋日適逢佛誕假期,各界紛紛搞浴佛活動為社會化解戾氣.仁濟醫院主席蘇陳偉香(Susan),新界社團聯會理事長陳勇及理工大學前校長潘宗光等人,尋日齊出席一個喺荃灣舉行嘅浴佛典禮暨嘉年華會.Susan話,雖然自己唔係佛教徒,但亦希望藉此活動散播正能量.
卓妮一去到會場,見到一班仁濟董事局成員聚埋一齊,好興奮咁互傳手上一件新玩意,細心一看,原來係吳國榮總理新買嘅googleglass.呢副價值一千五百蚊美金嘅眼鏡,可以透過語音指示錄影或拍攝,仲可即時上載至社交網絡,目前喺香港仲未有得賣,難怪吸引仁濟副主席林煒珊,總理陳李詠詩等人爭住試戴.
鄭李華熙盡孝禮佛
不過呢個新科技被指高度侵犯私隱,吳國榮就話唔驚畀人話偷拍,事關佢影相前一定會問過人哋先,仲會將指示讀出聲,務求大家知道佢做緊乜嘢.
講番嘉年華現場,以素食區最有人氣,卓妮見Susan同總理鄭李華熙(Winnie)及黃美斯食得好開心,原來佢哋食緊香煎牛蒡同猴頭菇.Susan話自己都有食牛蒡嘅習慣.話說有次佢食完糖水驗血糖,見到個指數差啲超標,後來朋友介紹將牛蒡混合菊花及杞子攪碎沖麥皮當早餐,食咗一個月後再去飲糖水驗血糖,發現情況有改善,所以依家就一星期食一次當養生.本身係佛教徒嘅Winnie自細已跟隨家人信佛,不過食唔食素就好隨心,佢間中會不定期食齋,同埋帶媽媽一齊去佛教聖地浙江普陀山朝聖,盡孝兼禮佛,一舉兩得.
卓妮
贊助商:


text:
講多句,我以前曾經係上海做過internship,係一間港資建築/地產商(依加食正濠賭concept果間)做
個intership住宿係on9的,無sponsor,亦無人工,做既野(建築)同我而加做緊呢行更加唔關事,初初編我去做電腦部門,痴線,我programme都唔識寫,入去做得d mud? 之後咪自己開口話想調職做信貸部門,又ok wor.入到去其實都唔係做d 咩勁野,都係幫佢地d 舊合同去做data entry.但我又學到野: 透過睇佢d 合同我咪知到佢d 客係政府多定係私人多囉,咩區,咩時間係旺季等等.就算呢d 咩都唔記得哂都唔緊要,起碼我去intership 呢個programme 我d 普通話好左(因為同人溝通多左),有番大陸工作經驗,有獨立生活既體驗...
講真,你fresh grad出黎,如果個老闆都肯請你,就多數唔會係因為你之前internship既工作有幾出色啦,反而透過呢d 經歷,佢可以了解多d你性格或者優點,去考慮你係咪一個可造之材.幸運者,老闆見你internship做得唔錯,咪留定個位比你,到你grad左就即刻有offer!
internship 絕不是免費勞工, 係你三/四年大學(玩樂)生活可能只係佔好少時間,但可以比到你番工既體會 (但又唔洗有財政負擔住,因為你身份still is a student), 除左令你見識多左 (可能你以後一世人都冇機會做M記啦,咪當for fun lor), 又可以令你明白:原來番工係咁無聊,原來讀書係咁開心! 令你會更加珍惜所餘無既校園生活
不過每個人都有自己既價值觀同選擇,條路點行,個暑假點過其實都係自己決定吧


text:
擇自舊同學Xanga嘅一篇舊文章...(其他人名會用英文字母代替)
「呢兩年入面, 可以誇張D講係由細到大返學以黎最開心既時光, 可以一大班同學一齊食飯一齊做PROJECT一齊放學後去唱K去玩, 即使我同其餘7個同學未必真係個個都咁多野講咁fd我都覺得好開心, 可以成為佢地其中一份子我已經好滿足, 因為我係好喜歡一大班人好WARM咁聚埋一起果種感覺.
Quincy係我迎新日第一個識既同班同學, 我仲記得佢o係當日介紹左隻佢用開既暗瘡膏俾我, 雖然第一日我覺得佢好怪但之後我發覺佢係越來越有趣XD R係o係第一日正式上堂, 我記得係電腦堂, lunch時我問佢一唔一齊食飯THEN就JOIN埋我地喇, 其後都係3個男丁一齊食飯, B就成日都自己係飯堂食跟住去圖書館, 有一日我地覺得成日都只係得3個麻甩佬都唔係辦法, 點都要搵D女仔一齊, 就唔知點解由我去問S佢地3個去唔去唱K, 點知被拒絕, 之後退求其次搵個肥既女仔去點之都係食檸檬, 我真係7到冇朋友-.- 幾日後S 3個主動叫埋我地一齊食加上N都肯出, 自此就有7個人喇.year2....第8個人G加入, 佢係因為留班而插入我地果班, 當初我亦覺得佢好怪但其後都接受左佢.呢兩年黎發生過好多好多既笑料, 主要都係拎R黎取笑, 我都會加埋把口, 雖然係好衰, 但真係好搞笑XD
考試最後一日, 一班人包括我去左BBQ, 跟住去食糖水, 最後quincy講左一句『前程錦繡』就各自散去...」
已經唔係第一次翻睇,淨係睇第一段已經想拍手認同.
一路睇,以前嘅歡樂片段一路喺腦裡面浮現,但個心竟然覺得痛.
嗰種懷念夾雜住心酸嘅感覺係難以言喻...


text:
贛粵運河
贛粵運河(贛字讀「禁」,粵讀:gam3 jyut6 wan6 ho4)係條規劃緊嘅運河,呢條運河係計劃從北邊嘅鄱陽湖口嘅九江度開始,一直向南行,去到廣州,東莞同深圳之間嘅珠江出海口嗰邊.
行過嘅地方[編輯]
依家呢條運河喺度規劃緊,呢度講嘅係規劃嘅方案:
- 呢條運河嘅規劃係將條長江同珠江連埋一齊,全長1237公里,其中江西省入面有759公里,凈低嘅478公里就係響廣東省入面.而呢條運河係從九江嘅鄱陽湖入湖口開始,一直向南行,運贛江經南昌,吉安,萬安同贛州之後就入桃江,過咗條大庾嶺之後就到廣東省,行湞水,經過南雄同韶關,廣州,去到珠江出海口為止.
史[編輯]
- 716年:張九齡向唐玄宗提交咗一份方案,話要起條路過大庾嶺,結果就通過咗呢份方案.之後起梅關驛道,成爲1000幾年嚟溝通長江水系同埋珠江水系嘅陸路.
- 到咗明朝嗰陣,出身吉水(依家係江西省吉安市吉水縣)嘅大學士解縉,佢係提出開鑿粵贛運河嘅第一人,當時佢想攞贛江,北江嘅水嚟灌溉農田.後嚟呢份方案提出咗之後,政府就派咗啲小人過去大庾嶺嗰邊去勘測下附近嘅環境,之後就開始規劃贛粵運河.份方案寫掂咗之後就建議朝廷,先開贛江呢邊,方便解決吉水嘅乾旱問題.
- 1960年,中華人民共和國國家交通部,長江流域規劃辦公室,廣東省航運廳同江西省交通廳一齊做咗下粵贛運河嘅經濟,路線調查,就喺第年,佢哋就提出咗運河嘅初步規劃方案.不過由於嗰陣時屬於困難時期,規劃完咗之後好耐都未開工.
- 喺20世紀80年代初,江西交通部門整咗同贛粵運河有關嘅未來規劃方案.就喺嗰陣時,中國交通部開始研究粵贛運河方案,1983年完成份計劃,當時討論係先起贛粵運河定先起湘桂運河,最後取消湘桂運河計劃.
- 2002年,中華人民共和國政協委員,交通部海事局副局長劉德洪就喺中國內地嘅「兩會」入面提出咗「開通贛粵運河,奠定富民之基」呢份提案.
- 2005年4月,江西省贛州市就發佈咗份《贛州市人民政府關於加快水運事業發展的實施意見》,而呢份嘢就話:2010年之前先將贛州嘅水路(從贛州港一直到贛縣小良口嗰橛),從之前嘅五級航道升到三級航道.
- 2008年後半年,贛江嘅石虎塘航電樞紐工程正式開工,而呢個水壩係有三級通航能力,成千噸嘅船都可以從南昌一直去到泰和嗰邊嘅.
- 2009年8月25號,國家交通運輸部珠江航務局就向國務院提出,要改下中國嘅七大江河流域規劃,其中改咗後嘅珠江流域航運規劃已經向國務院報批.
- 2009年9月份中旬,峽江水利樞紐工程正式開工.而呢個工程係利用咗泰和水利樞紐工程同萬安水電站嚟保證成千噸嘅船可以從南昌開始,一直成功去到贛州嗰邊.
- 到咗2010年,贛粵運河嘅規劃已經搞掂,而萬安電站嗰邊啱好爭取到對茅江附近樞紐嘅投資,重提高咗貢江嘅航道等級,等於推動咗粵贛運河嘅進程.
拗數[編輯]
讚[編輯]
如估呢條運河起好嘅話,長三角同珠三角嘅距離可以減少1200公里,噉從長江中游去珠三角嘅船就唔使兜到東海,臺灣海峽再到南海喇.因為佢直接連通咗長江同珠江兩大水系,可以貫通起江南地區嘅南北走向水路工程.噉珠三角地區啲嘢可以通過運河直接送到去華中,甚至再運京杭運河直通華北地區.中國社會科學研究院經濟研究所嘅所長麻智輝就講咗,如估凈係喺經濟嚟講,呢條運河嘅開通,對於廣東同江西嚟講係利大過弊,其中有利嘅地方就有好多.喺交通方面嚟講,相比陸路,鐵路同空運,水運可以降低啲成本.呢條運河兼有旅遊價值,有利運河週邊縣市嘅經濟發展.
彈[編輯]
喺大江網嗰邊就開咗份「開贛粵運河,好定唔好?」嘅民意調查,結果就得出咗噉嘅結果:有48.71%嘅網民話「起咗條運河之後對江西嚟講完全係唔掂」,有29.03%嘅網民就話「起咗條運河之後對江西嚟講,係掂嘅.」,重有19.68%嘅網民就話「起呢條運河嘅前提係要起咗贛粵高速鐵路先」[1].
有人話,喺贛粵運河開通咗之後會搞到江西入面嘅河流水位下降,結果江西嘅學術界,包括官員都反對.佢重專程去到鄱陽湖嘅生態經濟區嗰邊睇咗下啲水源,發現係外流嘅.而鄱陽湖嘅流域覆蓋咗江西省96%嘅地區,有6條河流都係流入鄱陽湖入面.如估開通運河嘅話,會搞到流入鄱陽湖嘅河流越嚟越少,降低咗鄱陽湖嘅儲水量[2].
重有人話,贛粵運河開通咗之後會污染咗鄱陽湖,而呢個係江西嘅生態優勢.鄱陽湖係條全封閉嘅水系,即使係長江出現嚴重污染嗰陣,都唔會去到鄱陽湖入面,因為長江嘅源頭都唔喺江西度.起呢條運河就會令資源出境,就生態保護而言,可能冇乜人上心嚟保護佢[3].
有人認爲,贛粵運河根本唔關珠江航運事,廣東省呢頭力主起呢條河,其實係想「南水北調」,令江西成為廣東飲用水嘅免費來源,而「贛粵南水北調工程」簡直係送啲水嚟廣東嘅水廠度[4].而依家嘅生態補償機制都唔健全,到時江西嘅利益會好受損,比如話爲咗保障供水畀廣東,香港嘅東江水質清淨,江西呢頭要將上游嘅廠關曬,香港有畀錢廣東啊,但開頭幾十年廣東一個鑌都無畀江西,直到江西抗議,先畀噉啲江西[5].
另外,江西規劃經濟時,偏重發展北邊,而開挖條贛粵運河簡直係嘥時間同埋嘥錢.[6]
雙方嘅態度[編輯]
江西[編輯]
贛州同埋吉安都有人提出要整贛粵運河,此外重有做全國人大代表嘅民營企業家胡淑華提出嘅「起贛粵運河,形成中國東西邊嘅水路交通網絡」.佢重響人大十屆三次會議入面講過,而吉安嘅代表團符紅桃同埋11位代表都聯合提出「起贛粵運河嚟提升江西嘅地位優勢」嘅議案.
廣東[編輯]
廣東方面就好讚成嚟起條運河.根據廣東省發改委嘅人話:廣東嘅航道部門都接觸過江西省嘅航道部門,佢重考察過江西省嘅規劃河段.此外啲地方政府對呢份提案好積極,而韶關市政府就專門開咗個研討會嚟討論下關於開通贛粵運河嘅事,重請咗贛州嘅航務管理分局負責人嚟參加呢次會議.喺2009年嘅廣東「兩會」嗰陣,廣東省政協委員李晉鋒就提交咗份議案,就係話唔該有關部門快啲搞掂北江上游到江西九江嘅運河開鑿考察.而廣東省交通廳就話,贛粵運河係關係到長江水系同珠江水系嘅重大工程,佢唔單止規模比較大,重有跨省,水資源,河流生態等呢啲敏感問題,佢哋重會建議由珠江流域管理機構向中國交通運輸部,水利部提請研究工作.


text:
哈~~~ 今次隻白老鼠係我位老公大人.
唔知係咪大家知我個香薫治療課程要交5個case study, 屋企三位老細輪住嚟玩病,排隊嚟做白老鼠.唔使驚,我唔會玩C你嘅.安全行先呢幾個字係香薰使用中係非常重視.Dilution稀釋時的%, 都係先試低濃度,然後先再因用後反應而調高.
好耐冇搵我相公嘅花粉惡魔,最近竟然出現.佢係咁不停打噴嚏,係控制唔到停唔到嗰一隻,一時不停咁流晒鼻水,一時又鼻塞到透唔氣到頭痛,搞咗佢兩日,成個人謝晒,成條dead fish咁.
喂!下個星期你仲要考試架!咪肥佬喎!一家大細靠你開飯,你知你位公主王子成日扮食神上身架啦!搵少d都養佢哋唔起呀!
好喇!咪話我搵你做實驗呀!我想幫下你咋!嘻~~~ 搞掂兩個cases, 仲差三隻白老鼠,偷笑中...
其實花粉敏感,鼻敏感,傷風感冒好多症狀都好相似,所以係選擇香薰精油上都好類同.今次我揀咗Roman Chamonile, Eucalyptus, Peppermint and Grapefruit.Blend出來的氣味也不錯.因為佢真係鼻塞到太緊要,成個人暈下暈下又頭痛,所以我就開一缸熱水,加8滴精油係熱水入面,叫佢好好浸番15分鐘.
浸完之後佢話個鼻通咗,個人放鬆咗,個頭冇咁痛,好d.瞓覺時我滴咗幾滴精油係紙巾上面,再放係佢枕頭邊,咁瞓覺都唔會鼻塞啦!
第二日佢話停咗冇噴嚏,但一早流鼻水之後就鼻塞,咁我就叫佢下午放工返屋企就滴幾滴油係紙巾上面索呀索.夜晚再浸浴.
今日第四日啦!夜晚我問佢仲浸唔浸浴,佢馬上答yes.原因係佢好番好多,係偶有不嚴重鼻塞.佢仲叫我出力d學,等佢以後唔使俾錢睇醫生.咁又唔得喎!香薰治療始終係輔助性質,有乜大單嘢都係要睇醫生囉!


text:
斑海豹
斑海豹又叫大齒斑海豹,大齒海豹,係一種分布響西北太平洋嘅海豹.
分布[編輯]
斑海豹所分布嘅西北太平洋係高緯度嘅寒冷水域,主要分布響楚科奇海,白令海,鄂霍茨克海,日本海同埋中國嘅渤海,黃海北部.
外形特徵[編輯]
斑海豹身型成紡錘形,頭圓生有觸鬚,無外耳廓.四肢特化成鰭腳狀,趾間有蹼.雄性斑海豹身型大過雌性.啱啱出世嘅海豹BB全身有白色胎毛.
習性[編輯]
斑海豹每年都要換毛.佢哋有洄游嘅行為,食物主要係魚類同頭足類.3年之後先到性成熟期,係屬於一夫多妻型,響每年1~3月繁殖,會響浮冰上生仔,每胎生一仔.
分類[編輯]
響謝夫(Scheffer)1958年嘅分類系統中,將海豹屬嘅動物合併為一個種,種下再分為5個亞種,對呢個分類方法至今重有好大爭議.其中西北太平洋亞種Phoca vitulina largha響形態特徵方面同大西洋亞種有顯著差異,同太平洋東岸種好唔同,並且同其他亞種存在生殖隔離,所以認為呢個亞種應該獨立為一個種:Phoca largha.
繁殖動向,保育現狀[編輯]
由於斑海豹係喺沿海岸線嘅環境活動,有時需要到礁石或海岸上休息,換毛,沿海環境嘅變化對佢哋生存有一定影響.例如渤海油田嘅開發令沿岸自然環境產生變化,噪音同污染物開始增加,船隻活動頻繁,呢啲都對斑海豹產生好多負面影響.
參考資料[編輯]
- 王者茂 王丕烈著《斑海豹》 海洋出版社 1990年 ISBN 7-5027-0990-8


text:
如何在美食博覽體驗政制改革(Mr. 白)
今朝一早 (星期六),都未夠九點,Mrs. 白就用一把好似林鄭月娥既聲叫醒左我,仲話想今日同佢一齊去美食博覽.
佢見我無乜反應,就話果到有bbt(珍珠奶茶).我對bbt熱愛既程度就真係會為咗飲佢起身.Mrs. 白仲話:「我應承你,你一定有可能飲到bbt.你去住先!」見佢咁講我就起咗身啦.
我地去到灣仔後,過咗跳橋去到會展嗰陣,就見到一條唔算好長但係都幾多人既隊.原來條隊都要過咗好似華潤大廈先在掉返頭入去會展.我地排左五分鐘到,不過我就話「嘩乜過咗去對面既?我點知唔係俾人呃左去寶寶船大遊行架?」
入面都算幾多人,不過又真係有好多唔同既野食.Mrs. 白成日都話香港最好就係你想買世界各地乜既食都有.
我仲好開心一入門口就見到一大班推住垃圾車既年青人,我覺得為佢地提供就業機會好高興.
我地都食咗好多唔同既野.好似有呢個原價$300既密瓜,有北海道既拉麵,同埋呢個Kirin冰啤酒.
當然我地都有買咗d完全俾人搵笨既野,就好似呢個韓國既mini-melts,完全只可以用難食來形容,同埋呢個完全冇鵝肝味既雪糕.
最後,bbt我當然飲唔到,不過我都有飲到好好飲既台灣冬瓜茶.呢個程師傅台灣餐廳我真係推介.個撈麵好多料好好味又唔會太鹹.
最後當然要分享下見到既靚仔同靚女.Overall個美食博覽都幾多野睇,不過下次唔該唔好應承我話有bbt啦!


text:
廣州市越秀外國語學校
廣州市越秀外國語學校係中國廣東省廣州市嘅一棟全日制嘅中學,喺1948年開辦,以前係用過「廣州市第廿七中學」呢個名.佢係廣州市屬下嘅其中一間市一級中學[1],喺越秀區盤福路98號.
目錄
佔地面積[編輯]
呢間學校嘅佔地面積係10038平方米,建築面積係12444平方米.
校史[編輯]
- 1948年:簡氏家族入面就有個有知識嘅人,為咗去開發民眾嘅智慧嚟搞到成個鄉村比較發達,所以就喺簡氏祖祠入面辦咗間眾賢中學.喺啱啱開辦嗰年,凈係得初一級有3個班,高一級有2個班,成間學校嘅學生挾埋凈係得262位噉少.而學校嘅課室就係喺凈係得1400平方米嘅簡氏祖祠入面.
- 1953年:由於大北中學呢間私人學校已經改成係公辦學校,結果呢間學校改名叫「廣州市第十二中學」(唔係依家嘅「廣州市西關外國語學校」).
- 1954年:由於嗰陣時嘅城市規劃,搞到廣州市第十二中學搬咗去南岸嗰邊.
- 1955年:廣州市人民政府就決定咗喺舊陣時十二中嘅學校地方(唔係依家嘅「廣州市西關外國語學校」)繼續辦教學任務,就重新整咗間廣州市第廿七中學.
- 1964年:學校重新起咗有16間課室嘅教學樓(依家係綜合樓)嚟解決咗學校點解成日教學場地唔夠嘅嘢.
- 1966年:由於文化大革命爆發,學校停課.
- 1968年10月:學校重新開課,喺嗰年就接咗一共挾埋2000幾個人嘅初中同埋高中嘅學生仔.就係咁,呢間學校該就從初級中學變咗係完全中學.
- 1985年:廣州市教育局同埋香港春田文化教育機構一齊合作,將成間學校嘅高中部改成係外語職業高級中學,當時係成個廣州市到成個廣東省嘅第一間外語職業高級中學.通過兩間教育機構嘅合作,學校就搞咗新嘅教學辦學理念同埋新嘅外語教學方法,重用咗新嘅外語教材嚟開咗啱用嘅專業課程,重整咗新嘅合作課程活動,呢筍嘢就搞出咗喺成個廣東,甚至英文教學喺啲北佬地方都出嗮名添.
- 1999年:學校就試咗好多種辦法,嚟將間外語職業高中改成係廣州市嘅第一間綜合高中.
- 2008年:學校改咗名叫廣州市越秀外國語學校.
- 2010年7月:學校同廣州大學實驗中學合併,重將廣州大學實驗中學改成係北校區嘅高中部,而盤福路嘅校區係南校區,嗰度係初中部.
學術交流[編輯]
跨國交流[編輯]
呢間學校重喺度同美國,澳洲,英國同埋法國呢啲教育機構嚟搞過老師同學生仔嘅相互訪問同埋交流嘅文化活動,重將會定期組織啲老師同埋學生仔去同鬼佬啲學校去交流.
赴美留學直通車[編輯]
呢間學校喺2007年11月,同美國嘅東洛杉機學院正式簽咗友好合作嘅合約.呢間學校可以每年送幾十位高三學生唔使考試,就可以直升到東洛杉機學院去留學.到咗2008年1月,呢間學校有23位高三嘅學生成功去咗美國留學.依家呢間學校重同美國佬入面嘅大學傾緊點樣合作.
中美國際交換生[編輯]
喺2008年1月,呢間學校同埋中國國家留學基金管理委員會簽咗「中美國際教育項目合作協定」.根據條協定噉講,呢間學校將會參加中美國際交換生嘅辦法,每年就要揀啲高一,高二嘅學生仔去到美國嘅公立高中讀佢一年書嚟睇下美國佬係點樣學嘢嘅.
教學特色[編輯]
開咗多語言嘅課程[編輯]
呢間學校同廣東外語外貿大學,廣州大學呢啲學校都簽咗合作嘅,嚟畀咗日文,法文,西班牙文呢啲咁嘅課程,佢重定期組織啲學校嘅老師同埋學生仔同埋大學嘅老師同埋學生仔一齊去搞交流.呢間學校從2008年開始就搞咗日文必修同埋選修嘅課程,重按照咗學校嘅發展規劃嚟開咗法文,西班牙文,阿拉伯文嘅課程.
整咗細班仔化嘅教學[編輯]
呢間學校嘅所有外語課程都已經整咗細班仔化教學喇,其中每個細班仔都唔會超過25個人,其中呢啲嘢可以增加學生嘅參加機會同埋課程互動,提高課堂訓練嘅效率.
同國際教育嘅接軌[編輯]
呢間學校重請咗好多鬼佬嘅老師嚟上課嘅,其中每個班喺每個星期入面,有2堂口語課係由鬼佬負責上嘅,重開咗國際班整咗原汁原味嘅國際課程嚟同國際教育一齊接軌嚟畀啲學生仔零距離噉,通過參加對話嘅方法去深入交流,睇下原汁原味嘅外文係點嘅.而家學校重想將日本動漫嘅專業都引入埋.
豐富多彩嘅活動[編輯]
而家學校重全力咁整緊英文學習嘅物化嘅語言環境同埋人文嘅語言環境嚟舉辦咗好多鬼佬文嘅活動.鬼文朗讀比賽,鬼文歌唱大賽,鬼佬語智力競賽,鬼佬文手抄報比賽,聖誕晚會,萬聖節晚會,鬼文古仔會,鬼文校園廣播.
學校攞過嘅獎[編輯]
呢間學校重出咗庾耀東,勞玉晶,林燕芬呢三位羽毛球嘅世界冠軍嘅猛人,重被社會話咗係「校風比較好,做嘢比較犀利嘅學校」.喺2003年重攞咗區一級學校,到咗2004年升咗級係市一級嘅學校.成間學校重攞過廣州市入面,好多次嘅高中畢業班工作綜合評估嘅一等獎.


text:
宗教改革
宗教改革係喺歐洲十六世紀嘅一連串反對封建神權嘅革命浪潮,呢個浪潮一路持續到十九世紀,其中包括咗好多新教派創立同對舊信仰嘅批判同革新.佢大致包括咗三次重大衝突,即係指1562年到1598年嘅法國宗教戰爭;1560年到1640年尼德蘭(荷蘭)反抗西班牙戰爭;1618年到1648年嘅三十年戰爭(Thirty Year's War).對於宗教改革,唔同人都有唔同評價,有人認為佢促進咗現代科學發展,亦有人認為佢助長咗十六,十七世紀嘅女巫迫害.雖然宗教改革正負兩面評價參半,但就肯定可以講係歐洲史上一件重大事件.
目錄
歷史背景[編輯]
中古世紀嘅基督教喺歐洲係一個非常龐大嘅組織,而羅馬教宗就係嗰陣時世界上所有基督教教會嘅領袖,喺十二到十三世紀,特別係依諾增爵三世(Innocent III,1198年-1216年)嗰陣,教宗嘅權力更加係史上最大,除咗政治上嘅影響力,喺道德上亦對每一個基督教國家嘅人有好大控制.
教會矛盾[編輯]
但係到咗十三世紀末,教宗同世俗君主之間因為權力,政治,利益等問題長期鬥爭,令教會喺財政同管理上都出現咗好多問題,而為咗擺脫意大利嘅控制,教宗將教廷由羅馬搬咗去法國亞維農(Avignon),亦即係歷史上所講嘅「教會大分裂」(Great Schism),令當時喺羅馬同亞維農都分別有一個教宗,係兩個教宗互相罷免對方,呢啲嘢一路到1414年日耳曼舉行嘅基督教大會先解決,喺會議入面一次過罷免晒兩個教宗,然後再選出馬蒂諾五世(Martin V)做新教宗.
但係經過呢啲事件之後,教宗嘅聲望已經受到影響,於是民間開始產生對教會改革嘅需求,而好多被視為異端嘅細教派亦越來越有市場.喺經過教會大分裂之後,教宗嘅權力亦開始被唔同地方嘅君主取代,尤其喺法國同英國,教宗嘅權力完全被君主取代,教宗嘅權威可以話受到好大打擊.
為咗維持教會一直以來嘅龐大開支,尤其係起豪華教堂,同埋一直支持開嘅藝術活動等,於是就用盡方法搵錢,其中以售賣宗教商品最具爭議,例如教宗利奧十世(Leo X,1513年-1521年在位)就以諗出以售賣宗教恩惠嚟搵錢,亦即係好多人所講嘅「贖罪券(Indulgences)」,另外亦通過參觀同參拜聖物去賺教徒嘅錢.
當時好多人都相信通過參拜聖物或者買贖罪券係可以令自己嘅罪得到寬恕,同時,教會為咗令更加多人去買呢啲宗教商品,亦將道德行為標準越定越高,高到根本冇乜人做到,尤其對教士,修士,修女等下禁令唔准結婚,都喺社會上造成好大壓力,令當時好多教士,修士,修女等係呢條令之下唔可以正式結婚,但好多其實已經有實際上嘅婚姻關係,結果又出一種「娶妻罪」出嚟賺贖罪金,教士罰完贖罪金之後,俾人知道又會唱通街,冇晒面,結果喺日耳曼地區開始出現「反教權主義(Anti-Clericalism)」,質疑教會憑乜幫人贖罪,亦係後嚟導致各種宗教改革浪潮嘅開始.
民間矛盾[編輯]
除咗教會入面存在住好大矛盾之外,民間社會亦同樣有好多矛盾,當時喺日耳曼有一個社會階層叫做「帝國騎士(Reichsritter)」,佢哋原本喺社會上有好大權力,但後來一啲貴族同領土諸侯權力越來越大,而呢啲騎士冇晒權力支持之下,有好多開始變成盜賊,佢哋當中有好多都覺得貴族,城市居民都係好食懶非嘅寄生蟲,所以佢哋好多都有種反權力,希望改革嘅心理,所以喺後來馬丁路德同教皇作對,帝國騎士擔當住一個好重要嘅角色.
贖罪券事件[編輯]
1514年,喺馬格德堡(Magdeburg)嘅阿貝爾‧勃籣登堡親王(Albert De Brandebourg, Prince)因為想選美因茲(Mayence)地區嘅總主教,但係選就要用好多錢,於是走咗去搵銀行家雅各布•福格(Jacob Fugger)借錢,教廷又批准咗阿貝爾賣贖罪券,而賣到嘅錢,一半用嚟還畀雅各布•福格,而另一半就要用嚟起聖彼德大教堂.
當時有一個修士叫做馬丁路德,佢見到有人賣贖罪券就睇唔過眼,馬丁路德認為,教皇重有錢過好多貴族富豪,點解重要向基督徒攞錢起教堂?於是佢就走咗去咗搵美因茲大主教理論,佢列出咗九十五個反對贖罪券嘅觀點,稱之為《九十五條論綱》,內容主要批評教皇濫用權力,結果令馬丁路德捲入咗一場政治風波,重導致佢後來同教廷決裂.
馬丁路德[編輯]
- 內文: 馬丁路德
馬丁路德係農民出身,屬於貧窮階層,佢老豆漢斯路德(Hans)為咗賺多啲錢而走去做礦工,慢慢有錢起嚟,本來漢斯想供個仔讀法律,但馬丁路德揀咗入修道院.
喺修道院嘅馬丁路德畀人印象係虔誠,刻苦,遵守紀律嘅人,不過佢成日因為可唔可以得救嘅問題而煩腦,問過好多人包括修道院院長都冇一個答案令佢滿意,最後佢自己喺聖經入面搵到答案,認為係「因信稱義」.佢認為只要信仰神,就可以同神和好.
而呢個諗法,啱啱就同贖罪券嘅目的背道而馳,所以佢開始反對贖罪券,針對贖罪券嘅問題,寫咗《九十五條論綱》,質疑贖罪券嘅功效.其實馬丁路德最初嘅動機只係單純咁想發表意見,有人話當時馬丁路德將《九十五條論綱》釘喺威登堡大門上面而引公眾談論,但呢件事係咪真係有發生過重係爭議緊.無論如何,《九十五條論綱》好快就因為大量印刷而傳到周圍都係,快到教會都嚟唔切反應.由於《九十五條論綱》內容好多矛頭都係指向教宗嘅權威質疑,結果教廷將佢對贖罪券質疑理解成對教廷財政制度嘅攻擊,甚至係對教廷不滿.有一個叫約翰特策爾(Johann Tetzel)嘅商人就有樣學樣,寫咗一百五十六條主張,反駁馬丁路德嘅九十五條論綱,特策爾係一個以販賣贖罪券為生嘅商人,同時係多明尼古修會(Dominican Order1)嘅修士,佢認為教宗嘅權力係絕對,唔係路德咁講話係嚟自恩典同信仰.但係特策爾嘅一百五十六條主張一出就畀馬丁路德嘅支持者一把火燒晒.
除咗特策爾,另一個同樣都係明尼古修會修士西維斯特•普利埃利阿斯(Silvester Prierias)亦寫咗本叫《對話錄(Dialougs)》嘅書抨擊路德,甚至指控路德係異端,而呢個指控,令到成件事已經唔再只係一個神學爭論咁簡單.
由於教廷係有權去緝查異端,於是就要求馬丁路德去羅馬受審,但當時係人都知,送得去羅馬實一去冇回頭,因為之前已經有好多人因為咁走咗而喺教會會議上俾人燒死.
所以路德堅持一定要喺返日耳曼受審,於是教廷就派出樞機主教卡耶坦(Cajetan)去日耳曼參加帝國會議同路德辯論.經過同保守嘅卡耶坦呢次辯論之後,令路德更加質疑教宗嘅權威,結果教宗喺1518年11月9號頒令,譴責「有啲修士對贖罪券認識錯誤」,路德再冇得返轉頭.
越嚟越多人為咗擁護權威而出嚟反駁路德,但都俾路德返轉頭,路德個膽亦越練越大,路德慢慢變成一個激烈嘅反教宗者,出版好多批評教宗權力同宣傳自己思想嘅書.1520年10月,路德收到羅馬要將佢逐出教會嘅詔令,叫做除去「教籍令(Exsurge Domine)」,路德當住佢學生面前將呢道詔令一把火燒咗去,呢個時候路德已經認為教宗先係最大嘅反基督.
加爾文歐洲宗教改革[編輯]
教會反擊[編輯]
日耳曼和約[編輯]
聖巴托羅繆慘案[編輯]
- 內文: 聖巴托羅繆慘案
法國喺經過長期嘅宗教戰爭之後,喺1570年簽定日耳曼和約之後,本來相安無事,而且重選咗海軍司令科利尼( Coligny, Gaspard II de, LORD DE CHATILLON)做新教領袖,但係喺8月27號,科利尼爭啲俾人暗殺,吉斯派於是大造文章,掉返轉屈科利尼係1563年謀殺弗朗索瓦公爵嘅凶手,參政院驚住爆大鑊,於是說服國王同新教胡格諾派決裂,最後王太后喀德鄰喺聖巴托羅繆祭日(St. Bartholomew天主教節日)下令屠殺新教胡格諾教徒,全國夾埋死咗成三萬幾人,啲人叫呢單嘢做「聖巴托羅繆慘案」.
爭議[編輯]
影響[編輯]
相關[編輯]
註解[編輯]
- 註 1: Dominican Order 亦即係天主教道明會
參考[編輯]
- 《神聖羅馬帝國文化史1648-1806年》 ISBN 750602265
- 《宗教改革 路德,加爾文和新教徒》 克利斯坦著(法) 漢語大詞典出版社 ISBN 7-5432-0758-3
- 《羅馬帝國衰亡史》 吉本著 ISBN 957-545-745-5
- 《馬丁路德》 麥田出版 ISBN 95770787809


text:
噚日建制派同愛字頭大反撲,動員社團中人用暴力對付佔中人士;而28個建制派嘅議員,噚日一字排開,全部戴晒撐警嘅藍絲帶開記招,話要聲討佔中人士,不過佢哋冇喺金鐘,旺角,尖沙嘴,甚至銅鑼灣開記招,反而戴晒頭盔,走去冇雷公咁遠嘅觀塘開!
亡國興嗌到爆青筋
話說28個建制派嘅議員,去到觀塘工業區內某間酒店,開記招話要「理性對話,尋求出路」,負責牽頭嘅民建聯譚耀宗,就梗係唔認戴頭盔,遠離佔中區開記招.
譚耀宗話,本來佢哋就打算喺番立法會度開記招嘅,不過立法會𠵱家外邊周圍都係人,甚至乎有市民喺度瞓覺㖭,既然佢哋都返唔到立法會,咪拜託旅遊界議員姚思榮搵一個場,俾建制派一齊出嚟見傳媒囉!
不過八方覺得建制派揀觀塘呢個地方,真係好有戰略考慮,因為觀塘一向係左派地頭,真係唔使怕有佔中人士踩場,戴咁大頂頭盔,真係講句嘢都特別有氣勢.
好似工聯會亡國興連青筋都現晒,不斷大聲咆哮話佔領人士影響打工仔生計,好唔公道,好唔公義呀!真係八方都嚇到要行遠少少!
講開又講,前日政務司司長林鄭月娥同立法會八大板塊政黨開會,原來冇預工聯會同新民黨,亡國興噚日同八方確認唔知有呢場密會,佢亦好大方咁話唔介意.但冇份開會嘅新民黨,唔知係咪介意冇份,所以葉劉噚日自告奮勇,話願意出嚟參與各方會談,你睇建制派幾團結呢!
李八方
mailto:pf_lee@appledaily.com


text:
自從今朝起伸睇完套三級片後,成日都有好多感想;雖然唔係睇曬,飛下飛下咁睇,亦唔算值得推介,但真係覺得日本電影又有重新掘起之勢.真實本來想寫[日本無格非咸濕正經三級片]廢事你班死野諗埋啲衰野,不過太長;同埋我好想强調係三級片,因為三級片先係真正嘅成人電影拍比成人睇,係有深度好多同無保留好多,又有好多比較偏門嘅話題;同埋通常有靚女唔著衫比你睇又無打格特別吸引囉.
套片係講強姦架,個靚女被人強姦完有陰影於是走去殺男人,殺完之後放入雪櫃,無幾耐攪到全屋都係雪櫃囉;跟住多到唔夠電開唔到冷氣又無熱水沖涼,寧願唔開冷氣唔沖涼囉.就係咁架咋,好野係形容唔到出黎嘅,好在[意識良好],我唔講反話.
三級片有色情有暴力係意識良好對絶大部份尤其是香港啲文藝盲黎講係匪而所思,因為香港根本連意識係咩都唔知,都未談論到好定唔好.我留意到日本近年啲日劇或者電影甚至卡通片,講啲人性心理深入左好多,肯講色情慾望暴力之餘,又全部都好正確,係另類教科書.相比香港呢,乏趣台啲鬧劇日日吵吵鬧鬧,將吵鬧誤導為解決問題嘅過程,依啲先係[意識不良],点只三級呀,根本不適合任何年齡人仕觀看.我知我向電檢處投訴都無用架,電檢處有一套完善嘅電影三級制標準丫嘛,我最有興趣就係佢点分2B同3姐.大致上係(露点X時間)+(露咩X時間)+(暴力X時間)=幾唔適合未滿18歲人士觀看,真係好有理據架,真頭數學咁計出黎架,多左啲咪cut多幾秒囉.
其實我覺得條公式真係好好笑,但又應該好多人覺得無問題.咁我夠覺得色情同藝術好易分,靚唔靚好唔好差好遠,感覺係由主觀經常不斷學習變得盡量客觀;依啲咁嘅抽象野啲人采我都傻啦.活在文化沙漠之中,啲人統稱悶嘅電腦做文藝片,係三級片就當咸片咁睇咸果1分鐘;所以香港電檢處對正下藥架,做得好好好公平添,同埋請啱啲一般正常嘅香港人做員工先做到咁嘅效果.所以香港電檢處對香港電視電影起到好大推動到質素一般嘅幫助.一般野比一般人睇又去到最高收視,一般與一般互相互惠,積極鞏固監管保持一般嘅穩定水準,就可以好穩定維持一般咁落去架啦,好少人投訴架啦,因為大部份都係一般人丫嘛.仲有喎,以官方準則,香港雖然係文化沙漠,但所以好有優勢喎,好過大陸就叫好,所以香港係有優勢又好嘅文化沙漠.
死啦,我睇完特首問答大會直播學左議員啲超時同9唔答8,真係超曬字都未寫到1半,果然好意識不良嘅1個節目.咩係好意識根本好難厘定,肯定唔會係1條加減乘除咁簡單,更加唔會係1個人做分析得黎嘅工作,因為好易會主觀.唔講衰野唔係意識好,係0先岩;意識好嘅意思係睇完之後會減少做衰野或者多左做好野,所以比較容易好就係講感情嘅題作,依樣好其他国家包括香港都出到好多好野.唔講強姦,姐係對增加或者減少強姦案無影響啦,我就係咁理解喇.所以3級片可以好意識,但可以差意識,水能咩咩亦能咩咩丫嘛.所以香港電檢尺度係避之則吉貪方便,鬼咩,喺文化沙漠入面点搵成班有文化修養嘅人睇下意識好唔好呀,咁辛苦檢出黎啲人又當咸片睇果1分鐘,檢黎都嘥氣.所以我覺得值得稱讚日本電視電影啲發展背後落左啲心機.
跟住睇完咁恐怖嘅三級片,去左食野,見到差佬足人衝紅公仔燈,仲先後足兩個喎.要留意嘅係後果個睇住前果個比差佬捉到照過,我又覺得佢幾啱喎,因為當時成條街都無車,做咩事要比個紅公仔阻左唔過馬路先,我見個紅公仔都無眼嘅,同埋果個哥仔同差佬話趕時間喎,点解要嘥時間比個盲公仔先?不過佢地都好乖比差佬集名查身份證抄牌咁喎.其實我係一路行趕住去食野前睇到依件事發生嘅1秒咁多姐,点知食完野又出現半秒令我有感想喎,就係有個哥仔問我囉幾蚊食早餐喇,咁我食完野當然係趕完遠離食野嘅地方啦,邊有時間比錢佢食早餐呀,我又啱岩先食完,早餐唔關我事丫,所以我無反問番佢囉廿蚊食早餐.
就係依秒半,再加埋睇完咁恐怖嘅三級片,感覺上好似戰後嘅黎明,個太陽升得特慢,四周又特別安寧,啲人又特別無聊,連差佬到咁無聊做埋啲無聊野,其實世界好太平嘅感覺囉;雖然我知科學上證實太陽唔係自己升,係地球轉先啱,地球限本就無轉慢左,所以我啲係錯覺;不過我覺得依啲唔諗野唔理啱唔啱一味簡單無聊嘅生活真係唔錯.所以套咁恐怖嘅三級片講得啱,一切衰野其實最好搵個雪櫃雪下佢.
唔係天熱先咁講,我覺得世界係時候要雪下,為咩要為經濟衰退而煩腦呢?其實成個世界發展到依個地步,冰又溶快左,天又熱左,空氣又差左,石油又唔夠用喇,又未搵到代替能源,金都又融又笑,連猪都傷風病毒比人;曾特首又煩佢個腦,搵到髮線後移左又更似外星人,雖然係高智慧表現嘅特徵,不過佢睇落想髮線前番啲多啲囉.我就好想同特首講,話經濟衰退好呀,有佢衰唔好煩喇,得閒齊齊走入雪櫃雪下好過啦.
其實如果全球各国輕鬆少少,印少啲銀紙,根本就已經順其自然步入全球大蕭條.就係睇完套三級片加果秒半,再加近排相反理論當道,反轉諗,全球大蕭條其實可以令全球冷靜下,又咩唔好?金錢愈黎愈似毒品,貪念橫生,唔係監管就得,監管同反監管策略只係一真不斷競賽,最終係愈黎愈復雜.所以美国一真係咁力求進步,其實內裏係帶頭做緊啲咩呢?佢咁都得其他国家又避住要跟,如果唔係就好似中国咁落後,最終就好似走到入罪成為強姦案嘅邊緣.其實啲人話用盡一切合法途徑賺最多嘅錢,根本就係為慾望將自己處身於罪嘅邊緣.咁多年黎都係咁,總要停低降下溫;美国最終都要有今日架啦,美国唔衰全球都無得停落黎,因為佢係火車頭.
將全球放入雪櫃,姐係步入通縮期,做咩都唔賺錢,人要學懶讓啲職位出黎減低失業率,要減人工,陪養對錢興趣減低,跟住需求減低,對地球有限資源減低;其實在地球同心理角度去黎係好事,只係同富国論背道而馳姐.生活質素喺經濟衰退之下係差左定好左真係要拭目以待,不過中国用社會主義管治係好定唔好又有得諗,可能係極長遠角度睇係唔需要雪櫃,又拎出黎又拎番去嘅管治方式;始終中國係歷史最悠久嘅民族之1,佢食雪糕時分分鐘你仲食緊奶咋,你喺雪櫃出面嘆冷氣時咪覺得佢落後要食雪糕降溫囉.當然可能係佢掛住食雪糕好好味覺得無必要有冷氣,但冷氣唔用過又唔知佢食電,大家一齊食電先知原來個地球咁少油生電架咋.咁最終係大家無冷氣用仲有雪櫃用有雪糕食好啲,定為左開多陣冷氣連雪櫃都無得用雪糕都無得食好啲呢?好似答案好明顯,但只有一個人自私繼續嘆冷氣,大家都會照做怕饋抵,咪一齊死咁囉,一齊無雪櫃用先算啦咁囉.


text:
陳潔玲林泳淘 晚晚赤裸裸
曾參選12年港姐的陳潔玲,林泳淘早前結伴遊越南拍旅遊節目,二人自爆「肉帛相見」,齊齊赤裸裸浸浴,十分香艷.另外二人又買男性生殖器官作手信送給藝員訓練班的老師鄭丹瑞,作風真大膽!
2012年港姐的陳潔玲(Christy),林泳淘(Wingto)早前到越南十日為旅遊節目《情迷越南》拍攝,首次做主持的二人均表示這趟旅行增廣了不少見聞,最難忘的是去參觀占婆族,她們說:「以前佢哋成日打仗,希望多啲人口,所以就拜男性同女性嘅生殖器官,原來佢哋仲有個習俗,就係將啲羊奶倒落男性生殖器官嘅雕像度,再流出嚟喺下面飲番,象徵男性雄偉嗰一刻,女仔飲咗就可以生好多個.」
阿旦收手信O嘴
不過二人就怕怕唔敢飲:「因為入面好舊,係成百幾年前嘅古蹟,好污糟,但係我哋有買紀念品,當畢業禮物送畀訓練班最尊敬嘅鄭丹瑞先生,佢收到都O咗嘴,話估我哋唔到.」
一凹一凸夠默契
文靜的Christy和活潑的Wingto有着一凹一凸的性格,但二人從未曾拗撬,Christy說:「我哋選港姐時都已經識咗段時間,好了解大家,唔使再花時間磨合,佢講一句我就可以接到第二句.」Wingto亦笑言她們感情好到十日都「肉帛相見」:「我哋每日都一齊敷MASK,一齊浸浴,每晚都好赤裸裸.」這個節目亦令Wingto愛上了當旅遊節目主持:「自己性格都鍾意玩同周圍走,我訓練班一畢業就入《東張西望》做主持,所以啱綜藝方面多啲.」而Christy就希望多元化發展:「我鍾意拍劇多啲,啲人話拍劇辛苦冇得瞓,但係有個角色畀我就好開心.」
文:影視組
贊助商:


text:
3431, 24
#saylittlesomething #麥浚龍 #耿耿於懷 . @sokwanwing 有人點歌比你 . “Skw 有d野我想同你講好耐 但係我一直都唔夠膽 冇咁既勇氣 其實我同你都幾fd 其他人都覺得我對你同對其他人係唔同既 即使其他人係你面前講我好似中意咗你 你都唔信 唔係當咩都聽唔到咁 就係係度話唔係 而且我從來都唔敢承認係中意咗你 因為我驚你會拒絕我 之後連fd都冇得做 所以我寧願一直係你身邊同你做fd 但係我依家唔想再係咁喇 因為我真係已經中意咗你 而且我信你係對我有feel架 係你對我既行為入面 即使係有幾細徵既動作都好 我都覺得你係口不對心 你係對我有感覺架 你有時剩係講句88 你都比到我一種你係唔捨得 唔想走既感覺 有陣時我既事 你仲清楚過我自己 你連我幾時有嘢要做都知道 我自己成日都唔記得 你都會提我 我依家已經再收唔到對你既感情 控制唔到對你既感覺 好想可以保護你 無時無刻都可以係你身邊 我成日有時發夢個陣都會夢見你同我係埋一齊 過得好開心 好sweet咁 另外 我諗有一樣野你係唔知既 就係因為你 我改變咗好多 或者都可以話 你改變咗我好多 因為你 我冇以前咁揀飲擇食 因為你 我夜訓咗好多 因為你 我身上一定會有紙巾 因為你 我幫多咗人 因為你 我由唔中意影相到依家都幾中意 因為你 我夠膽去好多野 亦都係因為你 我d脾氣好咗好多 冇以前咁火... 我希望你睇完呢篇野可以接受我啦 唔好因為咁而疏遠我 不過我都知道如果你真係要咁做 好簡單 而且我都阻止唔到你 不過我真係唔希望你做到咁 你咁做 我真係會喊架 最後我只係想問你 其實你咁耐以黎有冇中意過我?有冇擺過我上心?” .
privateyoyo : @hangfunggg 死左條心喇你 人地名花有主
lamingrid : @jessicaswk i thought thts u in first glance lol
shanshan_fung : @kitty_manman_bb
gigicheungb : @amber_lhs
summer_kai_kai : @khtungg
hangfunggg : 遲來一秒鐘 遲疑一秒鐘 從迎接你變做目送 @privateyoyo
jessicaswk : Lolll @lamingrid
piksin.kong : @lslbenny
This product uses the Instagram API but is not endorsed or certified by Instagram.
All Instagram™ logos and trademarks displayed on this application are property of Instagram.
Send us feedback


text:
絲絲講場:蜆殼搬竇多家公司改地址
商業大廈好多時會因應業主身份或命名權嘅改變而需要改名,租客固然要印過晒啲卡片,作為上市公司就要做多樣嘢,就係出公司通告.絲絲近日見到好幾間上市公司出通告話更改營業地址,查實原因係香港蜆殼公司已遷出時代廣場.
蜆殼大廈易名
歐舒丹(00973),星獅地產(00535),李寧(02331),東瑞製藥(02348)喺香港嘅主要營業地址都係時代廣場蜆殼大廈.香港蜆殼早喺九六年租咗該廈近4萬方呎樓面,攞埋命名權,佢哋喺○二年開始將個別部門遷至青衣,消息人士話,隨着香港蜆殼新租約本月屆滿,為省卻更多成本,早前佢哋已將部分部門遷至東九龍.既然大租客走咗,蜆殼大廈就簡單咁改名為時代廣場二座.
絲絲記得幾年前有一單大廈改名嘅官司都幾有趣,話說白花油(00239)總部位於灣仔告士打道200號11樓嘅自置物業,大廈一向名為新銀集團中心,有間BVI公司話攞咗呢幢大廈嘅命名權,要將大廈易名為銀基中心,白花油堅決反對,理據係佢哋喺世界各地嘅註冊商標,都以「新銀集團中心」作為註冊地址.於是白花油選擇打官司,○七年底由高院開始,至○九年中到終審法院了斷,結果白花油獲得最後勝利.
佘絲韻
贊助商:


text:
Wikipedia:自動確認用戶
自動確認用戶係維基百科用戶嘅一種.喺粵語維基百科,任何註冊咗四日再加多有十個編輯嘅用戶,都會自動確認,成為自動確認用戶.喺善意假定嘅原則下,我哋覺得任何有自動確認用戶權限嘅新戶口,都唔係淨係為咗破壞而註冊嘅戶口,或者係由其他人控制嘅襪公仔戶口.我哋亦都會覺得用戶已經喺維基百科累積一定嘅經驗,並且對維基百科嘅運作有一定嘅認識.所以,自動確認用戶可以有一尐唔係自動確認用戶嘅權限.
權限[編輯]
任何自動確認用戶,都有以下嘅權:
搬版[編輯]
- 自動確認用戶可以用搬版(改名)嘅功能.只須撳頁頂嘅「搬」,就可以搬大部份版.有兩個情況唔搬得:
- 假如嗰個名已經有編輯紀錄,噉就只有管理員先搬得.
- 管理員鎖咗嗰版,唔俾搬.
- 如果係呢兩個情況嘅話,請去Wikipedia:搬版請求提出.
驗證碼[編輯]
自動確認用戶加入外連結時,唔使通過驗證碼(CAPTCHA)驗證.
Special:濫用日誌[編輯]
自動確認用戶可以睇Special:濫用日誌項嘅詳細信息.
編輯半保護頁面[編輯]
- 自動確認用戶可以改半保護版.半保護版嘅用意係防止匿名用戶或者新用戶對一啲版做成嘅破壞.
用粵語維基自己嘅上傳檔案功能[編輯]
- 自動確認用戶可以用我地自己嘅上傳檔案功能,方便係一尐版到用需要做合理使用嘅圖.


text:
蛲虫病是怎么回事?
蛲虫病(enterobiasis)是以引起肛门,会阴部瘙痒为特片的一种肠道寄生虫病.世界各地流行极广,全世界感染人口300~500百万,我国南方,北方普遍流行,儿童感染率高于成人.尤其集体机构儿童感染率高.国内调查资料表明儿童感染率达40%~70%,城市中群居儿童感染率又高于农村.在卫生条件差的家庭往往多数成员同时患病.... 详情>
典型症状:肛门瘙痒 外阴瘙痒 肛门夜间奇痒 小儿夜惊咬指 食欲减退 恶心与呕吐 肛门湿疹瘙痒 食欲异常 腹痛 黏膜损害 小儿的异嗜症状 失眠 肛周皮肤有湿疹 肛周皮肤潮红 腹泻
临床检查:粪便寄生虫 粪寄生虫卵 肛门视诊 肛门拭子检查法 粪便白细胞 虫卵计数法 寄生虫检查的定量透明法 环卵沉淀试验
可能并发症:
治疗药物:盐酸左旋咪唑颗粒 盐酸左旋咪唑栓 海正麦克丁 盐酸左旋咪唑糖浆 阿苯达唑咀嚼片 驱蛔灵糖浆 阿苯达唑颗粒 噻苯达唑片 驱蛲净,司提巴碘 海蜜克 枸橼酸哌嗪糖浆 磷酸哌嗪片 阿苯达唑片 阿苯达唑片 阿苯达唑片 阿苯达唑片 磷酸哌嗪片 磷酸哌嗪片 磷酸哌嗪片 盐酸左旋咪唑片 盐酸左旋咪唑片 磷酸哌嗪片 盐酸左旋咪唑片 盐酸左旋咪唑片 盐酸左旋咪唑片 盐酸左旋咪唑片 磷酸哌嗪片 磷酸哌嗪片 盐酸左旋咪唑片 磷酸哌嗪片 阿苯达唑片 磷酸哌嗪片 磷酸哌嗪片 磷酸哌嗪片 阿苯达唑片 阿苯达唑片 阿苯达唑片 磷酸哌嗪片 阿苯达唑片 磷酸哌嗪片 磷酸哌嗪片 磷酸哌嗪片 阿苯达唑片 阿苯达唑片 磷酸哌嗪片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 磷酸哌嗪片 磷酸哌嗪片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 磷酸哌嗪片 磷酸哌嗪片 阿苯达唑片 阿苯达唑片 磷酸哌嗪片 磷酸哌嗪片 阿苯达唑片 阿苯达唑片 阿苯达唑片 阿苯达唑片 阿苯达唑片 磷酸哌嗪片 阿苯达唑片 阿苯达唑片 阿苯达唑片 阿苯达唑片 磷酸哌嗪片 阿苯达唑片 阿苯达唑片 磷酸哌嗪片 阿苯达唑片 阿苯达唑片 阿苯达唑片 磷酸哌嗪片 磷酸哌嗪片 磷酸哌嗪片 磷酸哌嗪片 磷酸哌嗪片 磷酸哌嗪片 阿苯达唑片 阿苯达唑片 阿苯达唑片 磷酸哌嗪片 磷酸哌嗪片 磷酸哌嗪片 阿苯达唑片 阿苯达唑片 阿苯达唑片 阿苯达唑片 磷酸哌嗪片 磷酸哌嗪片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 磷酸哌嗪片 磷酸哌嗪片 磷酸哌嗪片 磷酸哌嗪片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 磷酸哌嗪片 磷酸哌嗪片 磷酸哌嗪片 磷酸哌嗪片 磷酸哌嗪片 磷酸哌嗪片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 阿苯达唑片 磷酸哌嗪片 磷酸哌嗪片 盐酸左旋咪唑片 阿苯达唑片 磷酸哌嗪片 阿苯达唑片 磷酸哌嗪片 磷酸哌嗪片 阿苯达唑片 阿苯达唑片 阿苯达唑片 磷酸哌嗪片 磷酸哌嗪片 阿苯达唑片 阿苯达唑片 阿苯达唑片 磷酸哌嗪片 磷酸哌嗪片 磷酸哌嗪片 阿苯达唑片 阿苯达唑片 阿苯达唑片 磷酸哌嗪片 阿苯达唑片 阿苯达唑片 阿苯达唑片 磷酸哌嗪片 磷酸哌嗪片 磷酸哌嗪片 阿苯达唑片 阿苯达唑片 盐酸左旋咪唑片 盐酸左旋咪唑片 阿苯达唑片 盐酸左旋咪唑片 阿苯达唑片 盐酸左旋咪唑片 磷酸哌嗪宝塔糖 唯虫清 阿苯达唑颗粒 阿苯达唑片 盐酸左旋咪唑片 盐酸左旋咪唑宝塔糖 阿苯达唑片 阿苯达唑片 磷酸哌嗪片 甲苯咪唑咀嚼片 治虫栓 安乐士 盐酸左旋咪唑片 阿苯达唑胶囊 蛲虫药膏 双羟萘酸噻嘧啶颗粒 双羟萘酸噻嘧啶片 噻苯唑 双羟萘酸噻嘧啶片 双羟萘酸噻嘧啶颗粒 双羟萘酸噻嘧啶栓 双羟萘酸噻嘧啶片 蛔蒿素,驱蛔素,驱蛔蒿 双羟萘酸噻嘧啶片 磷酸哌嗪片 阿苯达唑颗粒 磷酸哌嗪片 磷酸哌嗪宝塔糖 海正麦克丁 磷酸哌嗪宝塔糖 枸橼酸哌嗪片 复方甲苯咪唑片 复方阿苯达唑片 肠虫清片 阿苯达唑片 阿苯达唑片 阿苯达唑胶囊 阿苯达唑片 安乐士 阿苯达唑片 阿苯达唑片 阿苯达唑片 阿苯达唑片 阿苯达唑胶囊 盐酸左旋咪唑糖浆 盐酸左旋咪唑丸 盐酸左旋咪唑糖浆 盐酸左旋咪唑片 盐酸左旋咪唑肠溶片 盐酸左旋咪唑宝塔糖 阿苯达唑颗粒
饮食保健:花椒 早桃 使君子 木榧 南瓜子
本站信息仅供参考_不能作为诊断及医疗的依据 ┊ 本站如有转载或引用文章涉及版权问题_请速与我们联系
Copyright 2002-2014 All rights reserved


text:
丙型肝炎
丙型肝炎(粵讀:bing² jing⁴ gon¹ jim⁴,簡稱:丙肝,英文:Hepatitis C)係一種由C型肝炎病毒(hepatitis C virus)所引起嘅病毒性肝炎,嚴重時會導致肝癌[1].
病原體[編輯]
丙型肝炎病毒簡稱為HCV,喺病毒分類上屬於正鏈RNA病毒,早期被認為係造成非A非B病毒型肝炎(non-A, non-B viral hepatitis)嘅主要致病因子之一.於1978年被發現,1989年通過基因技術首次獲得基因組序列.佢係一種45納米大嘅,有外殼嘅,單鏈核糖核酸嘅病毒,佢屬於黃病毒科中嘅肝炎病毒屬.根據1994年新建立嘅分類系統,HCV可分成六種唔同嘅屬型(Genotype)同30種亞型(subtype).喺歐美與日本主要係第1型為主,第二型以日本,中國居多,第三型喺泰國,新加坡,與部份嘅印度較常見,喺埃及,中東與非洲中部主要係第4型,而第5型與第6型則係南非與東南亞較常見.丙型肝炎只感染人和猩猩.
傳播途徑[編輯]
傳播嘅途徑為腸胃道外傳播(parenteral transmission),與B肝類似,而最主要傳播途徑係血液同體液.施打藥物或毒品習慣嘅人(如共用針頭)通常係得到C肝嘅高危險群,大約70%嘅感染者都有註射毒品嘅習慣.使用唔干淨嘅器械刺青同穿孔亦係危險因素.隨著血液篩檢嘅進步,開發中國家而家喺輸血後感染HCV嘅風險經已大大嘅下降咗,另外喺美國嘅一項統計中,捐血者嘅血喺通過所有嘅血液檢查後,感染HCV嘅機率係103000分之一.除咗血液傳染之外,HCV亦可能會經由性行為與垂直傳染來傳播,喺HCV感染者精液與陰道嘅分泌物中可以發現HCV病毒嘅存在,目前亦有一啲報告經已顯示性行為係可以傳播HCV嘅.另外HCV垂直傳染(通過母親傳染畀未出生嘅嬰兒)嘅機會亦係非常低,大約佔0%到12%左右.至今為止仍有高達40%感染者係由於唔明原因而感染,所以似乎仲有未知嘅傳染途徑存在.
分佈[編輯]
估計目前全世界有1.7億攜帶病毒者或者患病者.
診斷[編輯]
診斷方法係喺唔係由於酗酒導致嘅唔正常嘅肝功能嘅情況下通過蛋白質轉漬法驗證針對丙型肝炎病毒嘅抗體以及通過聚合酶鏈鎖反應驗證病毒嘅核糖核酸.假如只能驗證抗體而喺三個月內持續唔可以驗證病毒,則可以確定病人曾經被感染.目前只有通過活檢嘅方法來確定病況(對肝臟嘅損壞情況).與其它病毒性肝炎唔同嘅係轉氨酶值無法用來判定病況.
疾病進程[編輯]
急性C型肝炎[編輯]
感染之後6到12個禮拜,少部份嘅人會產生急性C型肝炎,其中25%嘅人會出現一啲輕微唔特別嘅症狀,包括鬱悶,食慾唔振,噁心等症狀,有時仲會出現比較獨特嘅症狀,例如黃疸,脂肪痢,以及血清中ALT指數嘅升高.剩低75%嘅人,基本上都冇任何症狀嘅出現,另外感染HCV可能會產生急性猛爆性肝炎,但係機率係非常低嘅.
慢性C型肝炎[編輯]
大多數感染HCV嘅人通常會轉變成慢性肝病,除非到咗末期,慢性C型肝炎通常係冇任何症狀嘅,ALT嘅指數亦通常係正常或只有輕微嘅升高,不過大多數嘅人肝臟組織經已有異常病變.喺1/4嘅情況下喺此後20年中病人嘅病情逐漸惡化,導致肝硬化(hepatic cirrhosis),此外肝細胞癌(hepatocellular carcinoma)嘅可能性提高.
肝外病變[編輯]
感染咗HCV之後除咗會影響肝臟之外,仲會引起好多組織跟器官嘅病變.最常見嘅病變係混合性冷凝球蛋白血症(essential mixed cryoglobulinemia),佢會同時出現紫斑症,虛弱,關節疼痛呢三種典型症狀.其它常出現嘅病變仲有非何杰金氏淋巴瘤(non-Hodgkin's b-cell lymphoma)以及膜性增生性腎絲球腎炎(membranoproliferative glomerulonephritis).出而家皮膚上嘅病變係遲發性皮膚紫質症(porphyria cutanea tarda),其典型皮膚症狀為皮膚易脆,而且喺日光曝曬部位,如臉,四肢,手背易有水泡,紅斑產生.
治療[編輯]
目前(2004年)嘅治療方法係持續24至48週對病人混合使用PEGa干擾素同抗病毒藥利巴韋林(Ribavirin).根據病人病毒屬型嘅唔同治愈率喺50%至80%之間.但係干擾素療法有好多副作用,尤其係對病人嘅心理有唔良影響,病人可能產生暴躁,憂鬱同恐懼等心理.影響治愈率嘅因素除病毒屬型外仲有病人嘅年齡,性別,體重,病毒載量,患病時間同經已對肝臟產生嘅破壞程度.
預防[編輯]
至今為止冇有效嘅針對丙型肝炎嘅免疫,唯一嘅預防措施係防止血液接觸.目前亦冇疫苗及預防性治療,不過假如病毒喺被感染後半年內能夠被發現嘅講話,一次24周長嘅干擾素療法可以喺90%嘅情況下喺疾病進入慢性前治愈丙型肝炎.
參考文獻[編輯]
- ↑ Ryan KJ; Ray CG (editors). Sherris Medical Microbiology 4th. McGraw Hill. 2004: 551–2. ISBN 0838585299.


text:
引用:
DOA個故事主要圍繞忍者同DOATEC,其他都係啲支線.
鈴音係疾風同霞女同母異父的妹妹,係雷道個女,雷道壞人來的,係DOA3化咗灰啦
,但DOA5LR又復活.
DOATEC捉咗疾風去做實驗,霞女追出去揾哥哥變咗叛徒,鈴音奉命追殺家姐霞女(家變呀).
隼係疾風個friend,疾風失咗蹤隼就去搵佢,同保護霞女.紅葉好似係隼個女友(?)
疾風逃走成功但失咗憶,被阿瞳執咗返屋企,變成Ein,後來疾風恢復記憶,離開阿瞳(好慘啊
)做返忍者.
但霞女又被DOATEC捉咗
,複製出半完成品Alpha152同完成品Phase4,所以啲忍者要去消滅佢地同DOATEC.
Helena係DOATEC首領,La Mariposa(Lisa)係DOATEC做科學家,兼職摔角!Christie係DOATEC顧用的殺手,但其實Christie以前殺咗Helena阿媽,心妹係Helena同父異母嘅妹妹,忍者消滅DOATEC時,Zack救咗Helena,做埋DOATEC員工!
DOATEC舉辦DOA比賽,暗中揾啲武術高手做複製對象,複製做兵器,咁,好多武林高手就因唔同嘅理由聚埋一齊嘞!
阿伯參加DOA想贏獎金醫孫女,Eliot係阿伯的徒弟.
阿瞳自小練空手道,想參加DOA試身手.
麗鳳追小龍(追打
/追求
?),所以參加DOA.
Tina係摔角手,參加DOA做踏腳石,想做明星,佢老豆巴士佬擔心個女所以參加DOA.
Mila玩MMA,所以參加DOA.
我可能記錯呀,大家可以補充啦!


text:
bb可能無安全感,你試下好似係醫院果時咁包返住佢.同埋我個女個肚都好多風成日都扭計,仲一晚一個鐘喊一次,帶去健康院又話無辦法,而家只有佢食完奶掃完風再幫佢打圈咁摸肚仔,過一陣放完屁佢就乖乖訓覺.
你可以比保嬰丹佢食,之前我小朋友bb出世幾日,又係無端端晚晚喊,
聽人講食保嬰丹可以幫bb安心寧神,睡眠不寧,夜啼驚跳 ...
仲話初生都食得,所以我果時買左衍X保嬰丹佢食,佢食左無喊得咁多,
我都有覺好訓....
我個個呢幾個星期都係咁,
醫生話好多BB都係咁,
個醫生叫咁樣做"肚風期",
要到佢大D, 3個月左右先會好,
我用BB油(自己唔想用生油)搞掂左佢肚風(即係大人都會有時半夜肚痛, 但大人可以用驅風油搞掂, 即係搞到你放屁, 屙屎個種),
但用多兩日, 阿仔個肚皮膚敏感,
不過即使俾你搞掂肚風,
但點都搞唔掂胃氣,
放低一陣阿仔度氣頂住唔舒服發癲咁喊,
要不停幫佢掃風,
佢又成日有胃氣吐返出黎,
有時仲連埋奶噴出黎.
你抱直佢個人, 佢冇咁辛苦會喊少D,
但要佢瞓真係要睇佢個日個"肚風期"去到幾點,
我阿仔有時2,3點, 前晚直頭到5點幾,
都預左呢段時間要捱.
仲有,
呢段時間因為成幾個鐘,
BB 2, 3個鐘左右就會肚餓,
加埋辛苦掙扎, 嘔奶,
呢段時間記住要餵奶,
我老婆之前有兩晚搞到發晒脾氣,
抱直掃風都係咁喊,
之後我起身開奶餵飽阿仔,
阿仔係咁食, 又冇癲,
再搞多陣, 3點幾阿仔就瞓左.
湊仔就好似胡適話做科學實驗咁 "大膽假設小心求證"
好多bb都會咁,唔洗擔心既,好快就過,
我個時等佢有colic既時候就做d野分散佢注意,例如比佢訓係度,幫佢對腳仔做凌空踩單車運動,可以郁下條腸快d放屁,順時針方向摔個肚仔都得,最好打直佢抱扒係度抱,佢會舒服d.
有時愛莫能助見到佢咁陰功,都好心痛..
是藥三分毒,唔好亂俾BB服藥,人體機能好聰明.你試試用白樹油倒在手心搓熱雙手,輕輕按住BB肚臍兩邊,記得重複做幾次,手心一定要搓熱.
如果以上方法唔得,可以把媽媽的肚皮貼住BB既肚皮,因為媽媽既肚皮暖笠笠,BB好舒服.特別係冬天.


text:
認真唔知
佢地當年地位有陳,容咁高咩
陳容地位有幾高呀?
依家唔高 到宣佈唔拎獎後仲唔連上幾級
利申非陳容二人fans
但香港樂壇佢地差唔多雄霸左十年
雖則香港樂壇差左姐
佢兩個點都算一個時代嘅代表人物呱
鄭汪有同等地位咩?
我印象係佢地大部分都係電視台到有高人氣
但電視台以外又唔覺有咩代表作
當年一首楚留香紅到去台灣又唔見你講,攞金針獎又唔見你講.
話你知,佢兩條友可以霸9住喺度10幾年,唔單止樂壇差咗咁簡單,而家啲公司一味猜度市場想要乜嘢歌曲,一味諗住賺錢,導致成個「樂壇」一成不變,所有歌曲K歌化,既無文化底蘊,又冇文化造詣,市井又唔市井,高尚亦唔係高尚,一潭死水.想炒外國歌嘅就完全忽略文化同語言差異嘅問題,作嘅唱嘅都令人嘆息不已,始終都係為咗能夠以最低成本,喺流失咗嘅聽眾群之中大賺一筆,而唔係為咗作首好歌出發.同香港而家嘅即食文化不謀而合
搞到想聽好歌嘅樂迷唯有摒棄香港樂壇,個個移民晒去歐美澳加日韓台,剩低嘅就好似TVB啲擁躉一樣,出乜嘢食乜嘢,求其俾首有啲聲嘅噪音就捧到上天.先至造就呢兩條友可以壟斷樂壇10幾年,所以可以話唔係呢兩條友勁,只係成個樂壇屎離譜.
呢啲嘢連咸濕霑篇博士論文都有提及下嘅,唔信就自己睇下.


text:
男生眼中的「極品」女生
時不時都會聽到男生話某啲女生:「嘩,真係極品.」,如果你唔想個個男生都怕咗你,就要細讀呢篇文章喇:
自覺完美
自覺係完美女生,以為自己好多人追,成日同人講咁樣令你好苦惱,仲要係咁踩班男生,話人哋無資格鍾意你,而實情只係你太敏感 / 諗多咗.
自我中心
只顧自己嘅感受,彷彿呢個世界只係圍住你轉,乜都要人就晒你,而且從來都唔會覺得自己有錯.
例如從不付出努力去融入男友嘅朋友圈子,但每次都要死跟出去,期間仲要佢全程照顧你,稍有不合意就黑面發脾氣,怨男友唔理你;
每次大家有分歧,都要男友就晒你,寸步不讓,如果男友逆你意,就話佢唔愛你.
狂數男友
次次出嚟gathering都不斷數自己男友,仲成日話自己要求唔高,都係想男友有上進心 / 對你好 / 顧家(下刪一百字),職業係醫生 / 律師 / 藥劑師等專業人士,唔明點解自己仲未搵到Mr.Right.
手多多
曾經搭地鐵時聽到兩個男生嘅對話,男生A話:「而家啲女仔會無啦啦摸我個胸同揑我手臀,跟住話『嘩,點解你咁大隻嘅』,好恐佈.」
跟住男生B話:「係啦,一唔係講講嚇嘢就繑住人隻手.」
即係咁,唔係個個男人都覺得咁樣係飛來豔福,反而會覺得你係女色魔.


text:
你咪玩啦, 經濟利益唔係中共首要考慮
政治利益講到尾又咪錢, 無錢佢又點維穩? 中國唔係經濟好的話, 對內對外佢都死硬啦
近年經濟增長放緩, D 數據又多水份, D 貪官又不停搜刮民資民膏運哂D錢去外國
根本上就係一個腐爛緊o既蘋果, 再加埋佢 D 神憎鬼厭o既國民外交,
我諗佢經濟一仆, 全世界開香檳慶祝都似
我覺得大中華主義係回歸後已經行唔通啦, 近幾年就更加唔好講啦
根據大中華主義o既還邏輯, 如果當年被殖民地統治等於被外國人欺凌, 回歸等於中國團結...
你家陣走去問下香港人想繼續被人欺凌還是團結?
你望下人地台灣果邊幾咁快搞掂就知啦, 成個樣版俾你睇
台灣同菲律賓背後大佬都係美國, 美國佬背後一定有發功叫佢地拆掂佢啦
唔係菲律賓點會咁快跪低, 跟邊個大佬會著數少少, 唔使講啦
不過我個前提係如果俾香港人揀, 但奈何無得揀之嘛
我想講o既係中菲美o既關係千絲萬縷, 講到政治考慮第一個一定唔係考慮香港
仲有一樣野你要搞清楚, 香港同菲律賓係外交地位上的確係唔對等的, 一個係城巿, 一個係國家...
如果唔係咁, 曾蔭權事發當日直接打電話俾個賓佬就唔會食檸檬啦
仲要被條賓佬串話, 個個巿長打黎我都要聽我咪好唔閒, 係呢方面你又真係吹佢唔脹喎
香港同菲律賓個對口單位的確係中國外交部, 土共出手本身就係應份, 只不過係佢唔做
再者, 稍為有思想o既香港人都唔會因為呢件事就走向乜野大中華....
至少唔會走向係共產黨政權下o既大中華, 正正因為香港人回歸左咁多都唔聽話...
土共至要玩愚民植入政策, 趕走D 真正o既香港人
中國內地人民都唔會相信一黨專政係優良o既制度啦, 更何況係香港人, 你咪傻啦
今次香港人最嬲o既一定係689出去做小丑掉盡哂香港人架
被隻賓佬玩到一楝都無, 你見689出左黎幾次都唔敢直接否認無講過put behind
就知道佢好大機會有野被人揸著啦, 菲律賓果邊又過左幾日至出黎話份報紙亂寫
阿爺呢鑊真係似幫佢執屎多過自編自導自演架啦
死o既唔係你屋企人你就梗係可以唔執著啦
但你無權阻止死偒者家屬去爭取, 人地唔放棄爭取左咁多年你估真係貪過癮咩
香港人實際上都未必會做D咩, 但精神上至少都應該支持下, 而唔係撥冷水


text:
新t5戰機
今次唔係脆皮腸
咁細架機控制力好差
點整先可以易控d又唔大架
靈活度唔係睇D THRUSTER點放嫁咩?
呢隻同隻白磚飛機差唔多 但呢隻轉得好差
搵個高T D既THRUSTER控制上下, 就可以轉得快D (好似係)
就係轉得太好先難控
我反而覺得飛機都幾難玩, 好易俾人TAGET
未打中人之前已經俾人打爆
從來唔敢飛得高過d 山
飛得高無問題,最緊要唔好係人地正面飛過,一抵拎到制空權就一直keep住係人地既正上方同後方飛,自己搵晒d railgun 殺左先,挽飛機最忌亂咁spot,除非有一堆自己友係附近準備同人交火,有隊友配合吸引smg既火力,自己再針殺隻rail,然後就炸對面企得最密既機群,務求將aoe damage推到最高 令到medic補唔切,撇除你架飛機開場無耐就比rail射到失晒控,做到呢步機本上等贏,我個人而言係只要仲有一隻翼健在我都會keep住control架機去cover隊友.
無人清左果d intercepters 真係咩戰術技術都無用
Bomber 打地面同爬爬都ok, 比smg 飛機屈埋身真係無辦法
同埋一個機師既實力就係睇佢識唔識打飛機 靠隊友火力支援真係死得 當然有人幫就緊係最好 但比隊友見到你炸中對面架飛機先 已經幫隊友打左支強心針 贏面都大d
同埋隊友只要唔好痴埋一舊比對面bomber炸爛晒基本上已經係玩緊一場good game 最中意見到對面d人企到密密麻麻唔知做乜春 又成日有d 傻的嗎無左幾%血就call medic
smg飛機屈埋身都唔算驚 死都拉埋佢同我一齊墜機 遇到smg. drone 先恐怖
好似烏蠅咁 對住你果面全部都係擋板係度閃下閃下 比佢圍住黎射狂扣 但你射中佢都係扣零


text:
靚抽王
識做,梗係做熒幕情侶啦!
Ads by Google
熒幕情侶呢家嘢,真係古已有之,粵劇時代已經有.粵劇太遠唔講,淨係講以前劉德華同陳玉蓮呢一對,已經係非常深入民心.到後來嘅劉華+鄭秀文,一齊拍咗好多部電影,票房加加埋埋,相信連佢哋自己都唔識計!不過最令觀眾疑惑嘅,係一啲難分真假嘅情侶檔,例如係「翠如 BB+洪永城」,「翠如 BB+蕭正楠」呢兩對咁.究竟情侶檔呢家嘢,傳出嚟嘅緋聞孰真孰假?今次就等我哋分析吓:
電視界熒幕情侶:收視保證
講到熒幕情侶,點會可以唔數到「汪明荃+鄭少秋」呢一對?由 1976年《書劍恩仇錄》開始,到《楚留香》,甚至到咗 2011年嘅演唱會,都仲用緊「情侶檔」呢招嚟吸引大眾.點解?根據知情人士透露,對電視製作單位嚟講,「情侶檔」係一種收視保證,今次拍一套《書劍恩仇錄》,呢孖熒幕情侶受落,拍第二套,就可以保證收視.而既然大家拍住上咁好,多啲合作又有乜所謂?講開又係,睇番其他經典情侶檔:陳慧珊+羅嘉良,陳秀雯+馬景濤,張智霖+佘詩曼,有邊一對唔係拍完一套又一套?你睇吓《十月初五的月光》仲要翻拍埋電影㖭!有着我又有着你,真係好賺好多~~
電影界熒幕情侶:票房保證+導演指名
電視講收視,熒幕情侶當然都幫到電影嘅票房啦!好似劉德華+鄭秀文呢一對,明知佢哋喺現實生活中唔係情侶,都一樣咁受歡迎.另一方面,你都知拍電影唔同拍電視,電影導演嘅權力大好多,尤其是杜 Sir呢啲大導,好講啲演員夾唔夾(即係聽唔聽話),佢同「鄭秀文+劉華」呢對組合咁有默契,亦係電影裏面出現熒幕情侶嘅原因.
歌手界熒幕情侶:增加廣告收入/登台機會
近日唱〈傻女〉嘅李逸朗,有報道指首歌係唱俾剛剛新婚嘅蔣雅文聽.查實佢哋以前都係英皇娛樂嘅歌手,組成情侶組合「 Don& Mandy」,除咗一齊出席大小場合,仲有幾首合唱歌.點解要搞情侶歌手組合?據唱片界人士透露,呢種情侶組合可以增加見報率,有感情先有是非,有是非先會見報上雜誌.而只要見報率增加,歌手嘅廣告收入,同登台機會先會提升,講咗咁耐,都係錢啫!通常呢啲同一間唱片公司組合嘅師兄妹,都係唱片公司做新聞做出嚟,就算傳聞滿天飛,都唔好以為佢哋真係情侶咁天真豬呀.
難分真與假情侶
嗱,熒幕情侶有分兩類,第一種,就係劉華同 Sammi呢種,即係明知冇嘢,但係鍾意睇佢哋一齊做戲,呢啲冇乜好講;第二種,就係不斷傳緋聞,甚至係默認緋聞嘅,例如係「黃翠如+洪永城」同「黃翠如+蕭正楠」呢兩個組合咁啦.黃翠如連續兩次都係同工作上嘅伙伴傳緋聞,而且,佢又真係喺呢兩段戀情發展時期都撈得幾掂喎,咁你話係真定假嘞?
疑似擦出愛火花情侶
嗱,講咗咁多欺騙觀眾嘅假情侶,係時候講啲堅嘢.不過學志雲大師話齋,真作假時假亦真,有啲熒幕情侶都真係會擦出愛火花嘅.好似方力申+鄧麗欣呢一孖人咁,一齊喺金牌大風度做歌手,一齊唱咗幾首合唱歌,拍咗幾套乜乜愛,愛乜乜咁 MK系愛情電影,得閒傳吓緋聞.當大家以為佢哋又係玩嘢一齊搵銀,點知原來係真!最終喺 2010年同遊馬爾代夫,承認戀情,極有可能係一齊唱歌拍戲代入感太強,終於愛上對方.恭喜晒!
XX進化屎
冇乜點嘅,同大家研究吓娛樂圈裏面嘅進化血淚屎咁啫.
文:娛文樂


text:
亞洲國際博覽館
亞洲國際博覽館(AsiaWorld-Expo)係香港其中一個展覽場地,喺赤鱲角東北.亞洲國際博覽館大概用咗23.5億港元去起,係一個公營同埋私營合作聯辦嘅發展項目,由香港特別行政區政府同埋私人財團包括香港寶嘉建築有限公司同中國工商銀行 (亞洲) 有限公司一齊投資,而用地就係由香港機場管理局畀.喺2005年12月21號由香港特別行政區行政長官曾蔭權主持開幕儀式.
亞洲國際博覽館係一個達到咗世界級嘅展覽同活動場地,可以搞展覽,會議,演唱會,體育同各類文娛嘅活動.
特色[編輯]
- 全部展館都係以無柱式設計嚟興建
- 可租用面積超過70,000平方米,10個展館都喺地面,樓底高10至19米
- 亞洲國際博覽館1號展館-Arena,有10,880平方米,係全港最大嘅室內多用途場館,可以坐13,500個人
- 亞洲國際博覽館2號展館-Summit,有10,100平方米,係全港最大嘅室內會議同宴會廳場地.Summit 內間隔靈活,可以因應唔同用途作出一啲靈活嘅組合,是香港而家唯一可以同場搞會議,筵席同展覽嘅大型禮堂
- 由2005年開始,博覽館搞過唔少嘅國際大型會議同展覽,當中包括有「國際電信聯盟2006世界電信展」,「環球資源系列採購交易會」,「亞洲國際航空展覽會暨論壇」,「第四十七屆東南亞獅子大會」同「中外貨代物流企業洽談會」
展覽同活動設施[編輯]
- 高負重量嘅地面,樓頂結構同設施,可以應付最嚴格嘅要求
- 同香港最大嘅電訊商–電訊盈科合作喺館入面提供最先進嘅新世代資訊及通訊科技服務
- 覆蓋室內100%同保安嚴密嘅寬頻
- 20分鐘免費無線上網服務(只提供有限度服務)
- 頂尖視像會議服務輸服務
- 提供即時全球或全場轉播服務
- 2個專屬電話機樓
- 3,000個以太網端口
後勤支援設施[編輯]
- 全部場館都喺地面,方便參展商,活動主辦機構同承建商出入
- 環繞場館起有雙線輔助道路,每個場館外都有大量卸貨區
- 有貨車等候區,方便貨車喺設置同拆除攤位期間停泊
- 場館外有充足嘅貨車起落位
- 寬闊嘅出入口
亞洲國際博覽館 Arena[編輯]
- 係全港最大嘅世界級室內表演及活動場地
- 高標準嘅建築規格同配套,足以應付最嚴格嘅國際水準要求
- 可坐13,500名觀眾
- 樓高19米
- 先進嘅升降裝置
- 靈活嘅座位組合
- 場館設計經專家評核,音質符合國際標準
- 設備完善嘅後台同化粧間設施
- 貴賓廂房
交通配套[編輯]
呢座現代化設施附近嘅香港國際機場並有完善嘅海陸空運輸網絡,交通四通八達,同珠江三角洲一帶嘅城市同全球商業都會連接起嚟.
- 遊客可以喺5個鐘飛行距離內接觸全球一半人口
- 同香港國際機場結合,裏面重有港鐵站
- 掌握地理嘅優勢,連接發展蓬勃嘅珠江三角洲同澳門一帶城市
- 遊客可以搭機場快綫同接駁港鐵網絡去香港各區
附近嘅世界級娛樂同休閒景點[編輯]
亞洲國際博覽館有世界級旅遊景點喺附近,當中包括有香港迪士尼樂園,香港國際機場翔天廊,天壇大佛,昂坪360吊車同航天城高爾夫球場.
酒店住宿[編輯]
亞洲國際博覽館拍住多間星級酒店,為商旅客人提供國際水準嘅客房服務.喺大概1分鐘距離內,遊客可到附近嘅香港天際萬豪酒店同埋香港富豪機場酒店;而10分鐘車程內就有一間諾富特東薈城酒店.另外,喺博覽館30分鐘車程範圍內更有大概30,000間客房畀客人揀.


text:
Ghost Rider
Ghost Rider,有譯惡靈騎士,幽靈騎士,惡靈戰警,鬼面騎士,幻影騎士,係美國Marvel公司一本暢銷漫畫入面嘅虛構反英雄角色.
第一本Ghost Rider單行本漫畫喺1973年出版,相對於其他美國漫畫超級英雄可以講係最後生.故事係講一個電單車特技人 Johnny Blaze,將自己嘅靈魂出賣嚟交換摯愛條命,結果受到詛咒,每晚變成邪靈上身嘅惡魔,騎住架地獄之火骷髏頭電單車(Hellcycle)周圍搞嘢.
Carter Slade[編輯]
第一代 Ghost Rider 喺 1967年2月出現,嗰陣嘅 Ghost Rider 叫做 Carter Slade.後來Marvel Comics要推出新嘅 Ghost Rider 故事(就係家下嘅 Ghost Rider),所以將原版 Ghost Rider 改名為 Phantom Rider.
Phantom Rider 個造形同而家嘅 Ghost Rider 好唔同,佢係一個成白雪雪,帶面具,Phantom Rider 都唔係渣電單車,而係騎馬.同一個普通西部牛仔無乜分別,係一個靈異西部故仔.
Carter Slade 全身白雪雪其實係嚟自印地安巫醫一種裝備,令佢喺夜晚可以發光,結果喺以前落後嘅美國西部啲人,喺夜晚見到呢個發光嘅人,就以為佢係鬼,所以就叫佢做 Phantom Rider,好多壞人就係因為咁畀佢嚇親.
Johnny Blaze[編輯]
1972年8月 Ghost Rider 第一次喺 Marvel Spotlight 出場,由 Roy Thomas 同 Gary Friedrich 創作,Mike Ploog 負責畫.
Johnny Blaze 係一個電單車特技人,佢為咗救佢患咗不治之症嘅繼父 Crash Simpson,而將自己嘅靈魂出賣咗畀 Mephisto,之後佢變成一個着住火嘅骷髏頭,而且會得到惡魔嘅力量,四周圍幫 Mephisto 搞搞震.
出賣咗靈魂之後佢繼父 Crash Simpson 果然好返,但同樣係電單車特技人嘅 Crash Simpson,喺好返之後無耐就喺一次單車特技意外入面死咗.
Johnny Blaze 搵返 Mephisto 講數,但 Mephisto 就話應承幫佢繼父去除病痛,無話佢唔會死於非命喎.搞到 Johnny Blaze 臖過火屎,之後佢喺一啲魔法書上面搵到防禦法術,加上臖過火屎,爆發出嚟嘅力量,令佢最終擺脫咗 Mephisto,但就唔覺意釋放咗佢身上嘅惡魔力量來源:惡魔Zarathos.而由於 Zarathos 係 Mephisto 嘅奴隸,所以 Mephisto 仍然可以有限度咁控制 Johnny Blaze.一方面佢用惡魔嘅力量去伸張正義,另一方面佢又俾 Mephisto 控制去做壞事,於是形成 Johnny Blaze 喺 Ghost Rider故仔入面,經常充滿住好多人性掙扎.
Daniel Ketch[編輯]
第二代 Ghost Rider 喺 1990年3月出現,有一次 Daniel Ketch 同佢家姐 Barbara 俾班歹黨搞,之後有一架神秘電單車喺 Daniel Ketch 面前出現, Daniel一騎上咗架電單車之後,就變成咗Ghost Rider,雖然之後將啲歹黨打走,但就救唔到家姐,結果佢家姐俾班歹黨入面一個叫 Blackout 嘅人殺死咗,因為咁佢就成為咗「黑夜之子」(Midnight Sons).
能力[編輯]
Ghost Rider 最搶眼係佢個火焰骷顱頭,除此之外,由於佢係電單車特技人,所以電單車技術好勁,當佢變咗做 Ghost Rider 之後,佢架電單車甚至可以喺任何平面,包括喺水上面都一樣可以行,而且快到無影.重會有超人嘅力量,有25噸嘅力量.
- Johnny Blaze:除咗電單車技術,Johnny Blaze重有一樣「Hellfire」(地獄之火),係一種特殊火焰,佢燒嘅唔係實質嘅嘢,而係靈魂,但呢種火亦可以轉為一種實體嘅火燄,呢啲火可以根據 Johnny Blaze 嘅想法而變成佢想要嘅嘢,例如佢可以將啲火變成一架單車,或者變成鎗入面嘅子彈發射.
- Daniel Ketch:同樣都有 Hellfire,但佢就唔係咁識得點用,所以佢主要用電單車鏈做武器,條鏈可以變到好長,而且可以轉變成任何形式武器.不過 Daniel Ketch 最勁係一種叫做 Penance Stare(贖罪凝視),同 Hellfire 一樣可以用嚟燒人嘅靈魂,只要佢一啤住你,咁畀佢啤住嘅人就會重新經歷所有曾經犯下嘅罪行同錯誤無數次.你點樣害人,佢就點樣害返你.


text:
佔領運動持續咗超過一個月,巴士公司肯定係最大苦主之一.九巴宣傳刊物《今日九巴》最新一期,封面古仔就係講佔領運動.咪以為九巴好似嗰班申請禁制令嘅小巴,的士大佬咁,狂鬧佔領運動罪大惡極,八方睇完發現內文幾客觀,冇乘機擦中央鞋,亦冇藉勢譴責示威者,有車長仲分享同市民合力搬鐵馬為巴士開路嘅點滴軼事.
車長讚佔領者克制
查實呢一期內容主要講九巴140條巴士線受佔路影響後點應變,其中訪問咗9月28日當晚目擊佔領事件發生一刻嘅車長同車務督察,高級車務督察Roy當時就喺崇光百貨對出怡和街同佔領者鬥搬鐵馬,佢見到一班人搬鐵馬封路,就衝出去將鐵馬搬走,有行人仲幫拖搬埋一份,成功畀10架巴士開走,但鐵馬越嚟越多,佢最後都寡不敵眾.
九巴有六架巴士亦一度被困旺角佔領區,成為佔旺景點.其中171線車長耀哥話,當時雖然有大班人湧出馬路圍住巴士,但佢一啲都唔驚,因為當時雖然人多,但冇特別混亂.另一位3C線車長興哥仲讚佔領人士克制,冇毀壞巴士又冇騷擾司機,但見九巴車身被貼晒字條,九巴都呼籲市民唔好破壞巴士.
有人話佔領運動令社會撕裂,但睇完呢期刊物,就知司機同佔領者未必係敵對,九巴客觀講番自己一方故事,亦係紀錄低佔領運動歷史.
李八方
mailto:pf_lee@appledaily.com


text:
三日前我同一個識左都有一段時間ge女仔表白左
原本我想一次去馬得就得,唔得就唔得,一次過了結左等我可以放低呢件事
但係得出左一個乜都唔係ge答案:比d時間我,我未準備好
問題就係呢到出現,我識左佢都唔短時間,知佢真係對呢d重要野諗得好深入
而佢係個個moment係好認真同唔係幾好意思(我覺得)咁同我講
咁我就緊係問佢姐係點啦(其實我個時因為冇估計個呢個答案自己都呆左)
佢答我個人未大夠,定唔到性,同埋因為佢前兩年拍拖有唔好經驗所以未接受到開一段新ge感情
叫我比d時間佢,咁我係半呆ge情況下睇住佢走,而我地呢幾日都冇聯絡(因為我唔知講乜好)
補充返d資料,我係一年前因為公事識左佢,大半年前先開始熟(因為大家都係唔中意同陌生人講野)
但係熟左之後我地一見親面(公事/食飯)就痴得好埋,大家傾ge話題都好深入,有講有笑
女方係一個諗好多野同多層次ge人(即係我覺得永遠都睇佢唔透,總有驚喜比到我),亦因為咁我先中意佢
我同佢擦得火花最多係係幾個月之前,有唔少朋友都覺得我地應該係埋一齊,而果時我都諗住表白
但因為一件事令到佢同我交流少左,甚至可以話令到佢覺得我同佢係冇可能,但係最有趣ge係個時我咩都唔知(我知道左之後勁唔開心,仲要係成班人入面最後先知
)
而過左件事大家知道冇野又開始親近返,但又因火花期過左少左之前個d熱情(始終件事搞到我潛左水成兩個幾月
)
講多d三日前發生過ge事
其實係佢幫我補祝生日先出嚟食飯
係行街個時大家都行得好埋,成日膊頭都痴埋一齊,係我自己覺得有壓力先縮
食飯同食糖水個時大家都傾得好開心
(其實我未試過同一個女仔單獨食飯連續4個幾鐘都有話題仲要大家都唔悶)
而家問題又返返去一開始個到,聽到佢話比d時間佢,我自己就覺得一係佢想收我皮但又唔想hurt到我(好心一炮收我皮等我死左條心佢啦
)
一係就佢等緊我準備得好d再表白多次,因為個晚我係臨走個時先係車站到表白(同埋佢個晚叫過我想媾女就要主動d),仲要走左兩架輕鐵我叫佢停係到等我講埋先(但係要搭輕鐵走個個係我),我諗個時都幾orz下
因為小弟今次先係初戀(成廿一歲先第一次認真,因為之前我d女人緣都好差下
),唔多明女仔諗乜
而且我覺得下一次見到佢就一定要分勝負,我真係唔想再拖咁耐
大家可以比d意見我嗎?


text:
授勳明益自己友 關起門來一家親
「任人唯親」一向係曾蔭權嘅標誌,不過,今時今日呢句話已經不足以形容囉,最貼切嘅講法應該係「授勳唯親」至啱!
港府今年「七一」嘅授勳名單,總共有三百三十二人咁多,真係不睇猶自可,一睇仲以為係一張高官俱樂部會員名單添.先睇最高榮譽大紫荊勳章,兩人中獎,行政會議召集人梁振英係其中一個.再睇金紫荊星章名單,十六人之中,高官及權貴就佔咗好多個席位,而且幾乎清一色係煲呔曾自己友,包括「史上最失敗」嘅環境局局長邱騰華,對樓價飆升束手無策嘅運輸及房屋局局長鄭汝樺,因病辭官嘅商務及經濟發展局局長劉吳惠蘭,加埋行會成員劉遵義同胡紅玉,一隻手掌啱啱數晒.
至於呢班高官權貴憑乜嘢獲此殊榮,港府嘅解釋不外乎「社會服務成績斐然」等等,毫無新意.不過,功夫茶唔明嘅係,高官由納稅人供養,高薪厚祿,絕對唔係無私奉獻做義工,點解仲可以攞勳章?再講,就算將授勳當係額外獎賞,但係好對唔住,功夫茶橫睇掂睇左睇右睇,都睇唔出點解要頒畀呢幾位高官喎.
就以邱騰華為例吖,推行政策掂嗰樣衰嗰樣,停車熄匙,膠袋稅,擴建堆填區,次次都搞到滿城風雨,頒個「史上最失敗局長星章」畀佢就差唔多.至於鄭汝樺咯喎,最啱梗係攞「火星最佳市民星章」啦,眾所周知,鄭局長不食人間煙火,曾經被人嘲諷住喺火星.
以前話「殺人放火金腰帶」,家陣有「高官權貴金紫荊」,都係反映公義得唔到彰顯,賞罰不公.嗱嗱嗱,高官無德無能都攞勳章,反而一班流血流汗為港爭光嘅香港運動員,最多只係獲頒榮譽勳章,重傷不下火線嘅單車女將黃蘊瑤更加只獲行政長官社區服務獎狀.唉,呢份不知所謂嘅授勳名單,叫人點樣信服!
不過,話時話吖,年年授勳,行禮如儀,高官權貴關起門來一家親,早已見怪不怪囉,講到底,港府授勳根本就係政治分餅仔遊戲.人哋話太公分豬肉,人人有份,而煲呔曾授勳,係就係人人有份,不過唔係平民百姓人人有份,而係高官人人有份.所以呢,年年估錯數嘅財爺曾俊華亦曾經攞過大紫荊,連搞到香港公共醫療體系一塌糊塗嘅周一嶽亦一早分到個金紫荊星章,照咁睇,邱騰華同鄭汝樺今年至攞獎,都算失威囉.
咁啦,橫掂煲呔曾擺明益自己友,不如慳番啲工夫,以後喺大紫荊之上加多個超級庸官大勳章,專門頒畀班失職高官,咁就可以名正言順分豬肉,唔怕畀人話授勳唯親啦.
贊助商:


text:
Glass,Glassy,兩個interviewer同我,一行五個勁odd既組合竟然係一個咁漫長既面試日後落左旺角食茶餐廳.如果我冇記錯,係呢兩條友係我地咁多個女仔堆埋一齊嗰陣行埋黎做攝石人搭嗲,跟住suggest話去食野.
Anyways,呢啲唔係咩重要事.呢個moment個焦點除左係康華茶餐廳
嗰個好食到暈低既「襪洗過」奶王包
之外,仲係呢兩個interviewer同我地講既爆野.話時話,係咁叫佢地做「interviewer」我打落去你睇落去都唔過癮,佢地又咁啱係新加坡人,咁不如姑且叫佢地做「星洲」
同「炒米」
先啦(純粹係毫無創意既老作).噢,between,唔知到現時為止你地picture佢地係男定女定一男一女定咩都好,佢地兩個都係男
黎既.
我求知同食野既approach一樣,我真係好老實不客氣咁單刀直入問星洲同炒米,(好溫柔賢淑咁問)查實介唔介意透露點解有啲人冇講野都pass既,(心中流露真我本性)傻的嗎呢啲算咩interview我真係第一次見,派餐嗰陣幾唔願意都要at least講句beef or chicken啦,一句都唔講鬼知你係咪識講英文先?
點知星洲同炒米俾我既答案真係KO到我五體投地.
「你要知佢地識唔識講英文,你睇佢識唔識係適當既位笑,或者俾啲表情反應咪得囉.你地以為講野有point又make sense就老奉pass你呀,傻妹,第一round梗係睇下邊個合眼緣啦!」
咁佢又講得啱喎,得嗰幾分鐘既discussion可以做得啲咩呢?佢都唔expect所有人會participate到啦.我再諗諗,係喎,唔怪得之晏晝嗰陣我個group啲人埋晒位星洲先慢慢諗有咩topic可以discuss啦,而最後佢諗出黎討論既話題竟然係「理想伴侶既條件」,呢啲同「中學生應否談戀愛」冇分別既問題同我想做空姐有咩關係呢?我expect係深入討論
「派餐的哲學」
或者
「航空公司應否收取燃油附加費」
架嘛.所以佢地揀人係base on咩條件呢,佢地啱啱都講得好清楚,合佢地眼緣
既人囉.
「下個星期會in你地嗰兩個人係由杜拜總部派出黎既HR.成日既interview,做既野都係group discussion,基本上,佢地都係每round篩走啲唔合佢地眼緣既人……」
嘩,都,幾,直,接,架,喎.當時廿一歲卜卜脆兼傻更更既我竟然續問︰「咁如果嗰個人係obviously有整過容架呢?呢啲杜拜公司buy唔buy架?」(利申︰我認為整容係個人自由,唔反對亦唔主張.)
「整過容有咩所謂啫,整得靚咪得囉.」
講到尾,呢個世界就係咁表面咁殘酷.同揀男女朋友一樣,講咩心地善良人品好呀,到頭來,90%既case,理得佢個鼻係真定假,佢唔係外表啱你feel架話,你根本就冇興趣認識佢皮膚底下嗰層細胞
.
食完個「襪洗過」奶王包,我啜著杯凍檸水,思考緊,係呢個咁被動既interview下,我黎緊呢個星期仲可以做啲咩裝備自己好……


text:
兩鐵合併
兩鐵合併係指香港地鐵(地鐵)同埋九廣鐵路(九鐵)嘅服務合併.
利弊[編輯]
合併嚟增加鐵路嘅網絡效率,減少服務重疊,同時可以節省行政開支同埋營運成本同埋取消轉乘車費,嚟使到整體車務嘅結構做啲調整嚟製造協同效應,使到乘客得益.反對意見認為合併搞倒冇晒競爭,造成壟斷,打爛員工飯碗,製造失業.
背景[編輯]
2000年,政府邀請咗地鐵有限公司同埋九廣鐵路公司喺《鐵路發展策略2000》裏面規劃咗嘅鐵路項目投標.其中沙中線嘅競爭係最激烈嘅,同時希望加入新鐵路公司作出競爭,嚟減輕貴嘅地鐵過海車費同埋九鐵畢架山隧道車費.
2002年,政府將沙中線經營權批咗畀九廣鐵路公司,由於市民認為地鐵同埋九鐵嘅沙中線都有啲好嘅地方,使到九鐵就沙中線轉車問題展開咗研究.同時,有啲投資者因為已經上市嘅地鐵公司唔能夠取得呢條重要嘅路線而擔心佢嘅前景,甚至擔心宜家完全由地鐵獨家經營嘅過海鐵路業務會被蠶食.呢個講法俾人變成認為九鐵公司嘅沙中線會浪費資源嘅意見,或者認為會造成惡性競爭[1].兩鐵合併嘅講法就係咁樣開始嘅.
資料來源[編輯]
- 立法會參考資料摘要 - 地鐵有限公司同埋九廣鐵路公司嘅擬議合併 - 提供合併嘅利弊[1].
- 兩鐵合併——邊個係得益者?


text:
大宋係中國史上一朝,趙氏,南渡避金人前後,分北宋,南宋,都汴京同埋臨安.
宋朝之前係處於分裂局面嘅五代十國.宋朝立國皇帝趙匡胤本來係五代後周一個禁軍將領.一次佢出兵打仗,中途發生陳橋兵變,趙匡胤黃袍加身做咗皇帝,自此宋朝立國.宋朝經過趙匡胤同佢細佬宋太宗趙光義嘅努力,終於統一咗全中國.
宋朝係一位作風比較進取嘅朝代[1],因為宋朝要面對嘅係兩個強國──遼國同西夏.遼國同西夏經常都蝦宋朝,宋朝需要喺財政上落多啲工夫.其中最出名嘅係「王安石變法」.
之但係遼國滅咗之後,取而代之嘅係金國.金國佔領咗宋朝大半土地,宋朝被迫南下,最後建立咗南宋.南宋一直都只能夠守住江南,再都攻唔番,最後重響1279年俾蒙古人消滅.
宋末帝昺同帝昰,走難過香港一帶,九龍城留有宋王臺古蹟,以作紀念.
宋朝一路同北方一啲國家對立,好似遼國,金國,西夏等等,打仗打唔贏,俾人迫到簽和約,向呢三個國家進貢.一路到蒙古人消滅為止,都係咁樣.
宋朝係一個比較注重經濟嘅朝代.宋朝嘅皇帝對外都係以銀兩或者布匹同外族講和,相當於而家嘅「金錢外交」.北宋嗰陣嘅首都開封當時叫汴京,係宋朝喺北方嘅經濟重心,主要都係對外貿易為主.而喺江南沿岸重有多個通商口岸,買賣貨品到南洋等地.


text:
未上映,單憑預告片中1句:「我有俾你X㗎!」 ,加上1張阿Sa(蔡卓妍)疑似全裸嘅海報,成功搶晒like嘅《雛妓》,由邱禮濤執導,阿Sa飾演1個重視公義,希望將社會醜陋真相揭露出嚟嘅正義記者,想用1支筆令社會上所有人正視不公平嘅問題,但原來呢位正義記者,亦有個不為人知嘅過去,戲名都話咗俾大家知,呢個過去,對阿Sa好難演.
text-aMan
雛妓救雛妓
今次阿Sa飾演記者呢個角色,無論題材,道德,演技,對白定係畫面,都絕對係個大挑戰,所以除咗預告,海報先聲奪人之外,早前喺澳門國際電影節,揮低鞏俐同高圓圓等強敵,攞咗「最佳女主角」獎,男主角任達華華哥亦攞埋影帝,難怪華哥每次被問起呢套戲嘅時候,都必定大讚阿Sa喺戲中嘅表現出色.
戲中阿Sa除咗以報道去揭示雛妓問題之外,更講佢為咗搜集資料,親身去到泰國體驗同視察,意外認識咗1位只得13歲嘅泰國雛妓,諗佢諗起自己悲慘嘅童年,亦被後父強姦,離家出走後因為需要金錢改變命運,而出賣身體嘅過去.為咗演繹呢個悲慘嘅角色,阿Sa更曾患上抑鬱症,佢話:「嗰時性格超反常,突然可以變得好靜,拍完戲之後都維持好一段時間,連Mani(經理人)都問我使唔使睇精神科醫生,好在朋友都好好,陪我食飯又約我出去玩,謝霆鋒重叫咗我去西班牙(拍《12道鋒味》),幫我我離開陰霾.」有時演員太投入角色都唔知係好事定係壞事.
上映日期:3月5日
延伸閱讀:


text:
仆街啦,訓醒已經九點,出面開始嘈,我懷疑係啲人聲嘈醒左我.
睇睇手機,Joan個message係"haha 好呀".
即係佢幾個鐘都無搵過我.
呢個時候,佢又online啦喎!我拎住手機,係度等左陣.
佢又off反line,算啦我估佢都係唔會主動搵我架啦.
呢下就係text女神最抵死嘅位,你主動搵佢?講更無聊嘅野佢都會應你兩句嘅.但係佢平時無野做就唔會主動搵你先.我以前都唔知問題出係邊度,點樣可以chur到佢,後尾先知,佢要覺得你唔悶有野玩先會搵你架.就好似你搵friend咁,明知無營養嘅,好日無野做你都唔會叫個毒撚出黎啦.
唔覆我都無計,唔知點解係hall訓覺特別攰.明明張床辱就係唔好訓,但唔知點解你都好想訓耐啲.
呢個時候突然出面傳黎幾把女人笑聲,好撚bitchy又好撚大聲.
我出去望下啦,一望,隔離房門口,成班女圍住左個房門口!
數埋數埋果度原來都有8-9條女圍左係度同Hilton傾計.
「喂你好快啲講,究竟佢落左妝個樣係點架姐?」A女托住手踭,半掩口咁問.
「係囉,佢唔係李兆基女神黎架咩,我今日上堂黎遠見到佢都唔認得佢啊.
」B女加把口.
「su唔su呀,今日Edwin先話佢好正喎.」C女根住又講.
「妖,你地唔抵得人就咪咁講啦,你地係正嘅,都唔洗咁講人架.」
Hilton企係門口,挨住門框好輕挑又好flirty咁同啲女講野.入U前我真係唔知咩叫溝女王,宜家知了.大家投入少少諗下,點樣可以一堆女圍係你房門口同時間你傾計.
點知呢個時候,企後面有個高妹發現左我.


text:
其實圖中個位既褸係做左咩先咁靚?
如果係矮向左走向右走又點造西裝先可以好睇
其實細佬我返工唔使formal dressing,但又對訂造既西裝/smart casual有興趣
除左可以試下chino + shirt,仲有無選擇(我其實好鍾情vest,但都係h&M貨色),例如無咁formal既西褲?
但夏天就到,香港又濕熱,有咩布料岩?
又係隨便勁UP講下
首先係色方面,佢揀左一隻比較淺少少既啡色,黃種人基本上深啡色,煙草色既西裝好難著得好睇
會令人睇落好黃,好似芝士漢堡既肉同芝士咁
不過,淺棕色,中棕色既西裝就無呢個問題,而且望落去會比較Casual少少.
再者,佢係Lapel上亦做左岩既事.其實唔好話好矮既矮向左走向右走,就算係180左右既巴打,都唔係好適會著窄lapel既西裝,因為亞洲人天生頭身比就比較低少少(極端例子例外),如果再配個窄領,對比之下你個頭就會好大.大同細,其實係一樣好主觀既意識,而且係根據你既參照物而定.正如一個人,如果企響一隻大象隔離,就好似好細粒咁,但如果企係隻貓隔離,人就係好大份.Lapel既寬窄亦同理,如果你個lapel做大少少,咁你個頭對比起上黎望落去咪無咁大囉!
至於襯色既野,你會發現佢身上面既pattern唔算多,西裝上既格隻,領tie上既波點,無喇.正因為西裝係格仔,領tie又係波點,所以佢著左件淨色既恤,如果佢件恤衫又係有Pattern好容易望落去會好雜亂,如果睇字Feel唔到,咁不如我俾個負面例子大家參考下.


text:
[quote]1. 太古康怡二樓, 開放式鋪面, 睇車絕對輕鬆自在 (不過路人會不斷經過), 老板好NICE, 想睇咩車佢都會肯拎出黎比你睇真D, 想買autoart, frontiart, ignition model, gt spirits搵佢最好. 佢話過其實其他廠佢都可以拎到, 所以其實都齊, 另外佢個facebook最快更新, 通常有咩車可以訂佢應該都最快up上facebook. 仲有佢有會員優惠, 買野有9折
2. 灣仔太原街, 出晒名賣車仔, 但係呢幾年佢食埋玩具條水, 搞到原本已經細既鋪位更加唔好行, 佢又全玻璃櫃, 條唔又窄, 人多既時候真係唔知為咩, 想慢慢睇下野都唔得, 最怕一個唔小心整爛佢D野, 真係亞太區有一天成為亞太區得街. 想買細細架車仔, 例如1:43同tommy car個類, 係到尋寶你一定開心死, 搵1:18唔洗搵佢啦, 款少盒殘, 佢地好似根本唔想做1:18呢類.....
3. 灣仔集成, 出名老鋪, 聽講做左好多年, 鋪大而且裝修光鮮, 車款, 品牌, 比例一應俱全, 如果有款車你搵左好耐都搵唔到, 黎呢到你會有機會搵到. 另一樣係佢係好睇好F1 呢類車, 咁多間鋪我見係得佢會擺D F1車出黎, 有D車廠既車好多鋪唔入, 例如sparks, 你都會係呢度搵到. 另外佢個FACEBOOK又係抵讚既, update快同有價錢 (因為佢地非常熱衷利用ebay賣車). 如果想買autoart, frontiart, sparks, minichamps, mattel, hotwheels, BBR, MR都可以搵佢. 至於缺點........佢地似乎對熟客特別好, 佢地唔行會員制, 所以無優惠, 但係熱門新車佢地會留比熟客先, 仲有佢地係非常有性格, 唔會遷就客人, 一定係下午一點之後開鋪, 話之你係外邊裝裝下, 佢係唔會提早開鋪比你入黎買野既. 不過其實佢地都好有禮貌, 唔係friendly但起碼都係有耐心既. 仲有佢有時有個女仔sales係度, 幾靚女
4. 登打士街, 廣華醫院對面, 鋪唔大, 但幾好行, 入去既人唔多, 取價極之進取! 折扣?! No way! 佢係貴架啦, 老板係鞋口鞋面架啦, 但係佢既車款又係好特別喎, 死未?! 每次行入去我都唔係好情願, 間鋪好似唔想做生意咁, 但係入親去又真係要服左佢, 真係比到驚喜, 有D車款得佢會有. 至於facebook都整得OK啦. 典型一間賣貨唔賣服務既店鋪. 想買ignition models, mr, bbr, tecnomodels, tsm, minichamps 搵佢啦, 特別係D全球限定10架8架個類, 如果佢都無, 你唔洗再係香港其他地方搵架啦.
5. 廣華街左轉窩打老道, 店面格調高雅精緻, 人流唔多, 但係服務好, 一入到去佢地


text:
中環出更:霍家大小姐樂做平凡人
香港武術總會新一屆執委早前舉行就職,由霍英東集團揸弗人霍震寰連任會長.武總喺香港大會堂美心皇宮舉行慶祝活動,現場到賀嘅名人同武林高手雲集,令卓妮大開眼界,最特別係霍家三姐弟難得同時出現喺公開場合,平時好低調嘅大家姐霍麗萍(Pat)都嚟支持細佬,而霍震霆就以香港體育協會暨奧委會會長身份擔任主禮嘉賓,盡顯霍家第二代對本港武術嘅支持.
細佬揸弗坐享其成
阿Pat係霍家長女,佢話好享受做平凡人,笑謂有細佬們接手父親嘅事業同埋公益活動,所以佢可以坐享其成.其實佢哋幾兄弟姐妹感情好好,個個星期日都會約埋食飯,霍震寰仲對家姐推崇備至,讚佢多才多藝.
阿Pat佢好有藝術細胞同文藝氣質,佢喺香港讀完小學後,中學就去咗歐洲讀書,大學喺美國南加州大學洛杉磯分校修讀環保設計.佢好有語言天分,法語同德語都頂呱呱,又熱愛旅遊,攝影,成日周圍去影相,歐美,中東,非洲同祖國都有佢嘅足迹.累積多年遊歷,最近阿Pat諗住再出本新嘅攝影集,書名暫定為《美麗安靜世界》,卓妮好期待先睹為快.
卓妮喺晚宴上仲見到前市建局行政總監林中麟,佢係武總副會長.林中麟同卓妮話,自己同霍老一樣都係皇仁仔,當然霍老係佢大大師兄,佢話六十年代霍老成立咗支叫「有榮」七人足球隊,經常喺維園踢波,佢都係忠實擁躉,自此與霍家結緣.
卓妮
贊助商:


text:
石灰
石灰係含鈣嘅其中一類礦石,又或係用呢類礦石整出來嘅礦物,主要成係碳酸鈣,氧化鈣同氫氧化鈣.礦石主要石灰岩.係其實石灰來源唔單止係來自礦石,亦都可以係蠔殼,貝殼,珊瑚呢類有好多碳酸鈣嘅生物.氧化鈣通常叫做生石灰,而氫氧化鈣就叫做熟石灰.佢哋之所以分生熟,係因過處理過程嘅先後.
通常石灰都係講熟石灰,因為生石灰都幾危險下.
石灰係無論係起屋,化工定耕田都會用得,用途好廣泛.響史前時代人已經知道佢嘅用處.
制作[編輯]
自然界通常係碳酸鈣,係用來做其他兩種石灰嘅材料.大自然嘅甲殼,石灰岩,石灰石等就係天然嘅石灰.要整其他石灰,傳統做法係就將材料整碎佢,同啲炭撈埋,放入個窰度,再放一浸乾草.個窰頂係通氣嘅,而窟底係有留窿畀空氣入.跟住就放火等佢燒,呢個時間就同個窟打氣,等佢燒旺啲,將所有石灰材料燒到好熱,大概攝氏825度到.燒夠六個鐘,石灰材料啲二氧化碳走晒出來,就變成鹼性都極之強嘅生石灰喇.生石灰可以強到揦[1]爛嘢.呢個過程就係叫做熱分解.
等佢響個窰度攤凍一日,就剷晒佢出來,堆埋一堆,然後加水.咁就會有好多煙走出來,呢個時候,就變成熟石灰.熟石灰無生石灰鹼性咁強,但係仍然都幾強下.由佢等一日,等佢全部都轉晒做熟石灰.
最後用個篩將啲渣隔走,淨低落來嘅石灰就包埋來賣.
級數[編輯]
石級可以跟佢粗幼分三級.最粗嘅係沙灰,用來批牆.其次係塵灰,用來批天花板.最幼嘅係上灰,用來整皮革.
用[編輯]
田落咗石灰就無咁酸,亦都可殺蟲.落落水度可以改善水質.整批蕩會用到.
石灰可以測試有冇二氧化碳嘅存在.如果石灰遇到二氧化碳,會形成乳白色固態物質,即係碳酸鈣,水亦會喺呢個時候形成.如果再繼續將二氧化碳加入去碳酸鈣同埋水嘅話,碳酸鈣同埋二氧化碳就會溶喺水裏面,而碳酸氫鈣就係呢個化學反應嘅產物.
注[編輯]
- ↑ 音"那",腐蝕之意


text:
執勤拍拖郊遊樂 警隊形象衰多鑊
功夫茶忽然之間歌神上身,諗起幾句老餅歌詞:大眾踩單車郊野上,良朋共享身心舒暢,互愛坦率相向何必多嘢想……
搞乜鬼?良乜朋?互乜愛?哦,冇嘅,羨慕警隊鴛鴦可以執勤期間順便遊山玩水之嘛.有郎情妾意一男一女警員喎,着住制服佗住槍,踩住單車巡緊邏,居然因利乘便玩轉大埔,沿途煙煙韌韌自拍溫馨合照.間中警花客串o靚模,任由男警悉心擺布,你未必可以話係搔首弄姿,不過絕對可以講係花枝招展.你知啦,制服誘惑呢家嘢,有時真係引到大小麻甩流口水㗎.
拍拖更逍遙遊之所以會曝光,原因係唔知邊個咁戇居,居然將成輯私人相簿公然放上交友網站Facebook.相簿標題註明係十一月七日大埔區單車巡邏,全輯相片總共三十七張,包括四張男女警合照,十六張女警獨照,兩張男警獨照以及十五張風景相.至於郊遊景點,犀利咯,覆蓋範圍由大埔滘單車徑一直去到海鮮勝地三門仔,包括吐露港海邊碼頭,大埔海濱公園,港鐵鐵路同埋三門仔漁民新村等等.
如果你要功夫茶為呢一趟執勤拍拖郊遊樂做一個總結,功夫茶會醒你四粒字:戇郊之旅.
喂,你假公濟私又好,你公器私用又好,你蛇王偷懶都好,你自己唔攞出嚟獻世,外面邊個會知吖?好似冇耐之前嗰一單水警輪暢遊蒲台島事件咁,「海鮮團團長」打死唔認濫用職權,更加唔會蠢到自拍靚相放上網,如果唔係「深喉」踢爆,記者明查暗訪,成件事咪可以瞞天過海囉.
咦咦咦,咪住先,男女警員執勤期間嬉嬉鬧鬧玩世不恭,係就係假公濟私,不過好似冇公器私用喎,拍攝工具如無意外係私伙嘢,打得火熱嘅癡男怨女又冇攞支警槍出嚟擺甫士.呢嗱,大家細心諗一諗,佢哋當時係負責單車巡邏,單車本來係用嚟捉賊嘅,點知變咗「互愛坦率相向何必多嘢想」嘅拍拖工具,你話係咪公器私用先?你話係咪同水警輪變咗私家遊艇差不多先?
對於呢一單春色無邊嘅拍拖更事件,警務處副處長(行動)任達榮證實,兩名警員當時係當值嘅,佢又話會展開紀律調查,如果發現有人違規,將會嚴肅處理.
唉,嚴乜鬼嘢肅吖,處乜鬼嘢理吖,功夫茶清楚記得,自從舊年發生駭人聽聞嘅警員強姦民女之後,警方今年年初高調成立「誠信管理委員會」,企圖挽救江河日下嘅警隊形象.可惜吖,誠信管理好明顯非常失敗,否則唔會陸陸續續爆出醜聞,衰完一鑊衰多鑊.
其實除咗誠信管理之外,警隊更加有必要做好智商管理,「戇郊之旅」絕對係大腦運用出咗好大問題,邊有人咁蠢自暴其醜㗎!
贊助商: